
Personajele 


JORGEN TESMAN, bursier, studiază Istoria 
Culturii. 

DOAMNA HEDDA TESMAN, soţia lui. 
DOMNIŞOARA JULIANE TESMAN, mătuşa lui. 
DOAMNA ELVSTED. 

ASESORUL BRACK. 

EILERT LOVBORG. 

BERTE, servitoarea familiei Tesman. 


(Acţiunea se petrece în vila Tesman, în partea de vest a 
oraşului.) 


Hedda Gabler 


Actul I 


(Un salon spațios, mobilat cu mult gust, decorat în culori 
închise. Pe peretele din fund, deschizătura largă a unei uşi, 
ale cărei draperii sunt date în lături. Această deschizătură 
dă spre o odaie mai mică, mobilată în acelaşi stil. Pe peretele 
din dreapta al salonului, o uşă cu două canaturi, care dă în 
vestibul. Pe peretele opus, la stînga, un glasvand care are, 
de asemenea, draperiile date deoparte. Prin geamuri se vede 
o parte din terasa acoperită, şi pomii al căror frunziş are 
culorile toamnei. în fată, o masă ovală, acoperită cu un covor 
şi scaune de jur împrejur. În fața peretelui din dreapta, o 
sobă lată de faianță, în culoare închisă, un fotoliu cu 
spătarul înalt, un scăunel pentru picioare cu o pernă pe el şi 
două taburete. În fund, în colțul din dreapta, o canapea 
coltar şi o măsuță rotundă. Mai în față, la stînga, la o mică 
depărtare de perete, o sofa. După glasvand, un pian. De 
ambele părți ale portierei din fund, etajere cu bibelouri de 
teracotă şi majolică. Sprijinite de peretele din fund al ce- 
leilalte odăi, se văd o canapea, o masă şi citeva scaune. 
Deasupra acestei canapele, atârnă portretul unui bărbat 
frumos, mai în vârstă, în uniformă de general. Deasupra 
mesei, un lustru cu glob mat, lăptos. De jur împrejurul 
salonului sunt o mulţime de buchete de flori, aşezate în vaze 
şi glastre. Alte buchete sunt puse pe mese. Podelele ambelor 
odăi, acoperite cu covoare groase. Lumină de dimineaţă. 
Soarele străluceşte prin uşa glasvandului. 


Domnişoara Tesman — cu pălărie şi umbrelă — intră venind 
din vestibul, urmată de Berte, care poartă un buchet învelit 
în hârtie. Domnişoara Tesman este o femeie de aproximativ 

65 de ani, agreabilă, cu un aer binevoitor; îmbrăcată simplu 
dar îngrijit, într-un taior gri. 

Berte este o slujnică în vârstă — cu o expresie şi cu o 
înfăţişare elocventă pentru proveniența ei rurală.) 


DOMNIŞOARA TESMAN (se opreşte în fața uşii, ascultă şi 
spune cu vocea scăzută) Nu, zău! Am impresia că încă 
nu s-au sculat! 

BERTE (tot cu voce scăzută) Păi, eu ce vă spusei, 
domnişoară? Gândiţi-vă şi dumneavoastră: vaporul a 
sosit abia azi-noapte, tîrziu de tot... Ei, şi după aia! 
Isuse! Cât a mai stat doamna până să se culce: a 
despachetat şi a tot despachetat. 

DOMNIŞOARA TESMAN Da, da, lasă-i să se odihnească 
bine. Dar barem să dea de aer proaspăt când or intra 
aici. (Se duce la uşa cu glasvand şi o deschide larg.) 

BERTE (lângă masă, încurcată, cu buchetul în mină) Să mă 
bată Dumnezeu dacă mai găseşti vreun locşor aici, unde 
să mai pui ceva... Eu zic că pot să-l pun aici, 
domnişoară! (Pune buchetul în față, pe pian.) 

DOMNIŞOARA TESMAN Va să zică, iată-te acum la noii tăi 
stăpâni, draga mea Berte. Dumnezeu mi-e martor că mi- 
a venit mai mult decât greu să mă lipsesc de tine... 

BERTE (gata să plângă) Da eu, domnişoară! Eu ce să mai 
zic? Ani şi ani de zile, am mîncat o pâine bună în casa 
dumneavoastră! 

DOMNIŞOARA TESMAN Trebuie să privim totul cu 
înţelepciune, Berte. Nu avem altceva de făcut. Ăsta-i 
adevărul. Jergen trebuie să te aibă aici, la el în casă. Are 
nevoie de tine. Tu eşti obişnuită de mult să-i porți de 
grijă; era un copil, un băieţel, când l-ai cunoscut. 

BERTE Da, domnişoară, da ce greu îmi vine când mă 
gindesc la dânsa... Bolnavă, sărăcuţța, şi neajutorată, 
sărăcuța de dânsa... Acum asta-i mai lipsea: fată nouă 
în casă. Păi credeți că aia o să se priceapă?... Vă spun 
eu, n-o să se priceapă niciodată să facă totul aşa cum 

trebuie, ca să mulțumească un om bolnav... 

DOMNIŞOARA TESMAN Ah, o voi instrui eu cum trebuie. 
Şi pe urmă, n-o s-o las să muncească singură: tot ce o 
să fie mai greu, eu o să fac. Înţelegi? Aşa că poți fi 
liniştită, dragă Berte: va fi bine îngrijită, biata mea soră. 

BERTE Da, dar mai e ceva, domnişoară. Să vă spui drept, 
mă tem că n-am să fiu în stare, poate, să fac totu”, aşa 
cum trebuie ca să-i fie chiar pe plăcu' doamnei... 

DOMNIŞOARA TESMAN Ei, Dumnezeule! La început, poate 
să fie ba una, ba alta, care să... 

BERTE Sigur, dânsa trebuie că e foarte pretențioasă... 

DOMNIŞOARA TESMAN Îţi poţi închipui! Fiica generalului 
Gabler! Şi cum a fost ea învățată să trăiască, în timp ce 
generalul mai era în viață! Îţi mai aduci aminte când 
trecea călare pe şosea, împreună cu tatăl ei? În costu- 
mul ei negru de călărie! Şi cu pană la pălărie! 

BERTE Tocmai la asta mă gîndeam şi eu... Dar nu, zău, nu 
mi-ar fi putut trece niciodată prin minte că din dânsa şi 
din domnul candidat ar putea să iasă vreodată o 
pereche... 

DOMNIŞOARA TESMAN Nici eu! Da... adevărat... A, Berte! 
Bine că mi-am amintit! De-aci înainte, nu trebuie să-i 
mai spui lui Jorgen: „domnule candidat”. Trebuie să-i 
spui „domnule doctor”. 

BERTE Da, şi despre asta a vorbit doamna cea tinără, chiar 
de cum a intrat pe uşă azi-noapte. Aşa să fie, 
domnişoară? 

DOMNIŞOARA TESMAN Nici mie nu mi-ar fi venit sa cred, 
dar aşa-i! Închipuieşte-ţi, Berte, l-au făcut doctor, acolo 
în străinătate. Acum, în timpul călătoriei din care s-a 
întors, înţelegi? Habar n-am avut nici eu, până nu am 
aflat-o chiar din gura lui... El mi-a povestit jos, la 
debarcader... 

BERTE Ei, da, dânsul e foarte isteț... Poate să se facă orice 
dacă vrea, până şi doctor! Dar, spui drept, chiar asta n- 
aş fi crezut, că o să se apuce, aşa, deodată, să 

-5- 


Henric Ibsen 


tămăduiască oameni... 

DOMNIŞOARA TESMAN Nu, nu doctor aşa cum ai înțeles 
tu... (Dând din cap cu importanță.) De altfel, s-ar putea 
întimpla ca foarte curînd să ajungă ceva mai important 
şi să trebuie să-i spui într-un fel şi mai impunător. 

BERTE Nu se poate! Şi ce fel de ceva o să fie, domnişoară? 

DOMNIŞOARA TESMAN (serios) Ei, cred şi eu că ai vrea să 
ştii! (Cu emoție.) Ah! Doamne, Dumnezeule, de-ar putea 
răposatul Jochum să vadă de-acolo, din groapă, ce-a 
ieşit din băieţelul lui! (Privind împrejur.) Ascultă, Berte, 
dar ce ţi-a venit? De ce ai scos husele de pe toate 
mobilele? 

BERTE Doamna mi-a spus să le scot. Zicea că nu poate 
suferi să vadă învelitori pe scaune. 

DOMNIŞOARA TESMAN Asta înseamnă că au de gînd să-şi 
petreacă vremea, zi de zi, aici, în casă. 

BERTE Da, aşa se pare... Cred că mai ales doamna vrea 

aşa... Că dânsul nu spunea nimic... 
(Jorgen Tesman intră dinspre partea dreaptă a odăii din 
fund, fredonând şi ducând cu el un cufăr gol şi deschis. 
Este un bărbat cu aspect tineresc, în vârstă de 35 de ani, 
de statură mijlocie, cam plinuț, cu o fală deschisă, 
rotundă şi cu o expresie de satisfacţie. Are părul şi barba 
blonde. Poartă ochelari, o haină de casă comodă şi cam 
uzată.) 

DOMNIŞOARA TESMAN Bună dimineaţa, Jorgen! 

TESMAN (din prag) Mătuşa Julle! (Se îndreaptă spre ea, îi 
strânge mâna.) Vai! Ai bătut drumul tocmai până aici, 
afară din oraş, şi încă la o oră atât de matinală! Aşa-i? 

DOMNIŞOARA TESMAN Da, închipuieşte-ţi că voiam să 
ştiu şi eu ce mai e pe-aici. 

TESMAN Bine, dar după o noapte în care te-ai culcat atât 
de tîrziu... 

DOMNIŞOARA TESMAN Asta, zău, n-are nici o importanţă ! 

TESMAN Sper, barem, că ai ajuns cu bine de la 
debarcader? Aşa-i? 

DOMNIŞOARA TESMAN Da, mulțumesc lui Dumnezeu, am 
ajuns cu bine. Asesorul a fost atât de drăguţ şi m-a 
condus până la uşă. 

TESMAN Ne-a părut rău că n-am putut să te luăm în 
trăsură cu noi. Dar ai văzut şi tu: Hedda avea atitea 
cutii pe care trebuia să le cărăm. 

DOMNIŞOARA TESMAN Da, ar fi fost greu cu toate cutiile 
alea... Erau foarte multe, într-adevăr... 

BERTE (către Tesman) Ar trebui poate să intru şi s-o întreb 
pe doamna dacă n-are nevoie de mine... 

TESMAN Nu, mulțumesc, Berte, las-o... A spus că dacă are 
nevoie de tine, te sună. 

BERTE (către Tesman) Bine, bine! 

TESMAN Uite, ia cufărul ăsta. 

BERTE (luându-l) îl urc în pod. (lese pe uşa care dă în 
vestibul.) 

TESMAN Ei, ce spui, mătuşă: cufărul ăsta pe care l-ai 
văzut era plin, îndesat cu hârtii; este de necrezut câte 
am putut aduna şi copia de prin toate arhivele pe care 
le-am răscolit. Lucruri vechi, extraordinare, despre care 
nimeni pe lume n-ar fi ştiut ce să înceapă cu ele. 

DOMNIŞOARA TESMAN Da, da, nu ţi-ai pierdut vremea, 
Jergen, în timpul călătoriei de nuntă. 

TESMAN Nu, asta sigur n-aş putea-o spune!... Dar scoate- 
ți pălăria, mătuşico. Lasă-mă să-ți desfac funda. Aşa-i? 

DOMNIŞOARA TESMAN (în timp ce el o ajută) Sfinte 
Dumnezeule, nu te-ai schimbat: te porți cu mine la fel 
cum te purtai pe vremea când stăteai la noi în casă. 

TESMAN (se întoarce şi învârteşte pălăria în mină) Nu, zău, 
ce pălărie drăguță şi impunătoare ţi-ai pus! 

DOMNIŞOARA TESMAN Pe asta am cumpărat-o mai mult 
pentru că m-am gîndit la Hedda... 

TESMAN La Hedda? Aşa-i? 

DOMNIŞOARA TESMAN Da, ca să nu-i fie ruşine cu mine, 
dacă s-ar întimpla să mergem împreună pe stradă. 

TESMAN (mângâind-o uşor pe obraz) Eşti grozavă, mătuşă 

Julle, la toate te gîndeşti! (Punând pălăria pe unul din 
scaunele de lângă masă.) Şi-acum, hai să ne aşezăm noi 
doi, aici, pe canapea şi să stăm puţin de vorbă până ce 
vine Hedda. (Se aşează. Ea pune umbrela pe colțul 
canapelei.) 

DOMNIŞOARA TESMAN (luându-i amândouă mâinile şi 
privindu-l) Ce fericire că eşti aici, că te am din nou în 
fața ochilor, Jorgen! Pe tine, băieţelul drag al 
răposatului nostru Jochum... 

TESMAN Şi eu sunt fericit că te revăd, mătuşă Julle. Tu 
doar mi-ai ținut loc şi de tată şi de mamă. 

DOMNIŞOARA TESMAN Da, ştiu bine că întotdeauna vei 
ține la bătrânele tale mătuşi. 

TESMAN Am auzit că nu-i merge de loc mai bine mătuşii 
Rina. Aşa-i? 

DOMNIŞOARA TESMAN O, nu, pentru ea nu ne mai putem 
aştepta la nici un fel de bine, sărmana. Zace în pat, aşa 
cum a zăcut şi până acum, în toți aceşti ani. De-ar da 
Domnul s-o mai pot păstra barem un timp lângă mine! 
Altfel nu ştiu, Jorgen, ce să mai fac cu biata mea viaţă! 
Mai ales acum, când nu te mai am nici pe tine, să te 
îngrijesc. 

TESMAN (pătând-o pe umăr) Ei, hai, hai! 

DOMNIŞOARA TESMAN (schimbând brusc tonul) Zău, 
gândeşte-te, Jorgen, tu şi om însurat! Şi pe deasupra 
tocmai cu Hedda Gabler! Cu încântătoarea Hedda 
Gabler! Gândeşte-te! Ea, care avea atâţia curtezani! 

TESMAN (fredonează puțin şi surâde mulțumit) Da, cred că 
am destui prieteni buni, aici în oraş, care au alergat 
după ea şi care acum mă invidiază. Aşa-i? 

DOMNIŞOARA TESMAN Unde mai pui că ai avut ocazia să 
faci şi o călătorie de nuntă atât de lungă! Mai bine de 
cinci luni - aproape şase! 

TESMAN Ei, pentru mine a fost într-un fel şi o călătorie de 
studii. Gândeşte-te la toate arhivele acelea pe care a 
trebuit să le cercetez. Şi-apoi toate cărțile, nenumăratele 

cărți pe care a trebuit să le citesc, din scoarță în 
scoarță. 

DOMNIŞOARA TESMAN Da, asta aşa-i. (În taină.) Ascultă, 
Jergen, nu cumva mai ai ceva să-mi povesteşti... Ceva, 
aşa... mai... extraordinar... 

TESMAN Despre călătorie? 

DOMNIŞOARA TESMAN Da. 

TESMAN Nu, nimic altceva decât ce ţi-am scris. Că mi-am 
luat doctoratul acolo... ţi-am spus-o ieri. 

DOMNIŞOARA TESMAN Da, asta da. Vreau însă să zic, 
dacă n-ai vreo... aşa... vreo perspectivă? 

TESMAN Perspectivă? 

DOMNIŞOARA TESMAN Doamne, Dumnezeule, Jergen, 
doar sunt bătrâna ta mătuşă! 

TESMAN Da, desigur, am perspective. 

DOMNIŞOARA TESMAN Ei! 

TESMAN Am cele mai frumoase perspective de a ajunge în 
scurt timp profesor. 

284 

DOMNIŞOARA TESMAN Da, profesor, da. 

TESMAN Sau mai degrabă pot spune că am toate 
asigurările că voi deveni profesor. Dar asta, dragă tanti 
Julle, o ştii tot atât de bine ca şi mine. 

DOMNIŞOARA TESMAN (surâzând) Da, da, sigur, ştiu. Ai 
dreptate. (Schimbând tonul.) Dar vorbeam de călătorie. A 
costat probabil o groază de bani, nu-i aşa, Jorgen? 

TESMAN Ei, sfinte Dumnezeule, bursa aceea de stat era 
destul de mare. Ne-am ajutat cu ea o bună bucată de 
timp. 

DOMNIŞOARA TESMAN Numai că nu pot înțelege cum a 
putut ajunge pentru doi când de la început era numai 
pentru o persoană. 

TESMAN Nu, nu, nici nu-i de înțeles! Aşa-i? 

DOMNIŞOARA TESMAN Mai ales când călătoreşti cu o 
doamnă... După câte am auzit, cu o doamnă costă mult 
mai scump. 

TESMAN Da, bineînţeles, e ceva mai scump. Dar Heddei îi 
era necesară această călătorie. Îi era foarte necesară. 
Aşa că nici n-ar fi fost posibil într-altfel. 

DOMNIŞOARA TESMAN Nu, sigur că nu... Nici nu s-ar fi 
cuvenit; călătoria de nuntă face parte din obiceiurile 
oamenilor de azi... Dar, spune-mi, ai reuşit barem să-ți 
vezi în linişte, pe îndelete, locuința? 

TESMAN Ei, sigur că da. Am început să circul prin ea de 
cum s-a luminat de ziuă. 

DOMNIŞOARA TESMAN Şi cum îți pare totul? 

TESMAN Superb! Absolut remarcabil. Numai că nu pot 
înțelege ce-o să facem cu cele două odăi goale care se 
află între această cameră şi dormitorul Heddei. 

DOMNIŞOARA TESMAN (surâzând) A, dragul meu Jorgen, 
pentru ele se pot găsi destule întrebuințări, aşa, cu 
timpul... 

TESMAN Da, într-adevăr, ai dreptate, mătuşă Julle. Cu 
timpul, va creşte colecția mea de cărți şi atunci... Aşa-i? 

DOMNIŞOARA TESMAN Tocmai, dragul meu băiețel. La 
colecția de cărți mă gîndeam şi eu. 

TESMAN sunt fericit, mai cu seamă pentru Hedda. Înainte 
de logodnă îmi spusese de-atâtea ori că n-ar dori să stea 
în nici o altă vilă decât în aceea a doamnei consilier de 
stat Falk. 

DOMNIŞOARA TESMAN Da, gândeşte-te, ce întîmplare! Să 
fie de vânzare tocmai când erați plecați! 

TESMAN Da, mătuşă Julle. Norocul a fost cu adevărat de 
partea noastră. Aşa-i? 

DOMNIŞOARA TESMAN Dar o să te coste bani mulți, 
dragul meu Jergen! Mulţi bani... 

TESMAN (privind-o cam stânjenit) Da, se prea poate să fie 
aşa, mătuşă! 

DOMNIŞOARA TESMAN Ah! Doamne, Dumnezeule! 

TESMAN Cât crezi? Aşa, aproximativ... 

DOMNIŞOARA TESMAN Nu, mi-e imposibil să spun... 
Trebuie să sosească nota, toate socotelile... 

TESMAN Din fericire, asesorul Brack a obținut condiții 
extrem de avantajoase pentru mine. El personal i-a scris 
Heddei despre aceste condiţii... 

DOMNIŞOARA TESMAN Dar n-are nici un rost să-ți faci 
griji, băieţelul meu... În orice caz, pentru mobilier şi 
pentru toate covoarele am depus eu cauţiune. 

TESMAN Cauţiune? Tu? Dragă mătuşă Julle, ce fel de 
acoperiri poți da tu? 

DOMNIŞOARA TESMAN Am ipotecat rentele. 

TESMAN (sărind în sus) Ce? Rentele tale şi ale mătuşii 
Rina?! 

DOMNIŞOARA TESMAN Dacă n-am găsit altă ieşire! 

TESMAN (aşezându-se în fața ei) Dar e nebunie curată! 
Banii proveniți din rente sunt singura voastră sursă de 
existențţă!... A ta şi a mătuşii Rina!... 

DOMNIŞOARA TESMAN Ei, haide, haide, nu te înfierbânta 
pentru atâta lucru. Înţelegi, nu-i decât o formalitate! Aşa 
a spus şi asesorul Brack, fiindcă, ştii, el a avut 
amabilitatea să aranjeze totul pentru mine. E numai o 
chestiune de formă, aşa spunea. 

TESMAN Da, se poate, o fi bine şi-aşa, dar cu toate astea... 

DOMNIŞOARA TESMAN De-acum înainte, ai salariul tău 
din care se vor putea achita ratele. Şi, sfinte 
Dumnezeule, chiar de-ar trebui să cheltuim şi noi un 
pic... Să te ajutăm puțin, la început... Am fi fericite s-o 
putem face... 

TESMAN O, mătuşă! Nu vei obosi niciodată să te jertfeşti 
pentru mine? 

DOMNIŞOARA TESMAN (ridicându-se şi punînd mâinile pe 
umerii lui) Dar, am eu vreo altă bucurie în viață, dragul 
meu băiat, decât să-ți netezesc ţie drumul? Tu, care n-ai 
avut nici tată, nici mamă pe care să te poți sprijini! Dar 
acum, uite că ne aflăm aproape de ţintă. Câteodată, 
perspectivele au fost destul de întunecate. Totuşi, slavă 
ție, Doamne, ai ajuns la liman, Jergen! 

TESMAN Da, în fond e ciudat cum s-au aranjat toate. 

DOMNIŞOARA TESMAN Şi toţi cei care ţi-au stat împotrivă 
şi au încercat să-ți pună bețe în roate se află acum 
doborâți. Sunt la pămînt, Jergen. Iar cel mai primejdios 
pentru tine, acela a căzut cel mai rău. lată, acum 
doarme aşa cum şi-a aşternut... Un biet om rătăcit... 

TESMAN Ai mai auzit ceva despre Eilert? Vreau să zic, de 
când am plecat. 

DOMNIŞOARA TESMAN Nimic, decât că a mai publicat o 
carte. 

TESMAN Ce anume? Eilert Lovborg? Acum, de curînd? 
Aşa-i? 

DOMNIŞOARA TESMAN Da, aşa se spune! Ştie Domnul 
dacă poate fi ceva de capul ei! Ei, Jergen, când va 
apărea cartea ta cea nouă, ei, da, va fi cu totul altceva! 
Despre ce tratează? 

TESMAN Tratează despre industria casnică din Brabant, în 
evul mediu. 

DOMNIŞOARA TESMAN Zău aşa, când mă gindesc că poți 
scrie şi despre asemenea lucruri. 

TESMAN De altfel, s-ar putea să mai dureze mult până să 
apară. Mai întâi, înţelegi, trebuie să pun ordine în toată 
colecția mea... care e foarte mare... 

DOMNIŞOARA TESMAN Da, da, să pui totul în ordine să 
colecționezi, să clasezi, la de-alde astea te pricepi tu! Nu 
degeaba eşti fiul răposatului Jochum. 

TESMAN De altfel, e şi o mare bucurie pentru mine să mă 
ocup de toate astea... Mai ales acum, când am căminul 
meu, propriul meu cămin, o casă confortabilă, plăcută, 
în care pot lucra. 

DOMNIŞOARA TESMAN Şi înainte de toate o ai pe cea după 
care tinjea inima ta, Jergen. 

TESMAN (cuprinzând-o în brațe) O, da, da, mătuşă Julle! 
Hedda este tot ce am mai prețios şi mai încântător! 
(Privind spre uşă.) lat-o, cred că vine. Aşa-i? 

(Hedda intră dinspre stângă, prin odaia din fund. Este o 

doamnă de 29 de ani. Trăsăturile feței, silueta, sunt 

distinse, nobile. Tenul, de o paloare mată. Ochii de culoarea 

oțelului exprimă o linişte limpede şi rece. Părul, şaten - un 

şaten frumos, cu firul nu prea des. Poartă o rochie de 
dimineaţă, cam largă, de bun-gust.) 

DOMNIŞOARA TBSMAN (mergând în întâmpinarea Heddei) 
Bună dimineața, dragă Hedda! Din toată inima îţi spun: 
bună dimineața! 

HADDA  (întinzându-i mâna) Bună dimineaţa, dragă 
domnişoară Tesman! O vizită atât de matinală? E foarte 
amabil din partea dumitale. 

DOMNIŞOARA TESMAN (cam încurcată) A dormit bine 
tânăra doamnă în noua ei locuință? 

HEDDA Oh, mulțumesc! Aproximativ... 

TESMAN (râzând) Aproximativ? Nu, zău, eşti grozavă, 
Hedda! Dormeai buştean, când m-am trezit eu. 

HEDDA Din fericire. De altfel, trebuie mai întâi să te 
obişnuieşti cu tot ce e nou, domnişoară Tesman. Încetul 
cu încetul. (Privind spre stânga.) Uf! servitoarea a lăsat 
deschisă uşa la verandă. Şi soarele a inundat toată 
veranda... Ca o mare... 

DOMNIŞOARA TESMAN (îndreptându-se spre uşă) Bine, o 
s-o închidem imediat... 

HEDDA Nu, nu aşa! Dragă Tesman, trage perdelele. Aşa, 
lumina e mai puțin violentă... 

TESMAN (lângă uşă) Da, bine, bine. Uite, acum, Hedda, ai 
şi aer proaspăt şi umbră. 

HEDDA Da, aici într-adevăr e nevoie de aer proaspăt... 
Toate florile astea îngrozitoare... Dar, dragă domnişoară 
Tesman, nu vrei să iei loc? 

DOMNIŞOARA TESMAN Nu, mulțumesc, nu. Acum, slavă 
Domnului, ştiu că toate merg bine aici! Şi trebuie să 
ajung cât mai repede acasă... Mă aşteaptă biata mea 
soră, bolnavă în pat. 

TESMAN Nu uita: multe salutări mătuşii Rina din partea 
mea. Şi spune-i că voi trece s-o văd chiar azi, ceva mai 
târziu... 

DOMNIŞOARA TESMAN Da, da, o să-i spun! (căutând în 
buzunarul rochiei.) Era aproape să uit, Jorgen: Am aici 
ceva pentru tine. 

TESMAN Ce ai, mătuşă? 

DOMNIŞOARA TESMAN (scoate la iveală un pachet plat, 
învelit în jurnal şi i-l întinde) lată, dragul meu băiat. 

TESMAN (deschizându-l) Sfinte Dumnezeule, i-ai păstrat 
pentru mine, mătuşă Julle! Hedda! E într-adevăr 
emoționant! Aşa-i? 

HEDDA (lângă etajera din stângă) Da, dragă, ce e? 

TESMAN Pantofii mei cei vechi de casă! Papucii! 

HEDDA Aşaa! Da... îmi amintesc... mi-ai vorbit deseori 
despre ei în timpul călătoriei noastre de nuntă! 

TESMAN Într-adevăr, grozav le-am dus lipsa! (mergând spre 
ea.) Trebuie să-i vezi şi tu, Hedda! 

HEDDA (îndreptându-se spre sobă) Nu, mulțumesc, crede- 
mă, nu mă interesează. 

TESMAN (urmând-o) Închipuie-ţi, mătuşa Rina i-a brodat 
pentru mine. Aşa, bolnavă cum era. Nici nu-ți poți 
închipui câte amintiri mă leagă de ei. 

HEDDA (lângă masă) Dar nu şi pe mine... 

DOMNIŞOARA TESMAN Aici, Hedda are dreptate, Jorgen. 

TESMAN Da, dar mi se pare că acum face şi ea parte din 
familie... 

HEDDA  (întrerupându-l) Cu servitoarea asta n-o s-o 
scoatem niciodată la capăt. 

DOMNIŞOARA TESMAN N-o s-o scoateţi la capăt? Cu 
Berte? 

TESMAN De ce ţi-a venit să spui una ca asta, dragă? Aşa-i? 

HEDDA (cu un gest) Priveşte, şi-a lăsat pe scaun pălăria, 
vechitura asta... 

TESMAN (speriat, scapă din mină papucii) Vai, Hedda! 

HEDDA Dar închipuieşte-ți că venea cineva şi o vedea 
aici... 

TESMAN Dar Hedda... e pălăria mătuşii Julle! 

HEDDA A, da? 

DOMNIŞOARA TESMAN (luându-şi pălăria) Da, e chiar a 
mea, şi de altfel nu-i de loc veche, micuță doamnă 
Hedda. 

HEDDA Într-adevăr, nu m-am uitat prea îndeaproape la ea, 
domnişoară Tesman. 

DOMNIŞOARA TESMAN (legându-şi pălăria) Adevărul e că o 
pun astăzi pentru prima oară. Martor mi-e Cel-de-sus. 

TESMAN Şi cât de distinsă e! Cu adevărat splendidă! 

DOMNIŞOARA TBSMAN Ei, să nu exagerăm, dragă Jorgen! 
(privind împrejur.) Umbrela? Ah, aici e. (luînd-o.) Şi asta e 
tot a mea. (mormâăind.) Nu a Bertei. 

TESMAN Pălărie nouă şi umbrelă nouă. Închipuie-ţi, 
Hedda! 

HEDDA Sunt drăguţe şi elegante. 

TESMAN Da, vezi? Aşa-i? Dar, mătuşă, ia te uită bine la 
Hedda înainte să pleci. Priveşte-o cât e de frumoasă şi 
de încântătoare! 

DOMNIŞOARA TESMAN Oh! Dragule! Asta doar nu-i o 
noutate. Hedda a fost întotdeauna fermecătoare. (Salută 
dând din cap şi se îndreaptă spre dreapta.) 

TESMAN (urmând-o) Da, dar ai remarcat şi cât e de 
înfloritoare?... Şi ce bine s-a împlinit... Da, s-a îngrăşat 
în timpul călătoriei... 

HEDDA Ah! Lasă asta! 

DOMNIŞOARA TESMAN S-a îngrăşat? (Se opreşte şi se 
întoarce.) 

TESMAN Da, mătuşă Julle, dar nu-ți poți da prea bine 
seama din cauza rochiei pe care o poartă. Dar eu, care 
am avut ocazia s-o vad... 

HEDDA (lângă glasvand, pierzându-şi răbdarea) Nu ai avut 
nici un fel de ocazie... 

TESMAN Cred că aerul de munte, din Tirol, i-a priit atât de 
bine... 

HEDDA (întrerupându.-l, scurt) Sunt exact la fel ca atunci 
când am plecat. 

TESMAN Da, aşa crezi tu! Dar nu-i aşa. Nu ţi se pare şi ţie, 

mătuşă? 

DOMNIŞOARA TESMAN (care şi-a împreunat mâinile şi o 
priveşte cu atenţie) Încântătoare, încântătoare! Hedda, 
eşti încântătoare! (Se duce lângă ea, îi ia capul între 
mâini, i-l apleacă, apoi o sărută pe păr.) Dumnezeu s-o 
țină şi s-o binecuvânteze pe Hedda Tesman, de dragul 
lui Jergen! 

HEDDA (desprinzându-se încet) O, lăsaţi-mă! 

DOMNIŞOARA TESMAN (cu o emoție ascunsă) În fiecare zi 
voi trece pe-aici să vă vad. 

TESMAN Neapărat, mătuşă! Aşa-i? 
DOMNIŞOARA TESMAN Cu bine; cu bine! 
(lese prin vestibul. Tesman o urmează, uşa rămâne pe 
jumătate deschisă. Se aude glasul lui, trimițând din nou 
urări de însănătoşire mătuşii Rina şi mulțumiri pentru 
papuci. În tot acest timp, Hedda umblă de colo până colo 
prin odaie, ridicând braţele şi strângând pumnii cu furie. Dă 
în lături perdelele glasvandului, rămâne nemişcată şi 
priveşte afară. Puțin după aceea intră Tesman, închizând 
uşa în urma lui.) 

TESMAN (ridicând papucii de pe jos) La ce te uiţi, Hedda? 

HEDDA (din nou liniştită şi stăpânită) La frunzişul care a şi 
îngălbenit... Atât de repede... 

TESMAN (impachetează papucii şi-i pune pe masă) Ei, ce 
vrei, suntem în septembrie. 

HEDDA (din nou neliniştită) Da, gândeşte-te, am şi ajuns în 
septembrie! 

TESMAN Nu ţi s-a părut că mătuşa Julle era cam ciudată? 
Aproape ceremonioasă! Poţi înțelege ce-a apucat-o? Aşa- 
i? 

HEDDA Aproape că nu o cunosc. Nu obişnuieşte să fie 
întotdeauna aşa? 

TESMAN Nu, nu în aceeaşi măsură ca azi. 

HEDDA (plecând de lângă glasvand) Crezi că şi-a pus la 
inimă... povestea asta... cu pălăria? 

TESMAN Nu cine ştie ce. Poate putintel, pe moment. 

HEDDA Dar şi ce obicei! Să-ţi scoţi pălăria în salon! Nu 
este o uzanţă... 

TESMAN Poţi fi sigură că mătuşa Julle n-o s-o mai facă 
altă dată. 

HEDDA De altfel, am să încerc s-o împac eu... 

TESMAN Draga mea Hedda, dacă ai vrea într-adevăr să faci 
asta! 

HEDDA Când te vei duce mai târziu pe la ea, poţi s-o inviți 
aici, deseară. 

TESMAN Da, asta într-adevăr o s-o fac. Ar mai fi încă ceva 
care ar bucura-o nespus. 

HEDDA Anume? 

TESMAN Dacă ai vrea să faci eforturi să nu i te mai 
adresezi atât de distanți dumneavoastră... Spune-i, 
simplu: tu. Fă-o pentru mine, Hedda. Aşa-i? 

HEDDA Nu, nu Tesman. Nici nu trebuie să mă rogi aşa 
ceva! Ţi-am mai spus-o o dată. Voi încerca să-i spun 
„mătuşă”. Şi cu asta, destul. 

TESMAN Bine, bine. Mi se părea doar, că de vreme ce faci 
parte acum din familia noastră... Atunci... 

HEDDA Hm, nu ştiu încă prea bine, dacă... (Traversează 
odaia mergând spre uşa din fund.) 

TESMAN (după o scurtă pauză) S-a întâmplat ceva, Hedda? 
Aşa-i? 

HEDDA Mă uitam la pianul ăsta al meu. Ce vechi e!... Nu 
se prea potriveşte cu celelalte lucruri. 

TESMAN Îndată după ce îmi iau prima leafă, o să caut să-l 
schimbăm. 

HEDDA Nu, nu să-l schimbăm. Nu vreau să scap de el. Am 
putea mai curând să-l mutăm în odaia din fund. Iar aici 
am putea pune altul. Vreau să spun, dacă s-ar ivi o 
ocazie. 

TESMAN (cam încurcat) Da, putem face şi-aşa. 

HEDDA (luând buchetul de pe pian) Florile astea nu erau 
aici când am sosit azi-noapte. 

TESMAN Cu siguranță că le-a adus mătuşa Julle pentru 

tine. 

HEDDA (uitându-se puțin la flori) O carte de vizită. (O scoate 
şi o citeşte.) „Voi reveni mai tîrziu, în cursul acestei zile”. 
Poţi ghici de la cine este? 

TESMAN Nu, de la cine? 

HEDDA E semnată: „Doamna judecător Elvsted”. 

TESMAN Nu se poate! Doamna Elvsted! Sau - cum o chema 
înainte? - Domnişoara Rysing. Aşa-i? 

HEDDA Da, exact. Aceea care avea un păr atât de enervant; 
peste tot, pe unde se arăta, făcea senzație cu părul ei! 
Vechea ta pasiune, după câte-am auzit. 

TESMAN (rizînd) Ah! N-a fost de lungă durată. Şi-apoi, asta 
s-a petrecut, Hedda, înainte de a te cunoaşte pe tine. 
închipuie-ţi: ea aici, în oraş! 

HEDDA Curios, ea, să ne facă nouă o vizită! Aproape că n-o 
cunosc. O ştiu numai de la pension. 

TESMAN Da, nici eu n-am mai văzut-o de Dumnezeu ştie 
când. Cum de-a putut rezista să locuiască atâta vreme 
acolo, sus, într-un loc atât de izolat?... Aşa-i? 

HEDDA (se gândeşte puțin, apoi, deodată) Ascultă, Tesman, 
nu tot acolo, sus, pe undeva, s-a stabilit şi Eilert 
Lovborg? 

TESMAN Ba da, chiar acolo, prin părțile acelea. 

BERTE (apărând în uşa vestibulului) A venit iar doamna 
aceea care a adus florile. (Cu un gest.) Astea pe care le 
ţineţi dumneavoastră în mână, doamnă! 

HEDDA Ah! Ea e? Da, pofteşte-o, te rog. 
(Berte deschide uşa, lăsând-o să intre pe doamna Elusted, 
apoi iese. Doamna Elvsted este o apariție delicată, cu 
trăsături blânde şi frumoase. Ochii, de un albastru deschis, 
sunt mari, rotunzi şi uşor bulbucaţți, cu o expresie speriată şi 
întrebătoare. Părul - blond, izbitor de deschis, aproape alb - 
este neobişnuit de bogat şi ondulat. Cu câțiva ani mai tânără 
ca Hedda. Taiorul de vizită pe care îi poartă este de culoare 
închisă, de bun-gust, dar nu chiar după ultima modă.) 

HEDDA  (ieşindu-i amabilă în întimpinare) Bună ziua, 

scumpă doamnă Elvsted.. Ce plăcere să vă revăd!... 

DOAMNA ELVSTED (nervoasă, căutînd să se stăpinească) 
Da, a trecut teribil de mult timp de când nu ne-am mai 
întâlnit. 

TESMAN (întinzându-i mâna) Nici noi. Aşa-i? 

HEDDA Mulţumesc pentru flori. 

DOAMNA ELVSTED O, vă rog. Aş fi vrut să vin imediat, 
chiar ieri după-masă. Dar am aflat că erați plecați într-o 
călătorie. 

TESMAN Aţi sosit de curând în oraş? Aşa-i? 

DOAMNA ELVSTED Da, am sosit ieri spre prânz. Şi am fost 
realmente desperată când am auzit că dumneavoastră 
nu sunteți în localitate. 

HEDDA Desperată? De ce? 

TESMAN Dar dragă domnişoară Rysing... doamna Elvsted, 
vreau să spun... 

HEDDA Sper că nu s-a întâmplat nimic. 

DOAMNA ELVSTED Ba da. lar aici nu cunosc pe nimeni 
căruia să mă pot adresa. 

HEDDA (aşezând buchetul pe masă) Veniţi, să şedem aici, 
pe canapea. 

DOAMNA ELVSTED O, nu, nu am nici răgazul, nici liniştea 
să stau jos. Nu, nu pot... 

HEDDA Ba da. Cu siguranţă că veți putea. Haideţi, veniţi. 
(O trage spre canapea, obligând-o să se aşeze alături de 
ea.) 

TESMAN Ei? Şi acum, doamnă? 

HEDDA S-a petrecut ceva deosebit acolo, sus, la 
dumneavoastră? 

DOAMNA ELVSTED Da... Şi da, şi nu. O! Aş dori din suflet 
să nu mă înțelegeți greşit. 

HEDDA Atunci cel mai bun lucru ar fi să spuneți totul 
deschis. 

TESMAN Căci doar pentru asta aţi venit. Aşa-i? 

DOAMNA ELVSTED Da, da, aşa-i. Aşa că, dacă nu sunteți 
la curent, trebuie să vă spun: Eilert Lovborg este şi el în 

oraş. 

HEDDA Eilert Lovborg este... 

TESMAN Nu se poate! Eilert Lovborg s-a întors din nou 
aici. Închipuieşte-ţi, Hedda! 

HEDDA Dumnezeule, am auzit! 

DOAMNA ELVSTED E aici de o săptămînă. Imaginaţi-vă: de 
o săptămînă întreagă! În oraşul ăsta primejdios. Singur! 
Aici, unde se găseşte toată societatea asta, de proastă 
calitate! 

HEDDA Dar, scumpă doamnă Elvsted, de fapt, ce vă 
priveşte pe dumneavoastră? 

DOAMNA ELVSTED (se uită timid la ea, apoi spune repede, 
grăbit) A fost preceptorul copiilor. 

HEDDA Al copiilor dumneavoastră? 

DOAMNA ELVSTED Al copiilor soțului meu. Eu nu am nici 
un copil. 

HEDDA Va să zică al copiilor vitregi... 

DOAMNA ELVSTED Da. 

TESMAN (ezitând) Era el atât de... nu ştiu cum să mă 
exprim... atât... de cumpătat în modul lui de viață şi în 
comportamentul lui, încât să i se poată încredința un 
asemenea post? Aşa-i? 

DOAMNA ELVSTED În ultimii ani nu i s-a mai putut 
reproşa absolut nimic! 

TESMAN Da, într-adevăr nimic? Închipuieşte-ţi, Hedda. 

HEDDA Am auzit. 

DOAMNA ELVSTED Va asigur că absolut nimic! În nici o 
privință. Dar, oricum, ştiindu-l acum aici, în oraşul ăsta 
vast, şi cu o sumă atât de mare de bani în mîinile lui, 
mi-e o frică de moarte pentru el. 

TESMAN Dar atunci de ce n-a rămas acolo unde se afla? La 
dumneavoastră şi la soțul dumneavoastră. Aşa-i? 

DOAMNA ELVSTED Când a apărut cartea, n-a mai avut 
nici liniştea, nici răbdarea să mai rămînă cu noi, acolo, 
sus. 

TESMAN Da, adevărat, mătuşa Julle spunea că a scos o 


- 20 - 


Hedda Gabler 


nouă carte. 

DOAMNA ELVSTED Da, o carte mare, despre dezvoltarea 
culturii, aşa, din toate punctele de vedere. Cartea a 
apărut acum două săptămâni. Şi, cum s-au repezit toți 
s-o cumpere, s-a vândut grozav de bine! Si cum a stârnit 
o vâlvă atât de mare... 

TESMAN Aşa! Va să zică a făcut vâlvă mare? Atunci, 
probabil că e vorba de un material pe care îl avea din 
zilele mâi bune. 

DOAMNA ELVSTED Vreţi să spuneți că mai demult? 

TESMAN Da, desigur. 

DOAMNA ELVSTED Nu, a scris-o toată, sus, la noi. Acum, 
în ultimul an. 

TESMAN E o plăcere să auzi asemenea lucruri! 
Închipuieşte-ţi, Hedda! 

DOAMNA ELVSTED Ah! Numai de-ar putea rămîne aşa! 

HEDDA L-aţi văzut de când e aici? 

DOAMNA ELVSTED Nu, nu încă. Am întâmpinat multe 
greutăți până am putut afla adresa lui. Dar azi- 
dimineață am obținut-o, în sfîrşit. 

HEDDA (privind-o cercetător) În fond, pare destul de ciudat 
ca tocmai soțul dumneavoastră... 

DOAMNA ELVSTED (tresărind nervos) Soţul meu? Ce 
anume ? 

HEDDA Tocmai el să vă trimită la oraş cu o astfel de 
misiune? De ce nu a venit el însuşi până aici, pentru a- 
şi căuta prietenul... 

DOAMNA ELVSTED O, nu, nu, soțul meu nu are timp 
pentru asta. Şi-apoi, eu mai aveam şi nişte cumpărături 
de făcut. 

HEDDA (surâzând uşor) Ei, da, atunci e cu totul altceva. 

DOAMNA ELVSTED (ridicându-se cu grabă şi nelinişte) Şi 
acum, vă implor, domnule Tesman, primiţi-l bine pe 
Eilert Lovborg în caz că va veni la dumneavoastră! Şi o 
va face cu siguranță. Aţi fost doar prieteni buni, pe 
vremuri. Şi afară de asta, vă îndeletniciți cu acelaşi gen 

de studii. Aceeaşi ştiinţă, pe cât pot eu să-mi dau 
seama... 

TESMAN În orice caz, înainte aşa era. 

DOAMNA ELVSTED Da, şi de aceea vă rog din suflet pe 
dumneavoastră, ca în fine... şi dumneavoastră... dacă 
ați vrea să-l supravegheați cu mare atenție. Nu-i aşa, 
domnule Tesman, îmi promiteți? 

TESMAN Cu cea mai mare plăcere, doamnă Rysing. 

HEDDA Elvsted. 

TESMAN Voi încerca să fac pentru Eilert tot ce-mi stă în 
putere. Vă puteţi bizui pe mine. 

DOAMNA ELVSTED E cât se poate de frumos din partea 
dumneavoastră.  (Strângându-i mâinile.) Mulţumesc, 
mulțumesc din suflet, mulțumesc. (Speriată.) Fiindcă 
soțul meu ţine în mod deosebit la el. 

HEDDA (ridicându-se) Ar trebui să-i scrii, Tesman. Poate că 
aşa, din proprie inițiativă, n-are să vină la tine. 

TESMAN Da, Hedda, asta ar fi desigur lucrul cel mai 
potrivit. Aşa-i? 

HEDDA Şi sunt de părere, cât mai repede. Ar fi foarte bine 
să-i scrii chiar acum. 

DOAMNA ELVSTED (rugătoare) O, da, dacă aţi vrea! 

TESMAN Îi voi scrie chiar în clipa asta. Aveţi adresa lui, 
doamnă Elvsted? 

DOAMNA ELVSTED Da. (Scoate un bilețel din buzunar şi i-l 
întinde.) Aici e. 

TESMAN Bine, bine. Mă duc să-i scriu... (Privind împrejur.) 
Papucii... A, da, sunt aici. (Ia pachetul şi vrea să plece.) 

HEDDA Scrie-i o scrisoare caldă şi prietenoasă. Nu numai 
citeva rânduri. 

TESMAN Da, da... Aşa am să fac... 

DOAMNA ELVSTED Dar nu cumva să pomeniți un singur 
cuvânt că eu am intervenit pentru el. 

TESMAN Se înțelege că nu. Aşa-i? (Iese prin odaia din fund, 
la dreapta.) 

HEDDA (se apropie de doamna Elvsted, surâde; apoi, cu 

vocea scăzută) Vedeţi, am omorît două muşte dintr-o 
singură lovitură. 

DOAMNA ELVSTED Nu înţeleg ce vreţi să spuneți. 

HEDDA N-aţi înțeles că am vrut să-l fac să plece de aici? 

DOAMNA ELVSTED A da, ca să scrie scrisoarea... 

HEDDA Şi ca noi două să putem vorbi între patru ochi. 

DOAMNA ELVSTED (năucită) Tot despre... 

HEDDA Da, exact, despre el. 

DOAMNA ELVSTED (speriată) Dar nu mai am nimic de 
adăugat, doamnă Tesman! Credeţi-mă, nimic! 

HEDDA Ba da! Aveţi! Considerabil mai mult! Atâta mai 
înțeleg şi eu. Poftiţi încoace; ne vom instala aici ca două 
prietene şi ne vom face destăinuiri. (O forțează să se 
aşeze în fotoliul de lângă sobă, iar ea se aşează pe unul 
din taburete.) 

DOAMNA ELVSTED (uitându-se îngrijorată la ceas) Dar, 
dragă, scumpă doamnă... De fapt, mă gândeam să plec. 

HEDDA Ei, dar nu puteți fi chiar atât de grăbită! Povestiţi- 
mi puțin despre cum merg treburile la dumneavoastră 
în casă... 

DOAMNA ELVSTED Tocmai acest subiect n-aş vrea să-l 
ating, dacă nu este neapărat necesar. 

HEDDA Tocmai cu mine nu vreți să-l discutați? Dar, 
pentru numele lui Dumnezeu, am fost doar colege de 
pension. 

DOAMNA ELVSTED Da, dar erați cu o clasă înaintea mea. 
Pe atunci îmi era grozav de frică de dumneavoastră. 

HEDDA Vă era frică de mine? 

DOAMNA ELVSTED Da, îngrozitor. Când ne întâlneam pe 
scări, aveați întotdeauna obiceiul să mă trageţi de păr. 

HEDDA Nu se poate, făceam eu asta? 

DOAMNA ELVSTED Da, şi o dată ați spus că vreți să-mi 
dați foc la tot părul! 

HEDDA O, dar cum puteaţi crede? Erau nişte simple vorbe, 
aşa, aruncate la întîmplare. 

DOAMNA ELVSTED Da, dar eu eram atât de proastă pe 

atunci! Şi, în orice caz, după aceea ne-am despărțit, am 
fost atât de departe una de alta. Cercurile în care ne 
învârteam erau atât de deosebite. 

HEDDA Totuşi, haideţi acum, să încercăm din nou să ne 
apropiem. Ascultaţi-mă! La pension ne tutuiam, nu-i 
aşa? Şi ne spuneam pe numele mic. 

DOAMNA ELVSTED Nu, cu siguranţă, vă înşelați. 

HEDDA Ba de loc! Mi-aduc atât de bine aminte. Aşa că hai 
să ne considerăm tot atât de intime ca atunci, de mult. 
(Mutând taburetul aproape.) Uite-aşa! (O sărută pe 
obraz.) Acum zi-mi „tu” şi „Hedda”. 

DOAMNA ELVSTED (o bate uşor pe mâini şi i le strânge) 
Câtă bunătate şi amabilitate! Este ceva cu care pur şi 
simplu nu sunt obişnuită. 

HEDDA Ei, lasă, lasă! Eu o să-ţi spun „tu”, ca altădată şi 
„draga mea Thora” - tot ca altădată... 

DOAMNA ELVSTED Mă numesc Thea. 

HEDDA Da, exact, bineînțeles, voiam să spun Thea. 
(Privind-o compătimitor.) Va să zică tu, Thea, tu nu eşti 
prea obişnuită nici cu bunătatea, nici cu amabilitatea. 
îți lipsesc chiar şi acasă, în căminul tău? 

DOAMNA ELVSTED Dacă cel puțin aş avea un cămin! Dar 
n-am şi nici n-am avut vreodată. 

HEDDA (privind-o) Cam aşa bănuiam şi eu... 

DOAMNA ELVSTED (privind țintă înaintea ei, parcă total 
dezarmată) Da... Da... 

HEDDA Acum nu-mi mai amintesc foarte precis... dar 
parcă... întîi ai intrat ca menajeră în casa judecătorului? 

DOAMNA ELVSTED De fapt, numai guvernantă. Dar cum 
pe-atunci soția lui - fosta lui soție - era mereu bolnavă si 
stătea mai tot timpul în pat, a trebuit să preiau şi grijile 
gospodăriei. 

HEDDA Şi în felul ăsta, până la urmă ai devenit tu stăpâna 
casei. 

DOAMNA ELVSTED (cu durere) Da, aşa am devenit stăpâna 
casei. 


- 24 - 


Hedda Gabler 


HEDDA Ia să vedem. Cam cât timp a trecut de-atunci? 

DOAMNA ELVSTED De când sunt măritată? 

HEDDA Da. 

DOAMNA ELVSTED Sunt cinci ani de-atunci... 

HEDDA Da, atât trebuie să fie... 

DOAMNA ELVSTED Oh! Ce ani! Mai ales ultimii doi-trei! E 
greu să vă puteți imagina, doamnă... 

HEDDA (lovind-o uşor peste mână) Doamnă? Vai, Thea! 

DOAMNA ELVSTED Da, da, voi încerca... Da, dacă ai putea 
măcar bănui şi înțelege... 

HEDDA (aruncînd replica) Cred că Eilert Lovborg a stat sus, 
la voi, timp de trei ani. 

DOAMNA ELVSTED (privind-o nesigur) Eilert Lovborg? Da, 
atâta a stat la noi. 

HEDDA Îl cunoşteai încă de-aici, din oraş? 

DOAMNA ELVSTED Aproape de loc. Adică se poate spune 
că da... Natural, numai după nume. 

HEDDA Dar acolo, sus, venea la voi în casă? 

DOAMNA ELVSTED Da, trecea zilnic pe la noi, doar trebuia 
să predea lecţii copiilor. Pentru că, vezi, cu timpul, eu n- 
am mai putut face față singură la toate treburile care 
erau de făcut. 

HEDDA E de înțeles - şi soțul tău? El e probabil deseori 
plecat în călătorie? 

DOAMNA ELVSTED Da, se înțelege, ca judecător de district 
trebuie să facă dese călătorii prin tot ţinutul... 

HEDDA (rezemându-se de brațul fotoliului) Thea, sărmana, 
dulcea mea Thea, acum povesteşte-mi totul, aşa cum 
Ea 

DOAMNA ELVSTED Bine, atunci întreabă-mă... 

HEDDA De fapt, cum e soțul tău, Thea? Vreau să spun... 
aşa... în felul lui de a se comporta. E bun cu tine? 

DOAMNA ELVSTED (căutînd să evite răspunsul) El, 
personal, crede că face totul la perfecțiune. 

HEDDA Mi se pare numai că este mult prea bătrin pentru 
tine. Cu siguranță că este cu mai bine de douăzeci de 

ani mai în vârstă decât tine. 

DOAMNA ELVSTED (iritată) Da. Una peste alta, nu există 
nici un fel de potrivire între noi... Nu avem nici un gînd 
comun. În general, nimic comun între el şi mine. 

HEDDA Dar, oricum, nu ţine la tine? Aşa, în felul lui? 

DOAMNA ELVSTED Nu ştiu dacă ţine la mine. Îi sunt 
desigur... necesară. Şi afară de asta, întreținerea mea 
nu costă scump. Eu sunt ieftină. 

HEDDA Foarte rău, dacă-i aşa... 

DOAMNA ELVSTED (clătinând din cap) Cu el nici nu s-ar 
putea altfel. El nu ţine, de fapt, la nimeni, decât la el 
însuşi: Şi, poate, puţin la copii. 

HEDDA Şi la Eilert Lovborg, Thea. 

DOAMNA ELVSTED (privind-o) La Eilert Lovborg? Cum îţi 
trece prin minte? 

HEDDA Dar mi se pare clar, din moment ce te-a trimis aici, 
la oraş, după el... (Surâzând aproape imperceptibil.) Şi 
afară de asta, chiar tu i-ai spus-o lui Tesman... 

DOAMNA ELVSTED (cu o tresărire nervoasă) Aşa? Am 
făcut-o şi pe asta. (Izbucnind înăbuşit.) Da, în fond e 
totuna dacă o să spun acum totul sau mai tirziu. 
Oricum, până la urmă se va afla... 

HEDDA A, prin urmare, oricum, draga mea Thea... 

DOAMNA ELVSTED Pe scurt... soțul meu nu ştie că am 
plecat... Pur şi simplu, nu ştie... 

HEDDA Ce poveste! Soțul tău nu era la curent?... 

DOAMNA ELVSTED Sigur că nu. De altfel, nu prea stătea 
pe-acasă. Călătorea des. Oh! Nu mai puteam să suport, 
Hedda. Îmi devenise insuportabil. Aş fi rămas atât de 
singură acum, acolo, sus. 

HEDDA Spune mai departe... 

DOAMNA ELVSTED Mi-am împachetat cîteva dintre 
lucrurile mele. Strictul-necesar. Pe tăcute. Şi am părăsit 
casa. 

HEDDA Aşa, pur şi simplu, ai plecat? 

DOAMNA ELVSTED Da. Am venit cu trenul până aici, la 


- 26 - 


Hedda Gabler 


oraş... 

HEDDA Dar, buna şi draga mea Thea, cum te-ai încumetat 
să faci una ca asta?! 

DOAMNA ELVSTED (se ridică şi umblă de colo până colo 
prin odaie) Dar ce altceva pe lume aş fi putut face? 

HEDDA Şi ce crezi că va spune soțul tău când te vei 
reîntoarce acasă? 

DOAMNA ELVSTED Acolo sus, la el? 

HEDDA Da, desigur... desigur. 

DOAMNA ELVSTED Acolo la el, nu mă mai întorc 
niciodată. 

HEDDA (se ridică şi se apropie) Va să zică, ai părăsit 
definitiv totul ... 

DOAMNA ELVSTED Cred că nu-mi mai rămânea nimic 
altceva de făcut. 

HEDDA Şi-apoi... Cum ai putut pleca aşa, aşa... pe față?... 

DOAMNA ELVSTED Oricum, aşa ceva nu se poate ţine 
secret... 

HEDDA Dar ce va să spună lumea, Thea? 

DOAMNA ELVSTED Poate să spună ce-o vrea. (Lăsându-se 
greoi, obosită, pe sofa.) Dumnezeu ştie că nu am făcut 
nimic altceva decât ceea ce trebuia să fac. 

HEDDA (după o oarecare tăcere) Şi-acum, ce ai de gind să 
faci? 

DOAMNA ELVSTED Nu ştiu încă. Ştiu numai că trebuie să 
trăiesc acolo unde trăieşte Eilert Lovborg. Dacă voi mai 
trăi! 

HEDDA (mută un scaun mai aproape de masă, se aşează 
lângă ea şi-i mângâie mâinile) Thea, cum s-au născut 
aceste relații de prietenie, între tine şi Eilert Lovborg?.l. 

DOAMNA ELVSTED Aşa... cu încetul. (Pauză.) Am dobândit 
un fel de putere asupra lui.. 

HEDDA Aşa? 

DOAMNA ELVSTED S-a lăsat de vechile lui obiceiuri. Şi nu 
fiindcă l-am rugat eu. Pentru că aşa ceva n-aş fi 
îndrăznit niciodată să-i cer. Dar observase, că îmi 

displăceau. Aşa că s-a dezbărat de ele... 

HEDDA (ascunzând un involuntar surâs, batjocoritor) Cum 
s-ar zice, tu, micuță Thea, l-ai adus pe calea cea bună. 
DOAMNA ELVSTED Da, cel puţin aşa spune Eilert... Iar el, 
la rîndul lui, a făcut, într-un fel, un om adevărat din 
mine. M-a învăţat să gîndesc şi să înțeleg unele şi altele. 

HEDDA Poate că ţi-a dat şi ţie lecţii? 

DOAMNA ELVSTED Nu, nu chiar lecţii, dar îmi vorbea 
despre foarte multe lucruri şi de tot felul. Apoi a urmat 
timpul acela, atât de frumos, atât de fericit, când am 
început să iau parte la activitatea lui! Mi-a îngăduit să-l 
ajut! 

HEDDA Aşa? Ţi-a îngăduit?! 

DOAMNA  ELVSTED Da, când scria ceva, trebuia 
întotdeauna să lucrăm împreună. 

HEDDA Ca doi buni camarazi. 

DOAMNA ELVSTED (animată) Camarazi! Da, imaginează-ţi, 
Hedda, Aşa zicea şi el. Ar fi trebuit să mă simt adînc 
fericită. Dar nici asta nu pot, fiindcă mă întreb cât o să 
mai țină fericirea mea. 

HEDDA Eşti atât de puţin sigură de el? 

DOAMNA ELVSTED (cu tristețe) Între Eilert şi mine stă 
umbra unei femei, Hedda. 

HEDDA (privind-o cu încordare) Cine poate fi? 

DOAMNA ELVSTED Nu ştiu, una sau alta din trecutul lui. 
Una pe care probabil n-a uitat-o niciodată. 

HEDDA Şi ce ţi-a vorbit despre ea? 

DOAMNA ELVSTED Nu mi-a vorbit decât o singură dată 
despre ea. Şi numai în treacăt. 

HEDDA Ei? Şi ce ţi-a spus? 

DOAMNA ELVSTED Spunea că, atunci când s-au despărțit, 
ea a vrut să-l împuște cu un pistol. 

HEDDA (rece şi stăpânită) Ei, asta-i bună! Asemenea 
lucruri nu se prea petrec pe-aici, pe la noi... 

DOAMNA ELVSTED Nu, şi de aceea cred că trebuie să fie 
cântăreața aceea cu părul roşu, cu care el un timp... 

HEDDA Da, posibil... 

DOAMNA ELVSTED Fiindcă, îmi amintesc, se spunea 
despre ea că umblă cu o armă încărcată. 

HEDDA Ei, atunci ea trebuie să fi fost... 

DOAMNA  ELVSTED (frângându-şi mâinile) Da, dar 
imaginează-ți, Hedda, am auzit că acum, cântăreața 
aceea este din nou în oraş! Ah, sunt atât de desperată. 

HEDDA (aruncând o privire spre odaia din fund) Sst! Vine 
Tesman. (Se ridică şi şopteşte.) Thea, totul trebuie să 
rămînă numai între noi două. 

DOAMNA ELVSTED (sărind in sus) Da, sigur, ferească 
Dumnezeu altfel! 

TESMAN (cu o scrisoare în mână, vine dinspre partea 
dreaptă, prin odaia din fund) Ei, gata şi scrisoarea! 

HEDDA Foarte bine. Cred că doamna Elvsted voia tocmai 
să plece. Aşteaptă puţin, Thea! Te conduc până la 
poarta grădinii. 

TESMAN Hedda, ar putea Berte să se ocupe de scrisoarea 
asta?... 

HEDDA (luând scrisoarea) Da, am să-i spun eu... 

BERTE (intrând din vestibul) Domnul asesor Brack e aici. 
Spune că a venit să vă salute... 

HEDDA Da, roagă-l pe domnul asesor să fie amabil şi să 
intre... Şi, ascultă, Berte, pe urmă duci scrisoarea asta 
la poştă. 

BERTE (luând scrisoarea) Da, bine, coniță. 
(Berte deschide uşa pentru a-l lăsa să intre pe asesorul 
Brack, apoi iese. Asesorul este un bărbat de 45 de ani, de 
statură mică, dar bine legat şi cu mişcări elastice. Fața, 
rotundă, are un profil nobil. Părul, tăiat scurt, este încă 
aproape negru şi ondulat. Ochii vioi, jucăuşi. Sprincenele 
groase. Barbişonul des, cu vârfurile tăiate scurt. E îmbrăcat 
într-un costum elegant, de vizită, totuşi cam tineresc pentru 
vârsta lui. Are un monoclu pe care-l lasă să cadă din când în 
când.) 

BRACK (salutând cu pălăria în mină) Se poate îndrăzni, la o 

oră atât de matinală? 

HEDDA Da, sigur că se poate îndrăzni! 

TESMAN (strângându-i mîna) Sînteţi întotdeauna binevenit. 
(Prezintă.) Asesorul Brack - doamna Rysing. 

HEDDA Oh! 

BRACK (înclinându-se) O, mă bucur, în mod deosebit... 

HEDDA (se uită la el şi râde) E într-adevăr amuzant să fiți 
examinat la lumina zilei, domnule asesor! 

BRACK Mă găsiți schimbat, poate? 

HEDDA Da, îmi păreți ceva mai tînăr. 

BRACK Prea supus, vă mulțumesc! 

TESMAN Dar ce spuneţi dumneavoastră de Hedda? Nu 
arată înfloritor? Aşa-i ? Hotărât lucru, s-a... 

HBDDA Lasă-mă, te rog, pe mine deoparte. Mulţumeşte 
mai bine domnului asesor pentru toată osteneala pe 
care şi-a dat-o... 

BRAGK O, dar nu e cazul! Pentru mine a fost o plăcere. 

HEDDA Da, sunteți un suflet devotat. Dar prietena mea stă 
aici şi arde de dorința de a pleca. La revedere, domnule 
asesor, mă întorc îndată. 

(Schimb de saluturi. Hedda şi doamna Elvsted ies pe uşa 

care dă în vestibul.) 

BRAGK Spune, te rog, este cât de cât mulțumită soția 
dumitale? 

TESMAN Da, vă suntem foarte recunoscători. Adică... mici 
schimbări ici şi colo vor mai fi necesare, după câte am 
auzit. Şi, bineînţeles, mai lipseşte, ba una, ba alta. Vom 
fi deci obligați să mai cumpărăm câteva fleacuri. 

BRAGK Aşa? Într-adevăr? 

TES3MAN Dar nu vă vom mai deranja pe dumneavoastră, în 
nici un caz. Hedda spunea că se va îngriji singură să 
procure cele care ne lipsesc. Dar nu vreţi să luaţi loc? 
Aşa-i? 

BRAGK Mulţumesc! Numai o clipă... (Se aşează lângă 
masă.) Există un anumit lucru despre care aş vrea să 
vorbesc numai cu dumneata, dragă Tesman. 

TESMAN Aşa? Ah! înțeleg! (Se aşează.) Probabil, acum intră 
în discuție celălalt aspect al... până acum totul a fost 
foarte vesel şi frumos, dar trebuie să rezolvăm şi... Aşa- 
i? 

BRAGK Ah, problema financiară nu este încă atât de 
urgentă. La drept vorbind, aş fi fost mai bucuros să nu 
fi costat chiar atât de scump instalarea în această nouă 
locuinţă... Dacă s-ar fi ales una ceva mai modestă.... 

TESMAN Nu, n-ar fi fost posibil! În nici un caz! Gândiţi-vă 
la Hedda! Dumneavoastră, care o cunoaşteţi atât de 
bine... mi-aş fi putut permite să-i ofer un cadru, o 
ambianță, ca să zic aşa, mic burgheză? 

BRACK Da, da, da, tocmai aici este buba. 

TE3MAN Dar, din fericire, nu va mai dura mult şi voi primi 
numirea. 

BRAGK Totuşi, vezi dumneata, uneori survin şi amanări... 

TESMAN Aţi auzit cumva, acum, de curând, ceva în 
această privință? Aşa-i? 

BRAGK Nu, nu, nimic precis. (întrerupându-se.) Dar e 
adevărat, am totuşi o noutate să-ţi spun. 

TESMAN Ei? 

BRACK Vechiul dumitale prieten Eilert Lovborg s-a întors 
jos, în oraş. 

TESMAN Nu mai e o noutate pentru mine. 

BRACK Aşa? De unde ai aflat-o? 

TESMAN Doamna care a ieşit împreună cu Hedda, mi-a dat 
vestea. 

BRAGK Aşa! Care e numele doamnei? N-am auzit prea 
bine... 

TESMAN Doamna Elvsted. 

BRACK Aha, va să zică, soția judecătorului. Da, într- 
adevăr, acolo sus, la ei, îşi găsise Lovborg refugiul. 

TESMAN Şi, gândeşte-te, am auzit, spre marea mea 
bucurie, că a devenit un om cu purtări absolut 
cuviincioase. 

BRACK Da, aşa se spune. 

TESMAN Şi-apoi, se pare că a scos o nouă carte. Aşa-i? 

BRACK Da, da! O nouă carte! 

TESMAN Care-ar fi stârnit chiar vâlvă. 

BRACK O vâlvă cu totul neobişnuită! 

TESMAN la te uită! E o adevărată bucurie să auzi 
asemenea lucruri! Mai ales când e vorba de un om cu 
atitea calități. Eu aveam certitudinea dureroasă că Eilert 
s-a prăbuşit, odată pentru totdeauna... 

BRACK Întradevăr, aceasta era opinia generală. 

TESMAN Numai că nu înțeleg încă destul de bine de ce 
vrea el să se apuce acum. Din ce, Doamne, va reuşi să 
trăiască? Aşa-i? 

(în timp ce rostea ultimele cuvinte, pe uşa vestibulului intră 

Hedda.) 

HEDDA (către Brack, râzând cam ironic) Tesman are o 
unică şi veşnică preocupare: din ce o să trăim! Nici nu 
ştii câte griji îşi face! 

TESMAN Dar, pentru numele lui Dumnezeu, vorbeam de 
bietul Eilert Lovborg acum... 

HEDDA (aruncându-i o privire fugară) Ah! Aşa. (Se aşează în 
fotoliul de lângă sobă şi întreabă cu indiferență.) Şi ce se 
întâmplă cu el? 

TESMAN Păi, moştenirea, desigur, a risipit-o încă de mult. 
lar o nouă carte... cu siguranţă că nu poate să scrie în 
fiecare an. Aşa-i? Hm! Şi-atunci, pe drept cuvânt mă 
întreb ce va deveni. 

BRACK Aş fi în măsură să vă dau eu cîteva informații... 

TESMAN Ei? 

BRACK Trebuie să vă reamintesc că are rude care nu sunt 
lipsite de oarecare influență. 

TESMAN Cu atît mai regretabil, fiindcă tocmai acele 
rubedenii au rupt pur şi simplu orice relaţii cu el. 

BRACK Pe vremuri, era considerat marea speranță a 
familiei. 

TESMAN Da, pe vremuri, da! Dar această speranţă a 
spulberat-o chiar el. 

HEDDA Cine ştie ! (Surâzând uşor.) Acolo, sus, la familia 
Elvsted, a fost îndreptat pe calea cea bună. 

BRACK Şi să nu uităm această carte care a apărut! 

TESMAN Da, da, fie ca într-adevăr asta să-l ajute într-un 
fel sau altul. Tocmai i-am scris. L-am invitat să vină 
astă-seară la noi, Hedda! 

BRACK Dar, dragul meu, în seara asta urma doar să iei 
parte la petrecerea mea de burlaci. Mi-ai promis-o azi- 
noapte, la debarcader. 

HEDDA Ai uitat cumva, Tesman? 

TESMAN Da, într-adevăr, uitasem. 

BRACK De altfel, puteţi fi liniştiţi; vă asigur că nu va veni. 

TESMAN De ce credeți că nu? Aşa-i? 

BRACK (după o scurtă ezitare, se ridică şi îşi sprijină mîinile 
pe spătarul fotoliului) Dragă Tesman - şi mă adresez şi 
dumneavoastră, doamnă - nu mă pot abţine să vă aduc 
la cunoştinţă ceva care... care... 

TESMAN Ceva privitor la Eilert? 

BRACK Vă priveşte în egală măsură pe dumneavoastră şi 
pe el. 

TESMAN Dar, dragă domnule asesor, spune-ne odată! 

BRACK E bine să fiți prevenit: numirea dumneavoastră nu 
va veni atât de curînd... adică aşa cum o doriţi şi cum o 
aşteptaţi. 

TESMAN (sărind în sus, neliniştit) S-a pus ceva la cale? Aşa- 
i? 

BRACK Ocuparea postului ar putea fi condiționată de o 
anumită competiție în care va trebui să intrați... adică 
veți avea un concurent de învins. 

TESMAN Un concurent? Închipuieşte-ţi, Hedda! 

HEDDA (se lasă mai adânc în fotoliu, se reazemă mai afund) 
Ia te uită, ia te uită! 

TESMAN Dar a cui? Imposibil, nu poate fi un... 

BRACK Ba, întocmai. E vorba de Eilert Lovborg. 

TESMAN (împreunând mâinile) Nu, nu, asta e chiar de 
necrezut! E imposibil! Aşa-i? 

BRACK Hm! Totuşi s-ar putea s-o vedem şi pe-asta. 

TESMAN Dar, domnule Brack, ar fi dovada unei lipse totale 
de considerație față de mine! De neînchipuit! 
(Gesticulând.) Fiindcă - gândeşte-te! — eu sunt căsătorit. 
Doar Hedda şi cu mine ne-am căsătorit tocmai pentru 
că aveam această perspectivă. Am mers până acolo încît 
am investit bani grei. Am împrumutat bani şi de la 
mătuşa Julle! Dar, sfinte Dumnezeule, contam pe 
această situație, puteam spune că o am în buzunar. 
Aşa-i? 

BRACK Ei! Ei! Situaţia o s-o obţii în cele din urmă şi, 
probabil, cu destulă uşurinţă. Dar mai întâi va trebui să 
te prezinți la un concurs. 

HEDDA (nemişcată, în fotoliu) Gândeşte-te, Tesman, va fi 
aproape un fel de concurs sportiv... 

TESMAN Dar, scumpa mea Hedda, cum poți privi toate 
astea cu atâta indiferenţă! 

HEDDA (acelaşi joc) Ba dimpotrivă! Le privesc cu foarte 
mare curiozitate. Şi aştept cu încordare rezultatul! 

BRACK În orice caz, doamnă Tesman, e bine să ştiţi cum 
stau lucrurile. Vreau să spun: înainte de a mai face şi 
alte cumpărături - mici sau mari - cum aud că aveţi 
intenția... 

HEDDA Ceea ce mi-ați spus nu poate aduce nici o 
schimbare... 

BRACK Aşa? Ei, asta-i altceva. Cu bine! (Către Tesman.) 
După ce-mi fac plimbarea de după-masă, trec pe la 
dumneata să te iau. 

TESMAN Da, treci. Drept să-ţi spun, nu mai ştiu ce să 
cred... 

HEDDA (stând întinsă, întinde mîna) La revedere, domnule 
asesor. Şi, oricând, eşti binevenit. 

TESMAN (urmându-l spre uşă) Cu bine, dragă domnule 
asesor. Şi pe curind. 

(Asesorul Brack iese pe uşa vestibulului.) 

TESMAN (traversând de partea cealaltă) Vezi, Hedda, omul 

nu ar trebui nicicând să mizeze pe o simplă perspectivă. 
Riscul e prea mare... Curată aventură! 

HEDDA (se uită la el şi surâde) Şi tu eşti omul care... se 
aventurează? 

TESMAN Da, nu se poate nega, a fost o nesocotință din 
partea noastră, aproape o aventură să ne căsătorim şi 
să ne instalăm într-o locuință în nădejdea unor simple 
perspective. 

HEDDA Aici poate că ai dreptate. 

TESMAN Totuşi, Hedda, am reuşit să avem un cămin al 
nostru. Gândeşte-te: căminul confortabil la care am 
râvnit şi la care am visat amîndoi. Am putea spune: 
pentru care ne-am exaltat. Aşa-i? 

HEDDA (ridicându-se încet, obosită) Ne înțelesesem că vom 
duce o viață de societate, că vom primi... 

TESMAN Doamne, şi cât m-am mai bucurat la gîndul ăsta! 
Închipuieşte-ţi: să te pot vedea tronând ca amfitrioană, 
în mijlocul unei societăți alese. Aşa-i? Ei, da, 
deocamdată trebuie să renunțăm la relații, Hedda. Doar 
din când în cînd, o vom putea primi la noi pe mătuşa 
Julle. Oh! Şi tu care doreai ca totul să fie altfel, altfel.!. 

HEDDA Valeţi în livrea, bineînţeles că nu voi avea chiar de 
la început... 

TESMAN O, nu, din păcate. Nici nu poate fi vorba... 

HEDDA Şi calul de călărie pe care îl aşteptam... 

TESMAN (speriat) Calul de călărie! 

HEDDA ...acum nici nu mai pot îndrăzni să mă gindesc la 
el... 

TESMAN Apără-mă, Doamne, dar se înțelege că nu! 
HEDDA (traversând odaia) Ei! în orice caz, până una alta, 
am eu cu ce să-mi trec vremea şi chiar să mă amuz!... 
TESMAN (strălucind de fericire) Slavă ţie, Doamne! Şi cum? 

Şi cu ce, Hedda? 

HEDDA (din pragul uşii, privindu-l cu ironie ascunsă) Cu 
pistoalele inele, Jergen. 

TESMAN (înspăimântat) Pistoalele! 

HEDDA (cu ochi reci) Pistoalele generalului Gabler. (Trece 
prin odaia din fund, mergând către stânga.) 

TESMAN (fuge la uşă şi strigă în urma Heddei) Nu, 
Dumnezeu să te binecuvânteze, să te apere, iubita mea 
Hedda! Nu te atinge de ele... Nu te atinge de lucruri atât 
de periculoase, Hedda! Mă auzi? De dragul meu, Hedda! 
Aşa-i? 

Actul II 


(Decorul din primul act, numai că in locul pianului se află 
acum o masă de scris mică şi elegantă, cu etajere pentru 
cărți. lângă canapeaua din stînga, o altă masă, mai mică. 
Cele mai multe dintre buchete au dispărut. Buchetul 
doamnei Elvsted se află pe masa cea mare din mijlocul 
odâii. Este după-amiază. Hedda poartă o rochie de primire; e 
singură în odaie, în picioare, lângă uşa cu glasvand. Încarcă 
un pistol. Un altul se găseşte pe masa de scris, în caseta 
pentru pistoale.) 


HEDDA (uitându-se jos, în grădină, strigă) Pentru a doua 
oară, bună ziua, domnule asesor. 

BRACK (vocea i se aude venind de jos, de la oarecare 
depărtare) Şi eu tot pentru a doua oară vă spun azi 
bună ziua, doamnă Tesman. 

HEDDA (ridică pistolul şi ocheşte) Acum te voi împuşca, 
asesore Brack! 

BRACK (strigă de jos) Nu! Nu! Vă rog, plecaţi de acolo! S-ar 
zice că mă ochiţi chiar pe mine! 

HEDDA Aşa se întîmplă când mergi pe căi ascunse... 
(Trage.) 

BRACK (mai aproape) Sinteţi nebună! 

HEDDA Vai! V-am atins, poate? 

BRACK (tot de afară) Încetaţi cu glumele astea stupide! 

HEDDA Intraţi, domnule asesor. 

(Asesorul Brack poartă un alt costum, potrivit pentru o 

petrecere Intre bărbaţi. Intră pe uşa cu glasvand, purtând pe 

braț un pardesiu uşor.) 

BRACK Ei, drăcie, tot vă mai ocupați cu sportul ăsta? În ce 

trageţi? 

HEDDA O, stau şi eu aşa, şi trag în slava cerului! 

BRACK (luându-i cu binişorul pistolul din mină) Cu 
permisiunea dumneavoastră... (Contemplându-l). Ah, îl 
cunosc foarte bine. (Privind înjur.) Unde aveți caseta? 
Aha, aici. (Aşează pistolul înăuntru şi o închide.) Ajunge, 
cred, pe ziua de azi cu distracţia asta. 

HEDDA Bine, dar spune-mi, te rog, cu ce vrei samă 
distrez? 

BRACK N-aţi avut nici o vizită? 

HEDDA (închizind uşa glasvandului) Nici una. Toţi prietenii 
noştri intimi se află încă la țară. 

BRACK Şi poate că nici Tesman nu-i acasă? 

HEDDA (lângă masa de scris, închizând caseta cu pistoale 
într-un sertar) Nu. A mîncat şi imediat după-masă a 
alergat la mătuşile lui. Nu vă aştepta atât de-devreme... 

BRACK Hm! Cum de nu m-am gândit la asta! Ce prostie 
din partea mea... 

HEDDA (întorcând capul şi privindu-l) Prostie? 

BRACK Fiindcă aş fi putut veni şi mai devreme. 

HEDDA (traversând odaia) Tot n-aţi fi găsit pe nimeni; eu 
aş fi fost la mine în odaie, să mă schimb pentru după- 
amiază. 

BRACK Şi nu exista nici o crăpătură, cât de mică - în uşă - 
prin care am fi putut... duce nişte tratative. 

HEDDA Aţi neglijat să mă înştiințați la timp... 

BRACK Şi asta a fost o prostia din partea mea. 

HEDDA Atunci, să ne aşezăm aici şi să aşteptăm. Oricum, 
e aproape sigur că Tesman nu va veni prea curînd 
acasă. 

BRACK Vă jur, voi fi foarte răbdător! 

(Hedda se aşează pe colțul canapelei. Brack îşi pune 

pardesiul pe speteaza celui mai apropiat scaun şi se aşează, 

păstrându-şi pălăria în mână. Scurtă pauză. Se uită unul la 
altul.) 

HEDDA Ei? 

BRACK (pe acelaşi ton) Ei? 

HEDDA Eu am întrebat prima. 

BRACK (aplecându-se puțin înainte) Bine, hai să ne oferim o 
mică şi plăcută conversaţie, doamnă Hedda. 

HEDDA (se lăsă pe spate) Nu vi se pare că e o eternitate de 
când am stat de vorbă ultima oară? Cele câteva cuvinte 
fără nici o importanţă pe care le-am schimbat azi-noapte 
şi azi-dimineaţă - nu le pun în nici un fel la socoteală. 

BRACK Contează deci - vreți să spuneți - numai 
conversațiile noastre între patru ochi? 

HEDDA Aproximativ, da. 

BRACK Nu trecea zi în care să nu-mi fi dorit să vă ştiu, în 
sfîrşit, din nou acasă. 

HEDDA Şi eu mi-am dorit, tot timpul, acelaşi lucru. 

BRACK Dumneavoastră? Într-adevăr, doamnă Hedda? Şi 
eu, care credeam că vă amuzațţi grozav în timpul 
călătoriei. 

HEDDA Dacă vreți s-o credeți, n-aveţi decit!. 

BRACK Dar Tesman scria mereu cât de bine vă distrați... 

HEDDA O, da! Bineînţeles!. Lui i se părea că nimic pe lume 
nu e mai încântător decât să umble şi să adune tot felul 
de materiale din tot felul de cărți... Să colecționeze şi să 
copieze hârțoage, pergamente, sau mai ştiu şi eu ce-or fi 
alea.... 

BRACK (cam răutăcios) Ce vreţi, e doar vocaţia lui, rostul 
lui pe lumea asta! În parte, cel puţin. 

HEDDA Da, aşa e. Şi-atunci, probabil îi vine uşor. Dar mie, 
dar eu? Pentru mine, domnule asesor, totul a fost o 
cumplită plictiseală... Mi-a fost îngrozitor de urit. 

BRACK (compătimitor) E adevărat ce spuneți? Vorbiţi 
serios? 

HEDDA E atât de greu de înțeles? Gândiţi-vă: şase luni să 
nu întilneşti o singură dată, un singur cunoscut, un 
singur om cu care să poți vorbi despre ceea ce într- 
adevăr te interesează... 

BRACK Da, îmi dau seama, şi mie mi-ar fi fost greu... 

HEDDA Şi-apoi ceea ce este cel mai in-su-por-ta-bil... 

BRACK Ce? 

HEDDA De a fi mereu, veşnic împreună cu unul şi acelaşi 
om. 

BRACK (aprobă dând din cap) Împreună - de dimineaţa 
până seara!... Da, înțeleg... Cu alte cuvinte, tot timpul... 

HEDDA Am spus-o: mereu, veşnic. 

BRACK Să admitem. Dar cu un om atât de cumsecade ca 
Tesman al nostru, mi se pare că totuşi ar trebui să 
puteţi sta... 

HEDDA Dragul meu, Tesman este un specialist. 

BRACK Incontestabil. 

HEDDA Iar specialiştii nu sunt de loc amuzanțţi ca tovarăşi 
de călătorie. Nu a la longuet, în orice caz. 

BRACK Nici măcar „specialistul” pe care îl iubeşti? 

HEDDA Vă rog, nu întrebuințați acest cuvint lipicios şi 
searbăd. 

BRACK (mirându-se) Dar asta ce mai e, doamnă Hedda?! 

HEDDA (jumătate surâzătoare, jumătate înciudată) Da, aş 
vrea numai să te pun la o încercare: să ţi se vorbească 
de dimineață până seara numai despre istoria culturii... 

BRACK Mereu, veşnic... 

HEDDA Da! Da! Şi pe urmă cealaltă parte, cu industria 
casnică în evul mediu! E tot ce poate fi mai îngrozitor ! 
BRACK (privind-o cercetător) Dar spune-mi, cum aş putea 

atunci... să-mi explic? Hm... 

HEDDA Cum am ajuns să alcătuim o pereche, Jorgen 
Tesman şi cu mine, vrei să spui? 

BRACK Ei, da, hai să ne exprimăm aşa. 

HEDDA Nu, zău, ţi se pare chiar atât de ciudat? 

BRACK Şi da, şi nu, doamnă Hedda. 

HEDDA Am dansat prea mult, dragă domnule asesor, şi 
eram obosită. Timpul meu trecuse. (Tresare uşor.) Dar 
asta nu trebuie s-o spun. Şi nici chiar s-o gândesc! 


1 Pentru multă vreme (fr.) 

BRACK Mai ales că din acest punct de vedere, nu ai de loc 
dreptate... 

HEDDA Oh! Dreptate! (îl priveşte parcă spionându-l.) lar cât 
despre Jorgen Tesman, trebuie să spun că este un om 
corect în toate privinţele. 

BRACK Corect şi solid. Asta-i adevărat! 

HEDDA Iar ceva ridicol, propriu-zis ridicol, nu pot găsi la 
el. Dumneata găseşti? 

BRACK Ridicol? Nu! N-aş putea spune!... 

HEDDA Ei! În orice caz, este un extrem de zelos 
colecționar! Oricum, s-ar putea foarte bine întimpla, ca 
totuşi, cu timpul, să ajungă departe. 

BRACK  (privind-o oarecum nesigur) Credeam că şi 
dumneata eşti de părere, ca şi toți ceilalți, că va deveni o 
persoană deosebit de importantă... 

HEDDA (ca o expresie de oboseală) Da, da, şi eu credeam... 
Şi, în sfirşit, dacă a ţinut cu tot dinadinsul, dacă a 
stăruit atita să-i dau voie să-mi poarte de grijă - nu văd 
de ce n-aş fi primit? 

BRACK Ei, da, privind lucrurile din acest... unghi... 

HEDDA De altfel, dragă domnule asesor, ceea ce-mi oferea 
el era cu mult mai mult decât tot ce ar fi fost gata să-mi 
ofere ceilalți cavaleri ai mei. 

BRACK (râzând) Chiar atât de precis nu pot răspunde 
pentru toți ceilalți, dar în ceea ce mă priveşte, ştii bine 
că am nutrit întotdeauna un anumit respect pentru 
legăturile conjugale - aşa, în general, vreau să spun, 
doamnă Hedda! 

HEDDA (glumind) O, de altfel, nu mi-am făcut niciodată 
vreo speranţă în ceea ce te priveşte... 

BRACK Tot ce-mi doresc eu, este un cerc intim de 
cunoscuți cărora să le pot fi de ajutor cu sfaturile şi cu 
faptele mele, şi în casa cărora să am acces întotdeauna, 
ca un prieten adevărat ce sînt. 

HEDDA Prieten al stăpânului casei vreți să spuneți? 

BRACK (înclinându-se) De preferință, al stăpânei casei. Şi în 

cele din urmă, bineînţeles, şi al soțului. Fiindcă, vedeţi, 
o astfel de... hai să-i zicem o astfel de relație 
triunghiulară este, de fapt, foarte plăcută pentru toți 
partenerii. 

HEDDA Da, de foarte multe ori, în timpul călătoriei am dus 
lipsa unui al treilea. Ah! să stai într-un compartiment 
între patru ochi! 

BRACK Din fericire, călătoria de nuntă s-a încheiat. 

HEDDA (clătinând din cap) Călătoria ar putea să mai 
dureze mult, încă foarte mult. Am ajuns doar la o stație 
de pe parcurs. 

BRACK Ei, atunci mai dă-te puțin jos din tren. Să-ţi mai 
dezmorțeşti picioarele, doamnă Hedda. 

HEDDA Eu nu mă dau niciodată jos... 

BRAGK într-adevăr, nu? 

HEDDA Nu. Fiindcă se găseşte întotdeauna cineva care... 

BRACK (râzând) ... care să se uite la picioarele tale, vrei să 
zici? 

HEDDA Da, întocmai. 

BRACK Ei şi? Nu, zău... 

HEDDA (cu un gest de refuz) Nici nu țin la aşa ceva... Şi 
atunci, prefer să rămân mai departe aşezată acolo unde 
sunt: în doi. 

BRACK Ei! Dar dacă se urcă un al treilea, care se alătură 
cuplului? 

HEDDA Da, vezi, asta-i cu totul altceva! 

BRACK Un prieten verificat, cu o mare capacitate de 
înțelegere... 

HEDDA ...Spiritual, inventiv, care să găsească subiecte de 
conversație interesante, variate... Din toate domeniile... 

BRACK ... Şi la care să nu descoperi nici cea mai vagă 
urmă de „specializare” ! 

HEDDA (cu un oftat care se aude) Da, aşa toate mi s-ar 
părea uşoare! 

BRACK (aude deschizându-se uşa de la intrare şi aruncă o 
privire într-acolo) Triunghiul s-a închis! 

HEDDA (pe jumătate tare) Şi trenul merge mai departe... 
(Jorgen Tesman, în costum gri şi cu pălărie de filt moale, 
intră venind din vestibul. Are o mulțime de cărți broşate sub 
braț şi prin buzunare.) 

TESMAN (îndreptându-se spre masa de lângă canapeaua 
coltar) Uf, am transpirat cărând toate cărțile astea. (De- 
pune cărţile.) Sunt lac de sudoare, Hedda! Ia te uită! Aţi 
şi venit, domnule asesor? Aşa-i? Berte nu mi-a spus 
nimic. 

BRACK (ridicându-se) Am venit prin grădină. 

HEDDA Ce fel de cărți sunt astea? 

TESMAN (suflând deasupra lor) Sunt cîteva lucrări de 
specialitate, de care am neapărată nevoie. 

HEDDA Lucrări de specialitate?! 

BRACK Aha, de specialitate, doamnă Tesman! (Brack şi 
Hedda schimbă un surâs complice.) 

HEDDA Şi mai ai nevoie de multe cărți de specialitate? 

TESMAN Da, dragă Hedda, niciodată nu se poate spune că 
ai destule. Fiindcă tot timpul trebuie să urmăreşti tot 
ceea ce se scrie şi se tipăreşte. 

HEDDA Da, bineînțeles că trebuie! 

TESMAN (căutând printre cărți) Şi uite, am făcut rost şi de 
noua carte a lui Eilert Lovborg (întinzându-i-o.) Ai vrea 
poate să te uiţi prin ea, Hedda? Aşa-i? 

HEDDA Nu, mulțumesc! Sau, poate, mai tirziu. 

TESMAN Am frunzărit-o puţin pe drum. 

BRACK Ei! Şi cum vi se pare dumneavoastră, în calitate de 
specialist? 

TESMAN Mi se pare cu totul remarcabil cât de profund este 
concepută. În felul ăsta n-a scris niciodată înainte. 
(Adunând cărțile.) Şi-acum, să le duc toate dincolo. Nici 
nu vă puteți închipui cu câtă plăcere mă gîndesc să 
transcriu, să adun materiale din toate cărțile astea... 
Dar să-mi pun alt costum. (Către Brack.) Plecăm 
imediat, nu? 

BRACK O! Nu-i nici o grabă. 

TESMAN Cu-atât mai bine că nu trebuie să mă zoresc... 
(Iese cu cărţile, se opreşte în deschizătura uşii, şi se 
întoarce.) A, da! Hedda, mătuşa Julle nu mai vine la noi 
astă-seară. 

HEDDA Nu? Poate din pricina poveştii cu pălăria? 

TESMAN Oh! Nici vorbă! Cum poți să crezi una ca asta 
despre mătuşa Julle? Nu! Mătuşa Rina se simte foarte 
rău. 

HEDDA Ca de obicei... 

TESMAN Nu, astăzi mult mai rău ca de obicei. 

HEDDA Atunci, sigur, e mai cuminte să rămînă lângă soră- 
sa. O să găsesc eu ceva de făcut în seara asta. 

TESMAN Nici nu-ți poţi închipui cât de bucuroasă e 
mătuşa Julle că te-ai întors ceva mai plinuţă din călăto- 
ria noastră... 

HEDDA (cu jumătate glas, ridicându-se ) Ah, aceste 
inevitabile mătuşi! 

TESMAN Poftim? 

HBDDA (îndreptându-se spre glasvand) Nimic. 

TESMAN Da, bine. (Iese prin odaia din fund, spre dreapta.) 

BRACK Despre ce pălărie vorbeațţi? 

HEDDA Despre pălăria domnişoarei Tesman! Azi-dimineaţă 
a venit aici, şi-a scos pălăria şi a pus-o pe un scaun... 
(Se uită la el şi surâde.) Şi eu, deşi ştiam foarte bine că e 
a ei, am întrebat dacă nu e a servitoarei... 

BRACK (clătinând din cap) Dar, drăguță doamnă Hedda, 
cum ai putut face una ca asta? Unei doamne bătrâne şi 
atât de cumsecade?! 

HEDDA (nervoasă, traversând odaia) Da... vezi... Mi se 
întâmplă uneori să am asemenea porniri, cu totul 
neaşteptate chiar şi pentru mine... Dar nu mă pot opri... 
(Aruncându-se în fotoliul de lângă sobă.) Nici eu nu ştiu 
cum să mi le... explic... 

BRACK (în spatele fotoliului) De fapt, eşti nefericită, asta-i 
tot. 

HEDDA (privind înainte) Nici nu ştiu pentru ce aş putea fi 

fericită. Sau mi-o poți spune dumneata? 

BRACK Da, printre altele pentru că ai obţinut căminul pe 
care ţi-l doreai. 

HEDDA  (ridicînd privirea spre el) Şi dumneata crezi 
povestea asta... că, într-adevăr, mi l-am dorit? 

BRACK Să nu fie nimic adevărat? 

HEDDA Ba da... ceva tot este... 

BRACK Ei, vezi? 

HEDDA Asta-i tot: aveam nevoie vara trecută de Tesman ca 
să mă conducă acasă de la recepții... 

BRACK Din păcate, vara trecută eu aveam cu totul alt 
drum... 

HEDDA Adevărat. Vara trecută, dumneata mergeai pe alte 
căi... 

BRACK (râde; o amenință cu degetul) Doamnă Hedda! 
Doamnă Hedda! Ei, şi cum a fost cu dumneata şi cu 
Tesman? 

HEDDA A, da! Într-o seară treceam cu el prin fața acestei 
vile... Bietul Tesman se chinuia îngrozitor, se tot sucea 
şi se tot învârtea să găsească un subiect de 
conversație... Şi mie mi s-a făcut deodată milă de acest 
om atât de cult... 

BRACK (surâde neîncrezător) Ţi-a fost milă? Dumitale? Hm! 

HEDDA Da, sunt sigură, aşa a fost... Şi, ca să-l scot din 
încurcătură, mi-a venit să-i spun, fără să mă gîndesc la 
urmări - din pură uşurinţă - că mi-ar plăcea să locuiesc 
în vila asta. 

BRACK Atit? 

HEDDA Atât în acea seară. 

BRACK A, da, dar după aceea? 

HEDDA Uşurinţa mea a avut consecințe, dragă domnule 
asesor! 

BRACK Din păcate, de cele mai multe ori uşurințele 
noastre au urmări, doamnă Hedda. 

HEDDA Mulţumesc! (Pauză.) Şi ca să-ți explic mai bine: tot 
vorbind despre vila doamnei Falk... am găsit un punct 

comun de înțelegere care a dus chiar la o oarecare 
exaltare... Asta a atras după sine logodna, căsătoria, 
călătoria de nuntă şi tot restul. Da, da, domnule asesor 
- cum îți aşterni, aşa dormi. Acum, gata! 

BRACK Foarte amuzant! Şi, în fond, puțin îți pasă de casa 
asta. 

HEDDA Dumnezeu mi-e martor că puțin îmi pasă. 

BRACK Ei, dar cum se poate? Şi după ce am reuşit s-o 
aranjăm atât de plăcut? 

HEDDA Uf, am impresia că aici toate odăile miros a 
levănţică şi a trandafiri uscați. Dar poate că mirosul 
ăsta l-a adus cu ea mătuşa Julle... 

BRACK (râzând) Nu, cred mai degrabă că l-a lăsat aici 
răposata doamnă consilier de stat. 

HEDDA Un miros mortuar. De cavou. Aminteşte-ţi de toate 
florile pe care le-am găsit azi-dimineaţă aici, în hol... (îşi 
încrucişează mâinile la ceafă, se lasă pe spate pe scaun 
şi se uită la el.) Uf! Am să mor de plictiseală... 

BRACK Oare viața nu-ți poate oferi nici o îndatorire, nici un 
scop? 

HEDDA Care să mă şi atragă, în acelaşi timp? 

BRACK Da, aşa ar fi de dorit... 

HEDDA Dumnezeu ştie care ar putea fi. De multe ori mă 
gândesc la... (Se întrerupe.) Dar nu, asta nu se poate... 

BRACK Cine ştie, să aud... 

HEDDA Mă gîndeam dacă aş putea să-l fac pe Tesman să 
se lanseze în politică. 

BRAGK (râzând) Tesman! El şi politica! Nu, pentru asta nu 
se potriveşte chiar de loc! 

HEDDA Cred... dar dacă totuşi aş reuşi să-l conving? 
BRACK Bine, dar ce satisfacție ţi-ar aduce, de vreme ce e 
lipsit de orice înclinare... Şi-atunci, de ce să-l sileşti... 
HEDDA Dar ţi-am spus: pentru că mă plictisesc. (După o 

scurtă pauză.) Crezi, deci, că ar fi cu totul imposibil ca 
Tesman să ajungă ministru? 
BRACK Hm! Dragă doamnă Hedda, pentru a ajunge 

ministru, ar trebui mai întîi să fie un om foarte bogat. 

HEDDA (ridicându-se cu nerăbdare) Da, asta-i! Aceste 
condiții atât de limitate în care am ajuns să trăiesc... 
(Străbătând încăperea.) fac viața atât de jalnică! De-a 
dreptul ridicolă! Da, aşa-i! 

BRACK Eu cred că vina e în altă parte... 

HEDDA Unde? 

BRACK N-ai trecut, probabil, niciodată printr-o zguduitură 
mai puternică... 

HEDDA Vrei să spui, gravă? 

BRACK Da, putem foarte bine să spunem şi aşa. Dar s-ar 
putea întâmpla să vină acum. 

HEDDA (dând capul pe spate) Te gindeşti la greutăţile şi la 
complicațiile care se anunţă... în legătură cu acest biet 
post de profesor! Dar asta îl priveşte pe Tesman 
personal. Nu-mi cheltuiesc un singur gând cu afacerea 
asta... 

BRACK Bine, bine, să lăsăm. Dar dacă te-ai găsi în fața 
unor îndatoriri... unor anumitor îndatoriri... hai să le 
numim, mai pe ocolite, pline de gravitate... şi de 
responsabilitate. (Surâde.) Un copil, micuță doamnă 
Hedda... 

HEDDA (furioasă) Încetează! Nu vei avea niciodată prilejul 
să mă vezi într-o asemenea situație. 

BRACK (precaut) Vom mai vorbi despre asta peste un an, 
cel mult! 

HEDDA (scurt) Nu am aptitudini pentru aşa ceva, domnule 
asesor. Să nu-mi vină nimeni cu astfel de pretenții! 

BRACK Nu simți, ca cele mai multe femei, o anumită 
vocație... 

HEDDA (lângă glasvand) Încetează, îţi spun! De multe ori 
mi se pare că n-am decât o singură „vocațţie”... 

BRACK (apropiindu-se) Şi care ar fi aceea, dacă mi-e permis 
să întreb... 

HEDDA (privind afară) Să mă plictisesc de moarte toată 
viața... Acum ai aflat-o. (Se întinde, priveşte spre odaia 

din fund şi râde.) Da, chiar aşa! lată-l şi pe profesor. 

BRACK (încet, admonestând-o) Ei, hai, hai, doamnă Hedda! 

(Jorgen Tesman, îmbrăcat într-un costum elegant, cu mănuși 

şi pălărie în mână, intră din dreapta, prin odaia din fund.) 

TESMAN Hedda, n-am primit încă răspunsul din partea lui 
Eilert Lovborg că nu poate veni? Aşa-i? 

HEDDA Nu. 

TESMAN Ei, atunci vei vedea; foarte curând va fi aici. 

BRACK Credeţi într-adevăr că va veni? 

TESMAN Da, sunt aproape sigur. Fiindcă se pare că nu-i 
nimic adevărat în legătură cu ce mi-aţi relatat azi- 
dimineață... Simple zvonuri... 

BRACK Aşa? 

TESMAN Da, cel puţin aşa spune mătuşa Julle. Ea susține 
că niciodată şi pentru nimic în lume, Eilert Lovborg nu 
va accepta să-mi stea în drum! Aşa-i? 

BRACK Ei, atunci totul e în perfectă ordine! 

TESMAN (punând pălăria şi mănuşile pe un scaun, în 
dreapta) Va trebui să vă cer permisiunea de a-l mai 
aştepta un timp... 

BRACK Desigur! Avem timp suficient. Invitaţii mei nu vin 
înainte de orele şapte jumătate, opt. 

TESMAN Ei, în felul ăsta îi mai putem ţine de urât 
Heddei... Şi să vedem ce aduce ceasul. Aşa-i? 

HEDDA (aşază pardesiul şi pălăria lui Brack pe canapeaua 
coltar) Şi în cel mai rău caz, domnul Lovborg poate să 
rămână cu mine. 

BRACK (vrând să-şi ia singur lucrurile) Îmi daţi voie, 
doamnă? Ce vreți să spuneți prin: în cel mai rău caz? 
HEDDA În caz că nu va voi să meargă cu dumneata şi cu 

Tesman. 

TESMAN (privind descumpănit) Dar, dragă Hedda, crezi că 
se cuvine să rămână aici, cu tine? Aşa-i? Îți amintesc că 
mătuşa Julle nu poate veni. 

HEDDA În schimb, vine doamna Elvsted. Aşa că vom putea 
lua împreună ceaiul. 

TESMAN Da, aşa da. 

BRAGK (surâzând) Şi chiar ar fi mai sănătos pentru el! 

HEDDA De ce? 

BRACK Dar, stimată doamnă, nu de puţine ori ați ironizat 
micile mele petreceri numai între bărbaţi. Părerea 
dumneavoastră era că asemenea reuniuni sunt făcute 
numai pentru oameni cu principii foarte solide... 

HEDDA Dar tocmai că domnul Lovborg face parte acum din 
această categorie. Un păcătos pocăit! 

BERTE (intrând din vestibul) A venit un domn care întreabă 
dacă-l puteţi primi. 

HEDDA Da, da, pofteşte-l înăuntru. 

TESMAN (încet) Sunt sigur că e el! închipuiți-vă, a venit 
totuşi! 

(Eilert Lovborg intră din vestibul. Este zvelt şi slab, de ani 

apropiaţi cu Tesman, pare însă mai bătrân, ca un om care şi- 

a trăit viața, mai intens. Părul şaten închis, aproape negru; 

barba la fel. Ovalul feţei alungit, tenul palid, două pete roşii 

pe pomeţi. Este îmbrăcat elegant, într-un costum nou. Are în 
mână mănuşi de culoare închisă şi jobenul. S-a oprit în 
apropierea uşii şi se înclină grăbit. Pare oarecum jenat.) 

TESMAN (se apropie de el şi-i scutură mina) În sfârşit, dragă 
Eilert, iată că ne întâlnim din nou! 

EILERT (vorbeşte cu o voce stinsă) Mulţumesc pentru 
scrisoare! (Apropiindu-se de Hedda.) Pot îndrăzni să vă 
salut şi pe dumneavoastră, doamnă Tesman? (Aşteaptă 
ca Hedda să-i întindă mina.) 

HEDDA (întinzându-i mina) Fiţi binevenit, domnule Lovborg! 
(întorcându-se uşor spre Brack.) Nu ştiu dacă vă 
cunoaşteţi... 

LOVBORG (înclinându-se uşor) Asesorul Brack, mi se pare. 

BRACK (acelaşi joc) Am onoarea!... Vă cunosc de câțiva 
ani... 

TESMAN (către Lovborg, cu mîinile pe umerii lui) Şi acum, te 
rog să te simți ca la tine acasă, Eilert! Nu-i aşa, Hedda? 
După câte am auzit, vrei să te instalezi aici, la noi în 

oraş. Aşa-i? 

LOVBORG Da, aşa am de gînd. 

TESMAN Te-ai gîndit foarte bine. Ascultă, mi-am procurat 
chiar azi noua ta carte. Dar, bineînţeles, n-am avut încă 
timpul s-o citesc. 

LOVBORG Poţi să renunti la acest efort... 

TESMAN De ce eşti de părerea asta? 

LOVBORG Pentru că nu-i cine ştie ce. 

TESMAN Cum, chiar tu o spui? 

BRACK Este totuşi foarte lăudată, după câte am auzit. 

LOVBORG Nu-i tocmai ceea ce doream... Am scris cartea 
intenționat într-un anumit fel, ca să fie pe gustul 
tuturor... 

BRACK Foarte cuminte... 

TESMAN Dar... dragă Eilert... 

LOVBORG Fiindcă acum vreau să încerc să-mi fac din nou 
o situaţie. S-o iau de la capăt... 

TESMAN (cam jenat) Da, desigur... Şi probabil că vrei... 
Aşa-i? 

LOVBORG (surâde, pune deoparte pălăria şi scoate din 
buzunarul de sus al pardesiului un pachețel învelit în 
hârtie) Dar dacă asta va apărea, va trebui s-o citeşti, 
Jorgen Tesman: este adevărata mea operă. Cea care mă 
exprimă, în care sunt eu însumi. 

TESMAN Da, serios? Şi ce este? 

LOVBORG Este continuarea. 

TESMAN Continuarea? A cui? 

LOVBORG A cărții. 

TESMAN A celei care a apărut? 

LOVBORG Se-nţelege. 

TESMAN Dar, dragă Eilert, materialul pe care-l conţine cea 
care a apărut merge până în zilele noastre, până în pre- 
zent... Aşa-i? 

LOVBORG Da, se ocupă şi de prezent. Dar cealaltă tratează 
despre viitor. 

TESMAN Despre viitor?! Sfinte Dumnezeule, despre viitor 


- 50 - 


Hedda Gabler 


nu ştim absolut nimic! 

LOVBORG Nu. Dar câte ceva se mai poate totuşi spune şi 
despre viitor. (Deschizând pachetul.) Priveşte. 

TBSMAN Dar ăsta nu-i scrisul tău. 

LOVBORG Am dictat-o. (Frunzăreşte manuscrisul.) Cartea 
are două părți. Prima se ocupă de forțele culturale ale 
viitorului. lar aici, în partea a doua (frunzărind partea a 
doua a manuscrisului) e vorba de dezvoltarea culturii în 
viitor. 

TESMAN Curios! Să-ţi vie în minte să scrii despre 
asemenea... Eu nu m-aş fi gindit niciodată... 

HEDDA (lângă glasvand, bătînd darabana în geam) Hm!... 
Nu, ție nu. 

LOVBORG (bagă manuscrisul din nou în învelitoarea de 
hârtie şi îl pune pe masă) L-am adus cu mine fiindcă aş 
fi vrut să-ți citesc câte ceva din el, în seara asta. 

TESMAN Ar fi fost foarte amabil din partea ta. Dar astă- 
seară... (Uitându-se la Brack.) Nu prea văd cum s-ar 
putea aranja... 

LOVBORG Ei, atunci altă dată. Doar nu-i nici un zor! 

BRACK lată cum stau lucrurile, domnule Lovborg: astă- 
seară am o mică recepţie la mine acasă. De fapt, în 
cinstea lui Tesman, dacă mă înţelegeți... 

LOVBORG (căutându-şi pălăria) O, atunci nu vreau să vă 
mai rețin... 

BRACK Dar de loc... Spuneți, n-aţi vrea să-mi faceţi 
plăcerea să ne însoțiți şi dumneavoastră? 

LOVBORG (scurt şi decis) Nu, imposibil... Vă mulțumesc 
foarte mult. 

BRACK Nu se poate! Veniţi cu noi! suntem numai cîțiva, 
dar tot unul şi unul! Şi vă pot promite că va fi 
„animaţie”, cum spune doamna Hed... doamna Tesman. 

LOVBORG Nici nu mă îndoiesc... Totuşi... 

BRACK Şi puteţi lua cu dumneavoastră manuscrisul ca să- 
i citiți lui Tesman la mine acasă. Am camere destule. 

TESMAN Chiar aşa, Eilert. Ar fi foarte bine. Aşa-i? 

HEDDA (intervenind) Dar, dragă Tesman, se pare că totuşi 
domnul Lovborg nu doreşte să meargă! sunt convinsă că 
preferă să rămână aici şi să cineze cu mine. 

LOVBORG (privind-o) Cu dumneavoastră, doamnă? 

HEDDA Şi cu doamna Elvsted. 

LOVBORG (neglijent) Am zărit-o în treacăt, azi la ora 
prinzului. 

HEDDA Într-adevăr? Aţi zărit-o? Da, vine şi ea astă-seară. 
De aceea va trebui neapărat să rămâneți, domnule 
Lovborg, altfel nici n-ar avea cine s-o conducă acasă. 

LOVBORG Adevărat... Vă mulțumesc, stimată doamnă, 
rămîn. 

HEDDA Atunci - mă scuzi - vreau numai să-i dau cîteva 
mici instrucțiuni fetei în casă. (Se duce lângă uşa care 
dă în vestibul şi sună. Berte intră; Hedda vorbeşte cu ea 
în şoaptă, indicând cu un semn al capului odaia din fund; 
Berte a înțeles şi iese.) 

TESMAN (vorbeşte în acest timp cu Lovborg) Ascultă, Eilert, 
ai cumva de gînd să ţii un ciclu de conferinţe în legătură 
cu viitoarea ta carte? 

LOVBORG Da. 

TESMAN Am auzit vorbindu-se prin librării... 

LOVBORG Da, într-adevăr am de gînd să ţin un ciclu de 
conferințe. Nu trebuie să mi-o iei în nume de rău, 
Tesman. 

TESMAN Doamne fereşte! Dar... 

LOVBORG Înţeleg că, dintr-un anumit punct de vedere, nu- 
ți este prea plăcut... 

TESMAN (descurajat) Doar nu-ți pot cere ca din cauza 
mea... 

LOVBORG Dar voi aştepta până ce vei avea numirea. 

TESMAN Vei aştepta? Deci... deci, tu nu te prezinți la 
concurs... Aşa-i? 

LOVBORG Nu. Îmi ajunge să te înving în opinia oamenilor. 

TESMAN Extraordinar! Va să zică, mătuşa Julle avea 
dreptate! Vezi, ştiam asta! Hedda! Închipuieşte-ţi: Eilert 

Lovborg nu doreşte de loc să ne stea în cale. 

HEDDA (scurt) Nouă? Te rog, nu mă amesteca şi pe mine în 
treaba asta. (Se duce în odaia din fund, unde Berte a 
aşezat pe masă o tavă cu carafe şi pahare. Hedda face 
un semn de încuviințare şi se întoarce în salon. Berte 
iese.). 

TESMAN (în acelaşi timp) Dar dumneata, dragă Brack, ce 
spui despre asta? Ei? 

BRACK De, eu spun: succes şi prestigiu, asta... hm... sunt 
extraordinar de frumoase. 

TESMAN Desigur, desigur... Totuşi... 

HEDDA (privindu-l pe Tesman cu un surâs rece) Pari 
complet uluit, dragă Tesman! 

TESMAN Da... îmi vine să cred că şi sunt... 

BRACK De fapt, a fost chiar o furtună, stimată doamnă, 
care a trecut deasupra capetelor noastre... 

HEDDA (cu un gest spre odaia din fund) Domnii n-ar vrea 
să treacă alături şi să ia un punci rece? 

BRACK (consultându-şi ceasornicul) Un păhărel? Ei, n-ar 
strica. 

TESMAN Scumpa mea Hedda! Ce idee grozavă! Mai ales în 
dispoziția atât de bună în care mă simt acum! 

HEDDA Domnule  Lovborg, faceți-mi vă rog şi 
dumneavoastră plăcerea. 

LOVBORG (refuzând) Nu, mulțumesc, nu iau nimic. 

BRACK Dar pe cât ştiu, punciul rece nu-i otravă! 

LOVBORG Pentru unii, poate că nu. 

HEDDA Atunci, eu rămân să-i țin tovărăşie domnului 
LOVBORG. 

TESMAN Da, da, dragă Hedda, ține-i... Aşa-i? 

(Tesman şi Brack trec în odaia din fund, se aşează, fumează 

țigări şi vor duce o conversație animată in timpul replicilor ce 

urmează. Eilert Lovborg rămâne în picioare, lingă sobă; 

Hedda, în fața micului birou.) 

HEDDA (cu o voce ceva mai ridicată) Acum vreau să vă arăt, 
dacă vă face plăcere, câteva fotografii. În drum spre 

casă, Tesman şi cu mine ne-am abătut puţin şi prin 
Tirol. (la un album pe care îl pune pe masa de Ungă 
canapea, apoi se aşează pe un colț al canapelei. Eilert 
Lovborg se apropie, se opreşte şi o priveşte, pe urmă ia 
un scaun şi se aşează cu spatele la odaia din fund, 
având în stânga pe Hedda.) 

HEDDA (deschizând albumul) Vedeţi aici lanţul acesta de 
munți, domnule Lovborg>? Acesta-i masivul Ortler. 
Tesman a notat dedesubt: Masivul Ortler, de lângă 
Meran. 

LOVBORG (care a privit-o tot timpul, spune încet şi cu voce 
scăzută) Hedda Gabler! 

HEDDA (aruncându-i pieziş o privire fugară) Ei! Sst! 

LOVBORG (acelaşi joc) Hedda Gabler! 

HEDDA (uitându-se în album) Da, aşa mă numeam într-o 
vreme... Într-o vreme când noi doi ne cunoşteam... 

LOVBORG Iar de-acum înainte, nu-mi va mai fi niciodată 
îngăduit să-ți spun Hedda Gabler... Va trebui să mă 
dezobişnuiesc... 

HEDDA (frunzărind mai departe albumul) Da, va trebui. Şi 
cât mai curînd. Cu cât te vei dezobişnui mai repede, cu- 
atât va fi mai bine. 

LOVBORG (pe un ton indignat) Hedda Gabler măritată? Şi 
cu cine? Cu... Jergen Tesman! 

HEDDA Da, aşa s-a întîmplat... 

LOVBORG Hedda, Hedda, cum te-ai putut înjosi până într- 
atât?! 

HEDDA (privindu-l aspru) Te rog! Nici un cuvînt în plus! 

LOVBORG Despre ce anume? 

(Tesman intră şi se apropie de canapea.) 

HEDDA (care l-a auzit venind, spune pe un ton indiferent) Şi 
uite, asta de aici, a fost luată în partea de jos a văii 
Ampezzo. Priviţi piscurile... (Se uită prieteneşte spre 
Tesman.) Cum se numesc piscurile astea superbe? 

TESMAN Să văd. Aha, ăştia sunt Dolomiţii. 

HEDDA Da, ai dreptate. sunt Dolomiţii, domnule Lovborg. 

TESMAN Hedda, să nu aduc aici punciul? Poate doreşti să 
bei... Aşa-i? 

HEDDA Da, mulțumesc. Şi câteva prăjituri. 

TESMAN Şi ţigări? 

HEDDA Nu. 

TESMAN Bine. (Intră în odaia din fund şi, de acolo, în cea 
din dreapta. Brack, fără să se mişte de la locul lui, 
aruncă din când în când priviri cercetătoare spre Lovborg 
şi Hedda.) 

LOVBORG (cu vocea înăbuşită, ca mai înainte) Răspunde- 
mi, Hedda, cum ai putut face asta? Tu! 

HEDDA (aparent adâncită în examinarea albumului) 
Renunţaţi, vă rog, la acest „tu”. Daca veţi continua, nu 
vă voi mai vorbi. 

LOVBORG Nici când vom fi singuri nu voi avea voie să-ți 
spun „tu”? 

HEDDA Nu. În gînd... îmi puteţi spune cum doriţi... vă 
priveşte. Dar cu glas tare, nu aveţi voie. 

LOVBORG Aha! Înţeleg. Acest „tu” jigneşte dragostea 
dumitale pentru Jorgen Tesman. 

HEDDA (îi aruncă o privire rapidă şi îi surâde) Dragostea? 
Nu, zău, aveți haz! 

LOVBORG Aşadar, fără dragoste! 

HEDDA Dar şi fără nici un fel de infidelități! Nici nu le 
doresc, nici nu mă interesează. 

LOVBORG Hedda, răspunde-mi numai la o singură 
întrebare. 

HEDDA Sst! 

(Tesman vine cu o tavă din odaia din fund.) 

TESMAN Aşa... Aveţi aici tot felul de bunătătți. (Aşează tava 
pe masă.) 

HEDDA Dar de ce serveşti tu şi nu Berte? 

TESMAN (umplând paharele) Fiindcă îmi face o deosebită 
plăcere să te pot servi eu, Hedda. 

HEDDA Ai umplut amândouă paharele! Dar domnul 
Lovborg nu bea. 

TESMAN Ştiu. Dar probabil că doamna Elvsted va sosi 
foarte curînd. 

HEDDA Da, adevărat... doamna Elvsted. 

TESMAN Uitaseşi de ea? Aşa-i? 

HEDDA Stăteam aici şi ne uitam amindoi atât de atenți la 
fotografii, încît... (Arătându-i o fotografie. ) Îţi mai aduci 
aminte de sătucul ăsta? 

TESMAN Da, da, aşezarea aceea de lângă Brenner. Acolo 
unde-am înnoptat... 

HEDDA Şi unde-am întâlnit un grup foarte vesel de 
turişti... 

TESMAN Da, da. Păcat, Eilert, că n-ai fost şi tu cu noi! 
(Trece din nou în odaia din fund şi se aşează lingă 
Brack.) 

LOVBORG Hedda, o singură întrebare. 

HEDDA Spune! 

LOVBORG Nici în legătură cu mine, nu a existat dragoste? 
Nici măcar o urmă, nici o licărire de dragoste? 

HEDDA De, cine mai poate spune? Părerea mea este că am 
fost doi buni camarazi. Doi prieteni, plini de încredere 
unul în celălalt. (Surâzând.) Dumneata, în special, erai 
foarte deschis sufleteşte... 

LOVBORG Aşa mi-ai cerut. 

HEDDA Când privesc în urmă, la tot ce-a fost, mi se pare 
că era ceva frumos, atrăgător şi îndrăzneț în acea 
intimitate secretă, în acea camaraderie, despre care 
nimeni pe lume nu bănuia nimic. 

LOVBORG Nu-i aşa, Hedda? Nu-i aşa? când veneam, după- 
amiezile, la tatăl dumitale... Generalul stătea în fund, 
lângă geam, şi-şi citea ziarul - cu spatele la noi. 

HEDDA lar noi ne aşezam pe canapeaua din colț. 

LOVBORG De fiecare dată, cu aceeaşi revistă ilustrată în 
față. 

HEDDA Da, în lipsa unui album... 

LOVBORG Da, Hedda... Dar atunci când m-am declarat?... 
când ţi-am mărturisit despre mine ceea ce până atunci 

nimeni nu aflase. Stăteam alături şi ţi-am povestit totul, 
totul... despre nopţile şi zilele mele de destrăbălare... 
Nopți şi zile de destrăbălare! Spune, Hedda, ce putere 
ascundeai? Era în dumneata o putere care m-a silit să-ți 
mărturisesc totul... Să recunosc totul. 

HEDDA Credeţi că aveam într-adevăr o asemenea putere? 

LOVBORG Dar altfel cum să-mi explic? Şi toate acele 
întrebări învăluite pe care mi le puneai... 

HEDDA Şi pe care le înțelegeați atât de bine... 

LOVBORG Cum puteai pune astfel de întrebări? Fără cea 
mai mică reţinere... 

HEDDA Învăluite, totuşi, dacă-mi dați voie. 

LOVBORG Da, dar îndrăzneț de directe, în fond! 
Surprinzător; dumneata să-mi pui mie astfel de 
întrebări... 

HEDDA Şi dumneavoastră reuşeaţi să răspundeţi, domnule 
Lovborg? 

LOVBORG Da, tocmai asta nu pot înțelege acum, când 
privesc în urmă... Dar vreau să ştiu, Hedda! Spune-mi, 
nu crezi că sursa prieteniei noastre a fost totuşi 
dragostea? Când în spovedaniile mele îmi căutam 
refugiu alături de dumneata, nu simțeai un fel de 
dorință de a mă purifica? Nu era aşa? 

HEDDA Nu tocmai.... Nu întru totul! 

LOVBORG Ce căutai atunci? Ce te făcea să... 

HEDDA Găsiţi că e chiar atât de inexplicabilă curiozitatea 
unei tinere fete, care doreşte - aşa, fără să afle nimeni, 
să... 

LOVBORG Ce? 

HEDDA ... să arunce o privire într-o lume despre care... 

LOVBORG Despre care? 

HEDDA ... nu are voie să ştie nimic? 

LOVBORG A, va să zică asta era? 

HEDDA Şi asta. Aproape îmi vine să cred ca şi asta. 

LOVBORG Deci, o sete de a cunoaşte viața!... Aşa trebuie 
să-mi explic prietenia pe care mi-o arătai... Atunci, de ce 

n-a putut dura? 

HEDDA Vina este a dumitale... 

LOVBORG Dar dumneata ai rupt... 

HEDDA Pentru că prietenia noastră era amenințată de 
primejdia altor adevăruri... ale realității... Adu-ți aminte, 
Eilert Lovborg, cum ai atentat la puritatea unei 
camarade sincere! 

LOVBORG (frângându-şi mâinile) De ce n-ai făcut-o? De ce 
nu ţi-ai dus până la capăt amenințarea? De ce nu m-ai 
împuşcat? 

HEDDA Fiindcă întotdeauna mă tem de scandal. 

LOVBORG Da, Hedda. În fond, eşti laşă. 

HEDDA Îngrozitor de laşă! (Schimbând tonul.) Dar pentru 
dumneata a fost un noroc: ai găsit îndată o consolare 
atât de dulce, acolo sus, la Elvsted. 

LOVBORG Cunosc mărturisirile pe care ţi le-a făcut Thea. 

HEDDA Probabil că şi dumneata i-ai făcut ei anumite 
confidente despre noi! 

LOVBORG Nici un cuvânt! E prea proastă ca să priceapă... 

HEDDA Proastă? 

LOVBORG Din acest punct de vedere, da. 

HEDDA lar eu sunt laşă. (Se apleacă pentru a se apropia de 
el, şi, fără a-l privi în ochi, spune încet.) Dar acum vreau 
şi eu să-ți destăinuiesc ceva. 

LOVBORG (încordat) Spune! Spune! 

HEDDA Da! N-am avut curajul să te ucid... Dar... 

LOVBORG Spune! 

HEDDA Dar nu asta a fost cea mai gravă laşitate a mea, în 
seara aceea... 

LOVBORG (o priveşte o clipă, pricepe şi murmură cu 
pasiune) O, Hedda! Hedda Gabler! Acum văd până în 
adâncul ascuns al prieteniei noastre! Şi tu! Ca şi mine! 
Şi în tine, acelaşi clocot... 

HEDDA (încet, cu o privire tăioasă) Bagă de seamă! Nu 
trebuie să crezi ceea ce ai spus! 

(A început să se întunece. Berte deschide, de afară, uşa de 

la antreu.) 

HEDDA (închide zgomotos albumul şi strigă surâzătoare) În 
sfârşit, draga mea! Intră! Hai, odată! 

(Doamna Elvsted intră din vestibul. Poartă o rochie de seară. 

Uşa se închide în urma ei.) 

HEDDA (aşezată pe canapea, întinde brațele în 
întâmpinarea doamnei Elusted) Dulcea mea Thea, nici 
nu-ți poți închipui cu ce nerăbdare te aşteptam! 

(Doamna Elvsted a schimbat în treacăt un salut cu cei doi 

bărbaţi care se află în camera din fund; se îndreaptă spre 

masă şi-i întinde mina Heddei. Eilert Lovborg s-a ridicat. El 
şi doamna Elvsted se salută cu o simplă înclinare a capului.) 

DOAMNA ELVSTED Ar trebui, poate, să intru şi dincolo... 
să schimb câteva cuvinte şi cu soțul tău. 

HEDDA Nici nu te gîndi! Lasă-i în pace! De altfel îndată 
trebuie să plece. 

DOAMNA ELVSTED A, pleacă... 

HEDDA Da, la o petrecere. 

DOAMNA ELVSTED (precipitat, către Lovborg) Nu cumva te 
duci şi dumneata cu ei? 

LOVBORG Nu. 

HEDDA Domnul Lovborg rămâne cu noi. 

DOAMNA ELVSTED (ia un scaun şi vrea să se aşeze lângă 
el) Ah, cât de frumos este aici! 

HEDDA Nu, micuța mea Thea! Nu acolo! Vino şi aşează-te 
cuminte aici, lângă mine. Vreau să stau între voi doi. 
DOAMNA ELVSTED Bine, cum vrei! (Ocoleşte masa şi se 
aşează la dreapta Heddei, pe canapea. Lovborg îşi reia 

locul pe scaun.) 

LOVBORG (după o scurtă pauză, către Hedda) Nu e o 
încântare s-o priveşti? 

HEDDA (trăgând-o uşor de păr pe Thea) Numai s-o priveşti? 

LOVBORG Da... Fiindcă noi doi - ea şi cu mine - suntem 
realmente doi buni prieteni. Avem o încredere absolută 
unul în celălalt. Putem deci sta de vorbă, întotdeauna, 
unul cu celălalt, în deplină sinceritate. 

HEDDA Fără cuvinte învăluite, domnule Lovborg! 

LOVBORG Dar... 

DOAMNA ELVSTED (încet, lipindu-se de Hedda) Ah, cât de 
fericită sînt, Hedda!, Ştii, el susține că i-am stimulat 
inspiraţia. 

HEDDA (privind-o surâzător) Aşa spune? 

LOVBORG Şi nici nu ştiţi, doamnă Tesman, cât de 
curajoasă ştie să fie Thea, atunci când trebuie să 
acționeze! 

DOAMNA ELVSTED Ah, Doamne, eu şi curajoasă! 

LOVBORG Deosebit de curajoasă, când e vorba de un 
prieten. 

HEDDA Ei da, curajul! Dacă l-am avea întotdeauna... 

LOVBORG Ce credeţi că s-ar întîmpla atunci? 

HEDDA Poate că atunci viața ar mai putea fi trăită. 
(Schimbând brusc tonul.) Dar acum, scumpa mea Thea, 
trebuie să iei şi tu un pahar de punci rece. 

DOAMNA ELVSTED Nu, mulțumesc, nu beau niciodată... 

HEDDA Atunci, dumneavoastră, domnule Lovborg. 

LOVBORG Mulţumesc, nici eu. 

DOAMNA ELVSTED Nu, nici el! 

HEDDA (privindu-l fix) Dar dacă insist? 

LOVBORG Inutil... 

HEDDA (râzând) Va să zică nu am nici un fel de putere 
asupra dumneavoastră!... Sărmana de mine! 

LOVBORG Din acest punct de vedere - sigur, nu. 

HEDDA Serios vorbind, cred totuşi că ar trebui s-o faceți... 
Chiar spre binele dumneavoastră personal. 

DOAMNA ELVSTED Nu, Hedda, nu. 

LOVBORG Cum adică? 

HEDDA Mai bine spus, ar trebui s-o faceți tocmai pentru 
ceea ce ar putea crede lumea... 

LOVBORG Nu înțeleg... 

HEDDA Da, lumea ar putea ajunge să creadă că în fond nu 
vă simțiți într-adevăr foarte sigur de dumneavoastră. 

DOAMNA ELVSTED (încet) Ah! Te rog, Hedda! 

LOVBORG La urma urmei, oamenii pot crede ce vor. 

DOAMNA ELVSTED (bucuroasă) Da, nu-i aşa? 

HEDDA L-am surprins pe domnul asesor privindu-vă 
destul de bănuitor. 

LOVBORG Cu ce prilej? 

HEDDA Surâdea atât de ironic în clipa când n-aţi îndrăznit 
să-i însoțiți pe ceilalți, dincolo, la masă. 

LOVBORG N-am îndrăznit?! Am preferat să rămân aici, să 
stau de vorbă cu dumneavoastră. 

DOAMNA, ELVSTED Cu siguranţă, aşa a fost, Hedda. 

HEDDA ...Ceea ce, însă, domnul asesor n-avea cum să 
bănuiască! Şi am mai văzut cum surâdea şi cum îi 
arunca priviri furişe lui Tesman atunci când n-aţi 
îndrăznit să acceptaţi invitația la acea nevinovată 
petrecere. 

LOVBORG Îndrăzniţi să spuneţi că nu îndrăznesc? 

HEDDA Nu eu o spun. E interpretarea pe care a dat-o 
domnul Brack. 

LOVBORG Lăsaţi-l să creadă ce vrea! 

HEDDA Prin urmare, nu vă duceți cu ei? 

LOVBORG Nu, rămân aici cu dumneavoastră şi cu Thea. 

DOAMNA ELVSTED Da, Hedda, nu trebuie să te mire! 

HEDDA (surâde şi dă din cap, privindu-l pe Lovborg) Va să 
zică, de neclintit, ca stânca! Fidel principiilor în vecii 
vecilor! Vedeţi, aşa trebuie să fie omul! (Se întoarce spre 
doamna Elvusted, o mângâie uşor.) Nu-ţi spuneam eu, 
azi-dimineaţă, când ai venit atât de desperată aici? 

LOVBORG (mirându-se) Desperată? 

DOAMNA ELVSTED (speriată) Hedda, Hedda! 

HEDDA Acum cred că-ți dai singură seama că n-aveai nici 
un motiv să fii atât de îngrijorată, atât de îngrozitor de 
alarmată... (întrerupându-se.) Deci, putem fi toți trei mai 
liniştiți! 

LOVBORG (după o tresărire) Dar despre ce e vorba, doamnă 
Tesman? 

331 

DOAMNA ELVSTED O, Doamne, Hedda! Cum ai putut să 
spui... Ce-ai făcut! Doamne, Dumnezeule! 

HEDDA Nu te mai agita atîta! Asesorul ăsta nesuferit te 
observă tot timpul. 

LOVBORG Va să zică, îngrozitor de alarmată din cauza 
mea! 

DOAMNA ELVSTED (încet, văicărindu-se) O, Hedda, m-ai 
nenorocit... Acum, într-adevăr, m-ai nenorocit... 

LOVBORG (o priveşte pe Thea o clipă fix, crispat) Va să zică 
asta era încrederea de nezdruncinat, în prietenul tău... 

DOAMNA ELVSTED (rugătoare) Dragul meu prieten, dragul 
meu, lasă-mă să-ți vorbesc... Ascultă întâi... 

LOVBORG (ia unul dintre paharele cu punci, îl ridică şi 
spune încet, cu o voce răguşită) În sănătatea ta, Thea! 
(Goleşte paharul, îl pune deoparte şi îl ia pe celălalt.) 

DOAMNA ELVSTED (încet) O, Hedda, Hedda, de ce ai vrut 
cu tot dinadinsul să ajungă aici... 

HEDDA Am vrut eu? Eu? Ai nevoie să-ți oferi o consolare? 

LOVBORG Şi încă unul în sănătatea dumneavoastră, 
doamnă Tesman! Mulţumesc pentru adevăr. Trăiască 
adevărul! (Bea până la fund şi umple din nou paharul.) 

HEDDA (punînd mâna pe braţul lui) Destul deocamdată, 
ajunge! Nu uitaţi, în seara asta sunteți invitat la o 
petrecere. 

DOAMNA ELVSTED Nu, nu, nu! 

HEDDA Sst! Bagă de seamă, stau amindoi şi se uită drept 
la tine. 

LOVBORG (depunând paharul) Ei, Thea, pregăteşte-te 
acum să-mi spui adevărul. 

DOAMNA ELVSTED Da! 

LOVBORG Judecătorul ştie foarte bine - nu-i aşa? - că tu ai 
venit să mă cauţi... 

DOAMNA ELVSTED (frângându-şi mâinile) Hedda, Hedda, 
auzi ce mă întreabă! 

LOVBORG Există deci o înțelegere între tine şi el: să vii 
aici, în oraş, şi să mă supraveghezi? Poate chiar lui îi 

aparține ideea! Ei, da, înțeleg, avea probabil din nou 
nevoie de mine în biroul lui! Sau, poate, îi lipseam la 
masa de joc? 

DOAMNA ELVSTED (întorcându-se încet) O, Lovborg, 
Lovborg! 

LOVBORG (ia un pahar şi vrea să-l umple) Ridic paharul 
pentru bătrinul judecător. 

HEDDA (oprindu-l) Nu, destul! Nu uitaţi: trebuie să vă mai 
duceațţi la asesorul Brack unde îi veți citi lui Tesman. 
LOVBORG (calm, lasă paharul) A fost o prostie din partea 
mea, Thea. Am înțeles pesemne greşit, totul... Haide, nu 
mai fi atât de supărată pe mine, dragă, dragă prietenă. 
Vei vedea, şi tu şi toți ceilalți: chiar dacă am căzut o 
dată jos, jos de tot, acum m-am ridicat din nou. Cu 

sprijinul tău, Thea. 

DOAMNA ELVSTED (strălucind de bucurie) Dumnezeule! Îţi 
mulțumesc! 

(În timpul acesta, Brack şi-a consultat ceasornicul; se ridică 

o dată cu Tesman şi trec amîndoi In salon.) 

BRACK (luându-şi pălăria şi pardesiul) Doamnă Tesman, e 
timpul să plecăm. 

HEDDA Da, e timpul. 

LOVBORG (ridicându-se) Şi pentru mine, domnule asesor. 

DOAMNA ELVSTED (încet şi rugător) O, Lovborg, te rog, nu. 
Nu! 

HEDDA (o ciupeşte de braț şi-i şopteşte) Sst! Mai sunt şi alte 
urechi pe aproape. 

DOAMNA ELVSTED (cu un țipăt slab) Au! 

LOVBORG (către Brack) Întrucât aţi avut amabilitatea să 
mă invitați şi pe mine... 

BRACK Ei, va să zică, totuşi, veniţi şi dumneavoastră! 

LOVBORG Da, n-am nici o altă obligație. 

BRACK Mă bucur! Mă bucur foarte mult. 

LOVBORG (băgând manuscrisul în buzunar, către Tesman) 
Ţin, înainte de a-l depune, să-l vezi şi tu - pe cât se va 
putea. 

TESMAN Da, foarte bine! Dar, dragă Hedda, ce se va 
întîmpla cu doamna Elvsted ? Cine o va conduce acasă? 
Aşa-i? 

HEDDA A, se găseşte întotdeauna o soluție. 

LOVBORG Doamna Elvsted? Dar bineînţeles, voi veni eu s- 
o iau. (Se apropie de ele.) AŞA... spre orele zece, doamnă 
Tesman? Vă convine? 

HEDDA Da, desigur, e perfect. 

TESMAN Ei, atunci e totul în regulă. Dar pe mine să nu mă 
aştepţi atât de devreme, Hedda. 

HEDDA Poţi rămîne cit de tirziu vei voi, dragul meu! 

DOAMNA ELVSTED (cu o teamă ascunsă) Domnule 
Lovborg, eu aştept va să zică aici, până veți veni. 

LOVBORG (cu pălăria în mină) Da, sigur! 

BRAGK Şi acum, domnii mei, trupa veselă porneşte! Să 
sperăm c-o să fie animaţie - după cum spune o 
anumită, frumoasă doamnă. 

HEDDA Ei, dacă acea frumoasă doamnă ar putea fi şi ea 
prezentă, dar invizibilă, la această petrecere! 

BRACK De ce invizibilă? 

HEDDA Pentru a putea auzi cum arată animația naturală, 
nefalsificată, domnule asesor. 

BRAGK N-aş sfătui-o, totuşi, pe frumoasa doamnă. 

TESMAN (ridicându-se şi el) Nu, zău, eşti foarte amuzantă, 
Hedda! Auzi, ce idee! 

BRACK Vă salut, doamnele mele! La revedere! 

LOVBORG (ridicându-se pentru a-şi lua rămas bun) Deci, în 
jurul orei zece. 

(Brack, Lovborg şi Tesman ies pe uşa care dă în antreu, în 
acelaşi timp, Berte vine dinspre odaia din fund, cu o 
lampă aprinsă pe care o aşează pe masa din salon, apoi 
iese.) 

DOAMNA ELVSTED (s-a ridicat şi umblă neliniştită prin 
odaie) Hedda, Hedda, cum o să sfârşească toate? 

HEDDA La ora zece, va veni! Îl văd, îl am în faţa ochilor: cu 
frunze de viță în păr, aprins şi plin de voioşie! 

DOAMNA ELVSTED Dea Domnul să fie aşa. 

HEDDA Şi atunci... Atunci îşi va redobândi puterea asupra 
lui însuşi. Atunci va fi, într-adevăr, pentru tot restul 
vieţii lui, un om liber. 

DOAMNA ELVSTED Doamne, de s-ar întoarce aşa cum îl 
vezi tu. 

HEDDA Aşa, şi nu altfel! (Se ridică şi se apropie de ea.) Tu 
păstrează-ți îndoielile tale, eu îmi păstrez încrederea 
mea în el. Cred în el! Şi acum, vom avea dovada... 

DOAMNA ELVSTED Îmi ascunzi ceva, Hedda. 

HEDDA Da, îți ascund. Vreau ca măcar o dată în viața mea 
să am putere asupra soartei unui om. 

DOAMNA ELVSTED Cum tu... nu ai... 

HEDDA Nu am - şi n-am avut niciodată. 

DOAMNA ELVSTED Nici asupra soțului tău? 

HEDDA Ba da, dar el nu merită... osteneala. O! De-ai putea 
pricepe cât sunt de săracă. În timp ce tu ai dreptul să fii 
atât de bogată! (Cuprinzând-o fierbinte în braţe.) Cred că 
tot am să-ți ard părul. 

DOAMNA ELVSTED Lasă-mă! Lasă-mă! Mi-e frică de tine, 
Hedda! 

BERTE (în deschizătura uşii) Am pregătit masa pentru ceai, 
doamnă. 

HEDDA Bine, venim! 

DOAMNA ELVSTED Nu, nu, nu! Prefer să mă întorc 
singură acasă. Acum, îndată! 

HEDDA Lasă prostiile! Mai întîi trebuie să-ți bei ceaiul! Hai, 
prostuțo. Şi la ora zece vine Eilert Lovborg cu o cunună 
din frunze de viță în jurul capului... (O trage aproape cu 
forța pe doamna Elvsted spre uşă.) 

Actul III 


(Acelaşi decor. Draperiile din fața uşii din fund sunt trase; de 
asemenea, cele din fața glasvandului. Lampa cu abajur de 
pe masă arde cu flacăra micşorată. Uşiţa deschisă a sobei 
arată că focul, care a ars toată noaptea, e acum aproape 
stins. Doamna Elusted, înfăşurată într-un şal mare şi cu 
picioarele pe un taburet, stă lăsată pe spate, într-un fotoliu, 
lângă sobă. Hedda doarme îmbrăcată, întinsă pe canapea, 
acoperită cu o cuvertură.) 

DOAMNA ELVSTED (după o pauză, îşi îndreaptă repede 
trupul şi ascultă încordat, apoi se lasă din nou în fotoliu, 
obosită, lamentându-se încet), O Doamne, Doamne, încă 
n-a venit! Încă n-a venit! 

(Berte intră în virful picioarelor pe uşa vestibulului, păşind 

încet. Are o scrisoare în mină.) 

DOAMNA BLVSTBD (se întoarce şi şopteşte încet) A venit 
cineva? 

BERTE (încet) Da, a adus cineva scrisoarea asta. 

DOAMNA ELVSTED (întinzând grăbită mina) O scrisoare! 
Dă-mi-o! 

BERTE E pentru domnul doctor. 

DOAMNA ELVSTED Aa! 

BERTE A adus-o fata în casă a domnişoarei Tesman. O las 
aici, pe masă. 

DOAMNA ELVSTED Bine, las-o... 

BERTE (punând scrisoarea pe masă) Eu zic să sting lampa, 
văd că fumegă... 

DOAMNA ELVSTED Bine, stinge-o. În curând se luminează 
de ziuă. 

BERTE (stingând lampa) S-a luminat de tot, doamnă. 

DOAMNA ELVSTED S-a făcut ziuă! Şi încă nu s-a întors! 

BERTE Ei, îmi ziceam eu c-aşa o să se întâmple... 

DOAMNA ELVSTED Dumneata ai ştiut? 

BERTE Da... Când am văzut că un domn - pe care-l cunosc 
eu mai de mult, a venit iar la noi şi a plecat, cu dânşii... 
Că despre domnul ăsta s-au vorbit multe aici, în oraş, 
pe vremuri. 

DOAMNA ELVSTED Nu vorbi atât de tare. O trezeşti pe 
doamna. 

BERTE (se uită spre canapea şi suspini) Doamne, da, s-o 
lăsăm să doarmă, sărăcuța. Să mai pun lemne în soba? 

DOAMNA ELVSTED Mulţumesc, pentru mine, nu. 

BERTE Bine... (lese încet pe uşa vestibulului.) 

HEDDA (se trezeşte la închiderea uşii şi se uită în sus) Ce s- 
a întîmplat? 

DOAMNA ELVSTED Era Berte. 

HEDDA (privind în jur) A, a fost aici! Da, acum m-am 
dezmeticit. (Se ridică, rămânând aşezată pe canapea, se 
întinde şi îşi freacă ochii.) Cât e ceasul, Thea? 

DOAMNA ELVSTED E trecut de şapte. 

HEDDA La ce oră s-a întors Tesman? 

DOAMNA ELVSTED Nu a venit. 

HEDDA Nu s-a întors încă acasă? 

DOAMNA ELVSTED (ridicându-se) Nu s-a întors încă 
nimeni. 

HEDDA Şi noi, care am stat treze şi am aşteptat până 
aproape de ora patru. 

DOAMNA ELVSTED (frângându-şi mâinile) Şi cum l-am mai 
aşteptat! 

HEDDA (cască, duce mâna la gură) Da, ar fi putut să ne 
scutească de aşteptarea asta. 

DOAMNA ELVSTED Ai reuşit să dormi puţin? 

HEDDA Da. Cred chiar că am reuşit să dorm destul de 
bine. Tu nu? 

DOAMNA ELVSTED Nici o clipă. N-am putut, Hedda! Mi-a 
fost, pur şi simplu, imposibil. 

HEDDA (se scoală şi se duce la ea) Ei, hai, hai! N-ai nici un 
motiv să fii îngrijorată. Îmi dau foarte bine seama cum a 
decurs totul. 

DOAMNA ELVSTED Poţi să-mi spui şi mie? 

HEDDA Ei, bineînțeles, petrecerea asesorului s-a prelungit 
mult... 

DOAMNA ELVSTED Asta-i sigur. Dar, oricum... 

HEDDA Şi Tesman n-a mai vrut să se întoarcă acasă, ca să 
nu trebuie să sune în miez de noapte şi să ne 
trezească... (Râde.) Poate nici nu i-ar fi plăcut prea mult 
să se arate în starea în care era. 

DOAMNA ELVSTED Şi atunci, unde s-o fi dus? 

HEDDA Cu siguranţă, la mătuşile lui; s-a dus să doarmă 
acolo. I-au păstrat intactă fosta lui cămară. 

DOAMNA ELVSTED Nu, la ele nu poate fi. Adineauri chiar 
a sosit o scrisoare de la domnişoara Tesman. E acolo, pe 
masă. 

HEDDA Daa? (Privind pe masă.) Da, e scrisul mătuşii Julle. 
Ei, atunci au rămas la domnul asesor. Şi Eilert Lovborg, 
cu cununa lui din frunze de viță, stă şi le face lectură. 

DOAMNA ELVSTED Hedda, nici tu nu crezi ce spui... 

HEDDA Thea, n-ai mai multă minte decât o oiță. 

DOAMNA ELVSTED Din păcate, probabil că asta şi sunt... 

HEDDA Şi, moartă de oboseală, cum arăţi... 

DOAMNA ELVSTED Da. sunt moartă de oboseală. 

HEDDA Da aceea trebuie să mă asculţi, să faci ce-ţi spun 
eu: du-te în odaia mea şi culcă-te... 

DOAMNA ELVSTED Nu, nu, oricum, tot n-aş putea dormi. 

HEDDA Ba, cu siguranţă, vei dormi. 

DOAMNA ELVSTED Dar acum soțul tău trebuie să 
sosească dintr-o clipă într-alta. Şi vreau să aflu 
numaidecât... 

HEDDA Te trezesc eu când se întoarce. 

DOAMNA ELVSTED Îmi promiţi, Hedda? 

HEDDA Da, poţi conta pe mine. Şi acum, haide, du-te şi te 
culcă. Încearcă să dormi. (Thea iese prin odaia din fund.) 

(Hedda se duce la glasvand şi trage draperia. Lumina 
puternică a zilei pătrunde în odaie; Hedda ia de pe masa de 
scris o oglindă de mână, se priveşte şi-şi aranjează părul. Se 
duce spre uşa vestibulului şi apasă pe butonul de sonerie. 

După câteva clipe, Berte apare în prag.) 

BERTE Doamna doreşte ceva? 

HEDDA Da, mai pune lemne în sobă. Tremur de frig. 

BERTE Pun, pun... Să vedeţi ce repede se încălzeşte aici. 
(Adună tăciuni şi pune lemne peste ei în sobă; se opreşte 
şi ascultă.) A sunat cineva la uşa de la intrare, doamnă. 

HEDDA Du-te de deschide. Văd eu de foc. 

BERTE O să vedeţi, se aprinde îndată. (Iese pe uşa dinspre 
vestibul; Hedda, în genunchi pe taburet, mai pune câteva 
lemne în sobă. După o scurtă pauză, din vestibul intră 
Jergen Tesman. Arată obosit şi parcă întunecat; merge în 
vârfurile picioarelor şi se furişează spre uşă, vrând să se 
strecoare printre draperii.) 

HEDDA (lângă sobă, fără să ridice privirea) Bună 
dimineața. 

TESMAN (întorcându-se) Hedda! (Se apropie.) Dar, pentru 
Dumnezeu, Hedda, de ce te-ai sculat atât de devreme? 
Aşa-i? 

HEDDA Da, m-am sculat foarte devreme azi. 

TESMAN Şi eu, care eram convins că dormi încă! 
închipuieşte-ți! 

HEDDA Nu vorbi atât de tare. Doamna Elvsted s-a culcat la 
mine în odaie. 

TESMAN Doamna Elvsted a rămas aici peste noapte? 

HEDDA Da, n-a venit nimeni s-o ia. 

TESMAN A, n-a venit nimeni... 

HEDDA (închide uşa de la sobă şi se ridică) Ei, a fost chiar 
atât de amuzantă petrecerea? 

TESMAN Ai fost cumva îngrijorată? Aşa-i? 

HEDDA Asta ar fi greu să mi se întâmple mie! Te-am 
întrebat numai cum ai petrecut? 

TESMAN Bine! Ei, o dată, aşa, merge! Mai cu seamă la 

început, când Eilert Lovborg mi-a citit din cartea lui. Noi 
am fost primii - am sosit cu o oră mai devreme decât toți 
ceilalți. Şi în timpul ăsta Brack a trebuit să se ocupe cu 
pregătirile... Aşa că Eilert a avut timp să-mi citească... 

HEDDA (se aşează în partea dreaptă a mesei) Ei, ia să aud! 

TESMAN (se aşează pe taburet, Ungă sobă) Nu, Hedda, nici 
nu-ți poţi închipui ce operă va fi! Fără nici o îndoială, o 
lucrare cu totul excepțională. Genială! Închipuieşte-ţi ! 

HEDDA Nu mă interesează! 

TESMAN Faţă de tine, Hedda, trebuie să recunosc însă că 
atunci când, în sfirşit, a început să citească, am încercat 
un sentiment... urât. 

HEDDA Urât? 

TESMAN De invidie. Da, îl invidiam pur şi simplu pe Eilert, 
că a fost în stare să scrie o asemenea carte. Închipu- 
ieşte-ți, Hedda! 

HEDDA Îmi închipui! 

TESMAN Dar să ştii, Hedda, cu toate calitățile pe care le 
are, din păcate, el nu se mai poate îndrepta. 

HEDDA Vrei să spui că are mai mult curaj în viață decât 
ceilalți? 

TESMAN Nu, vezi tu, nu poate absolut de loc să se 
stăpânească... Pierde orice măsură când e vorba de 
plăcerile vieții... 

HEDDA Şi cum a fost până... până la urmă? 

TESMAN Dragă Hedda, cred că cel mai corect aş putea-o 
numi o bacanală. 

HEDDA Avea şi frunze de viță în păr? 

TESMAN Frunze de viță? Nu, n-am observat! Dar a ţinut 
un discurs lung şi foarte încâlcit în cinstea femeii care l- 
a inspirat în timpul cât a scris lucrarea. Da, aşa s-a 
exprimat. 

HEDDA A şi numit-o? 

TESMAN Nu! Nu i-a rostit numele. Dar nu poate fi decât 
doamna Elvsted. Cine altcineva? Aşa-i? Ia, gândeşte-te! 

HEDDA Şi unde te-ai despărțit de el? 

TESMAN În drum spre casă. Am plecat amindoi odată. 
Ultimii... A venit şi Brack cu noi ca să mai ia puţin aer... 
De fapt, ne înțelesesem să-l conducem împreună pe 
Eilert acasă. Ştii, băuse foarte mult... 

HEDDA Eilert era beat, deci. 

TESMAN Dar acum urmează lucrul cel mai ciudat, Hedda. 
Sau, aş spune mai degrabă, cel mai dureros. Aproape că 
mi-e şi ruşine să ţi-l povestesc... Fiindcă e vorba de 
Eilert. 

HEDDA Ei, ce s-a mai întîmplat? 

TESMAN Da, în timp ce ne înapoiam - închipuieşte-ți! - din 
întîmplare, am rămas puţin în urmă. Închipuieşte-ţi, 
numai cîteva minute! 

HEDDA Dar spune odată! 

TESMAN Şi în timp ce mă grăbeam să-i ajung pe ceilalți din 
urmă ce crezi că am găsit la marginea drumului? 

HEDDA De unde vrei să ştiu? 

TESMAN Dar pentru nimic în lume, Hedda, să nu vorbeşti 
cu nimeni despre asta... Auzi? Promite-mi! Pentru Eilert! 
(Din buzunarul hainei scoate un pachet învelit în hârtie.) 
Închipuieşte-ţi, Hedda, am găsit asta! 

HEDDA Nu e pachetul pe care-l avea la el, ieri, când a fost 
aici? 

TESMAN Ba da, e manuscrisul lui! Să pierzi un manuscris 
atât de preţios, de neînlocuit, fără să-ți dai măcar 
seama! E şi foarte dureros şi îngrijorător, Hedda... 

HEDDA Şi de ce nu i-ai dat imediat pachetul înapoi? 

TESMAN Nu, n-am îndrăznit s-o fac în starea în care era... 

HEDDA Şi nici n-ai spus nimănui că l-ai găsit? 

TESMAN Ei, cum era să spun? Tot din delicateţe față de 
Eilert! 

HEDDA Va să zică, nimeni nu ştie că e la tine... 

TESMAN Nu. Şi nici nu trebuie să ştie nimeni. Aşa-i? 

HEDDA Şi despre ce ai vorbit cu el, după aceea? 

TESMAN Dar nici n-am mai apucat să-i vorbesc! Când am 
pornit cu toții pe străzi, el, împreună cu alți doi-trei, au 

dispărut, deodată. Închipuieşte-ţi! 

HEDDA Aşa? Atunci înseamnă că l-au condus acasă cei cu 
care a rămas. 

TESMAN Probabil... lar Brack a luat-o şi el pe alt drum. 

HEDDA Şi tu pe unde ai umblat de atunci? 

TESMAN Ne-a invitat pe cîțiva acasă la el, să bem o cafea - 
un chefliu vesel care a fost cu noi la petrecere. Era 
dimineața, în zori, adică era încă noapte... Aşa-i? Dar 
după ce mă odihnesc puţin, mă duc cu manuscrisul la 
Eilert... Acum o fi dormind şi el... îl las să se mai 
dezmeticească şi pe urmă mă duc la el... 

HEDDA (întinde mina, ia pachetul) Nu trebuie să i-l duci 
chiar acum... Lasă-mi-l şi mie, să-l citesc. 

TESMAN Nu, dragă Hedda, zău, nu îndrăznesc. 

HEDDA Nu îndrăzneşti? 

TESMAN Nu, fiindcă îţi închipui cât de desperat va fi când 
se va trezi şi va vedea că-i lipseşte manuscrisul. Fiindcă, 
trebuie să ştii, nu are nici o copie! Spunea chiar el. 

HEDDA (privindu-l cercetător) Şi nu l-ar putea rescrie? 

TESMAN Nu, nu cred că ar fi posibil... Inspirația, vezi tu... 

HEDDA Da, asta-i adevărat... (Neglyent.) A, uite, o scrisoare 
pentru tine. 

TESMAN Da? Nu mai spune! 

HEDDA  (întinzându-i-o) A sosit azi-dimineaţă, foarte 
devreme. 

TESMAN De la mătuşa Julle! Ce poate fi? (Pune 
manuscrisul împachetat pe celălalt taburet, deschide 
scrisoarea, o parcurge şi tresare.) Hedda, îmi scrie că 
biata mătuşa Bina îşi trăieşte ultimele clipe. 

HEDDA Era de aşteptat. 

TESMAN Şi că, dacă mai vreau s-o prind în viață, să mă 
grăbesc. Alerg îndată. 

HEDDA (reținându-şi un suris) Şi chiar vrei să şi alergi? 

TESMAN Scumpa mea Hedda, ce bine-ar fi dacă ţi-ai putea 
învinge aversiunea şi dacă ai vrea să vii cu mine! Aşa-i? 

HEDDA (se ridică şi spune, obosită) Nu, te rog, nu-mi 

pretinde asta. Nu doresc să văd boală şi moarte. Lasă- 
mă, te rog, departe de toate astea... . 

TESMAN Bine, bine... (Umblând în lung şi în lat prin odaie.) 
Pălăria mea? Pardesiul? A, în vestibul! Doamne, 
Dumnezeule, sper că nu voi sosi prea tirziu. Aşa-i? 

HEDDA Ei, haide, fugi! 

(Berte apare în uşa de la vestibul.) 

BERTE Domnul asesor întreabă dacă poate intra. 

TESMAN La ora asta! Nu, acum îmi este imposibil să-l 
primesc. 

HEDDA Dar eu pot! (Către Berte.) Pofteşte-l pe domnul 
asesor. 

(Berte iese.) 

HEDDA (repede, şoptit) Pachetul, Tesman. (îl ia de pe 
taburet.) 

TESMAN Da, dă-mi-l! 

HEDDA Nu, nu, ţi-l pun eu bine... 

(Se duce la masa de scris şi îi ascunde între rafturile de 

cărți. Tesman este atât de surescitat şi de grăbit, încât nu 

reuşeşte să-şi pună mănuşile. Asesorul Brack intră din 
vestibul.) 

HEDDA (salutându-l, cu o înclinare a capului) Sunteţi - ca 
de obicei - foarte matinal, domnule asesor! 

BRACK Da, nu-i aşa? (Către Tesman.) Şi dumneavoastră 
sunteți gata de plecare? 

TESMAN Da, trebuie neapărat să mă duc la mătuşile mele. 
Închipuiţi-vă, mătuşa Rina e pe moarte, sărmana! 

BRACK Vai! Chiar pe moarte? Atunci nu vreau să vă mai 
rețin într-o clipă atât de gravă. 

TESMAN Da, într-adevăr, trebuie să fug. La revedere! La 
revedere! (Iese grăbit pe uşa vestibulului.) 

HEDDA (apropiindu-se) La dumneavoastră acasă, azi- 
noapte, se pare că a fost mai mult decât animaţie, 
domnule asesor! 

BRACK N-am avut încă vreme să-mi schimb hainele, 
doamnă Hedda. 

HEDDA Nici dumneavoastră? 

BRACK Nu, după cum vedeți. Dar ce v-a povestit Tesman 
despre peripeţiile de azi-noapte? 

HEDDA Mai nimic... detalii plicticoase... Mi-a spus numai 
că a fost împreună cu alții să ia cafeaua... undeva. 

BRACK Povestea asta cu cafeaua, o cunosc. Cred că Eilert 
Lovborg n-a fost cu el acolo? 

HEDDA Nu, îl conduseseră mai înainte acasă. 

BRACK Şi Tesman? 

HEDDA Nu, alți cîțiva, spunea el. 

BRACK (surâzând) Jergen Tesman este într-adevăr un naiv, 
un suflet pur... 

HEDDA Da, este!... Dar, spuneţi-mi, s-a mai întîmplat şi... 
altceva? 

BRACK Da, mai există şi un „altceva”! 

HEDDA Ei, asta-i! Să luăm loc, domnule asesor, ca să 
puteţi povesti mai bine. (Se aşează de o parte a mesei; 
Brack, la celălalt capăt, dar aproape de ea.) Prin urmare? 

BRACK Aveam motive speciale să urmăresc peregrinările 
invitaţilor mei... Sau, mai bine spus, a unora dintre 
invitații mei. 

HEDDA Şi dintre aceştia, probabil, face parte şi Eilert 
Lovborg. 

BRACK Trebuie să recunosc că da! 

HEDDA Acum mă faceți cu adevărat curioasă. 

BRACK Ştiţi unde şi-a petrecut restul nopții - el şi cu alți 
cîțiva, doamnă Hedda? 

HEDDA Dacă se poate povesti, atunci povestiți-mi. 

BRACK Dar bineînțeles că se poate povesti! Ei bine, au 
apărut într-o casă... unde avea loc o serată... într- 
adevăr, foarte „animată”. 

HEDDA Foarte libertină, vreţi să spuneți. 

BRACK Dintre cele mai libertine, doamnă! 

HEDDA Povestiți-mi mai amănunțit, domnule asesor! 

BRACK Lovborg obținuse mai de mult o invitație. Ştiu 
sigur. Dar pe atunci refuzase să mai frecventeze un 

asemenea mediu. Fiindcă, ştiţi, îşi schimbase cu totul 
conduita... începuse o viață nouă... 

HEDDA Da, acolo sus, la judecătorul Elvsted. Ei, şi va să 
zică totuşi s-a dus? 

BRACK Da, vedeți dumneavoastră, doamnă Hedda, din 
nenorocire, aseară, la mine, demonul a pus din nou 
stăpânire pe el... 

HEDDA Am auzit, totuşi, că era într-o stare de mare 
inspirație! 

BRACK Îngrozitoare! Sălbatică! Şi în această stare fiind, îmi 
închipui că a ajuns la un alt mod de a gîndi... Din 
păcate, doamnă, noi, bărbaţii, nu ţinem cu consecvență 
la principiile noastre, aşa cum s-ar cuveni. 

HEDDA Dar nu mă îndoiesc că dumneavoastră, domnule 
asesor, faceți excepţie. Şi ce s-a întîmplat mai departe 
cu Lovborg? 

BRACK Ei, bine, ca să nu mai lungesc vorba, a ajuns în 
cele din urmă în saloanele domnişoarei Diana. 

HEDDA Ale domnişoarei Diana? 

BRACK Domnişoara Diana (organizase la ea acasă o serată 
pentru un cerc ales de prieteni şi admiratori) 

HEDDA Nu-i una cu părul roşu? 

BRACK Exact. 

HEDDA Un fel de cântăreață? 

BRACK Da, şi cântăreață. Dar mai bine decât orice, se 
pricepe să vâneze bărbaţi. Cu siguranţă că ați auzit de 
ea. În zilele lui de prosperitate, Eilert Lovborg era unul 
dintre cei mai înflăcărați susținători ai ei. 

HEDDA Şi cum s-a terminat povestea din noaptea trecută? 

BRACK Se pare că nu prea amical. Domnişoara Diana a 
trecut de la primirea cea mai afectuoasă, la atacuri 
agresive. 

HEDDA Împotriva lui Lovborg? 

BRACK Fiindcă Lovborg a acuzat-o pe ea, sau pe prietenele 
ei, că l-au jefuit. Susţinea că i-ar fi dispărut portofelul şi 
alte lucruri. Pe scurt, se pare că n-a mai ţinut seama de 

nimic şi a dat un spectacol îngrozitor! 

HEDDA Şi care a fost urmarea? 

BRACK Încăierare generală şi între femei, şi între bărbați. 
Din fericire, în cele din urmă a sosit poliția la fața 
locului. 

HEDDA A venit şi poliția? 

BRACK Da, dar a fost o distracție care l-a costat scump pe 
Eilert Lovborg. Omul ăsta e nebun! 

HEDDA Adică? 

BRACK Se pare că ar fi opus o rezistenţă violentă. Că l-ar fi 
pălmuit pe unul dintre poliţişti şi că i-ar fi sfişiat haina. 
Aşa că a trebuit să-i urmeze la comisariat. 

HEDDA De unde ştiţi toate astea? 

BRACK Chiar de la poliţie. 

HEDDA (privind înainte) Va să zică, aşa s-au petrecut 
lucrurile. Aşadar, nu i s-a oferit cununa de frunze de 
viță. 

BRACK Frunze de viță, doamnă Hedda? 

HEDDA (schimbând tonul) Dar spuneti-mi, domnule asesor, 
în definitiv, ce v-a făcut să-l urmăriţi tot timpul pe Eilert 
Lovborg şi să-l spionați? 

BRACK În primul rând, nu mi-ar putea fi indiferent dacă la 
anchetă ar ieşi la iveală că Lovborg venea tocmai de la 
mine. 

HEDDA Va să zică, va fi şi o anchetă. 

BRACK Se-nţțelege. La urma urmei, fie ce-o fi! Dar mi se 
pare că, în calitate de prieten al casei, era de datoria 
mea să vă aduc la cunoştinţa, dumneavoastră şi lui 
Tesman, tot ce s-a petrecut cu Lovborg în noaptea 
trecută. 

HEDDA Şi de ce trebuia neapărat să ne aduceți la 
cunoştinţă, domnule asesor Brack? 

BRACK Ei bine, pentru că am mai mult decât bănuiala că 
el ar vrea să uzeze de dumneavoastră ca de un paravan. 

HEDDA Dar cum v-a putut trece prin minte asemenea 
lucru? 

BRACK Pentru numele lui Dumnezeu, doar nu suntem 
orbi, doamnă Hedda. Cum nu vă gândiţi? Această 
doamnă Elvsted nu va părăsi prea curând oraşul. 

HEDDA Dacă ar fi într-adevăr ceva între el şi această 
doamnă ar putea găsi, fără îndoială, cu totul alte locuri 
unde să se întâlnească. 

BRACK Dar nu în casa unor oameni respectabili... Fiindcă 
de-acum înainte, lui Eilert Lovborg accesul în asemenea 
case îi va fi definitiv închis. 

HEDDA Şi dumneavoastră sunteți de părere că şi a mea ar 
trebui să rămînă închisă pentru el? 

BRACK Recunosc că mi-ar fi mai mult decât penibil dacă 
acest domn ar avea acces permanent aici. Dacă el, un 
element inutil, care nu are ce căuta în societate, s-ar 
introduce în .. 

HEDDA În triunghi? 

BRACK Întocmai. Pentru mine ar fi o pierdere: ca şi când 
mi-aş pierde propriul cămin... 

HEDDA (privindu-l surâzând) Va să zică: unicul cocoş din 
ogradă, asta vă este ţinta. 

BRACK (dând încet din cap şi coborând vocea) Da, asta mi-e 
ținta. Şi pentru această ţintă voi lupta cu toate 
mijloacele de care dispun. 

HEDDA (în timp ce surâsul îi piere de pe buze) Sunteţi cu 
siguranță un om primejdios, în anumite situații... 

BRACK Credeţi? 

HEDDA Da, acum încep s-o cred. Şi voi avea o inimă foarte 
uşoară atâta vreme cât nu voi fi în situația de a depinde 
de dumneavoastră. 

BRAGK (râzând ambiguu) Da, doamnă Hedda, poate că 
aveți dreptate. Dar cine ştie dacă n-aş fi tocmai eu omul 
care să găsească o oarecare soluție pentru orice fel de 
situație... 

HEDDA Serios?! Dar, domnule asesor, am impresia că ați 
şi trecut la ameninţări... Şi că acesta este chiar scopul 
vizitei dumneavoastră. 

BRACK (ridicându-se) O, departe de asta! Vedeți 
dumneavoastră, triunghiul de care vă vorbeam trebuie 
întărit şi apărat printr-un liber consimțământ. 

HEDDA Asta-i şi părerea mea. 

BRACK Da, va să zică, am reuşit să spun ceea ce am vrut. 
Dar acum trebuie să ajung din nou acasă. La revedere, 
doamnă Hedda! (Se duce către glasvand.) 

HEDDA (ridicându-se) Plecați prin grădină? 

BRACK Da, pentru mine drumul e mai scurt pe-acolo. 

HEDDA Şi afară de asta, e şi mai lăturalnic. 

BRACK Adevărat. N-am nimic împotriva drumurilor 
lăturalnice. La timpul lor, pot fi destul de picante. 

HEDDA Vreți să spuneți, atunci când se trage cu precizie? 

BRACK (din prag, către ea) O, doar nu ne împuşcăm cocoşii 
domestici din ogradă! 

HEDDA (râzând şi ea) Mai ales singurul exemplar din 
ogradă!... 

(Se salută râzând; Brack iese, Hedda închide uşa în urma lui 

şi rămâne un timp, încruntată, privind afară. Se duce apoi la 

masa de scris, ia manuscrisul lui Lovborg de pe raft şi vrea 
să-l răsfoiască. Se aude în vestibul glasul Bertei. Hedda se 
întoarce şi ascultă. 

Încuie repede pachetul în sertar şi pune cheia pe masa de 

scris. Eilert Lovborg, cu pardesiul pe el şi cu pălăria în mină, 

deschide cu violență uşa dinspre vestibul. Arată tulburat, 
surescitat.) 

LOVBORG (întors spre vestibul) Şi eu îți spun că trebuie să 
intru, şi că voi intra! (închide uşa, se întoarce, o zăreşte 
pe Hedda, se stăpâneşte imediat şi salută.) 

HEDDA (lângă masa de scris) Domnule Lovborg, ați venit 
cam tirziu s-o luați pe Thea. 

LOVBORG Sau, poate, am venit prea devreme la 
dumneavoastră. Vă rog să mă scuzați! 

HEDDA De unde ştiţi că Thea se mai află încă la mine? 

LOVBORG Am căutat-o acasă la ea şi mi s-a spus că nu s-a 
mai înapoiat de aseară. 

HEDDA (ducându-se la masa din salon) Şi când v-au dat 
această informaţie, n-au mai adăugat nimic?... Vreau să 
spun, n-au făcut nici o remarcă? 

LOVBORG (privind-o întrebător) Ce fel de remarcă? 

HEDDA Vreau să spun, n-au făcut unele aprecieri în 
legătură cu absenţa ei de o noapte întreagă?... 

LOVBORG (înțelegând deodată) A, da! într-adevăr: eu o trag 
după mine, la fund ! Dar n-au făcut totuşi o asemenea 
remarcă. Tesman, desigur, nu s-a sculat încă? 

HEDDA Nu, nu cred. 

LOVBORG Când s-a întors acasă? 

HEDDA Foarte tirziu. 

LOVBORG V-a povestit ceva? 

HEDDA Da, am auzit că a fost multă veselie, multă 
animație, la asesorul Brack. 

LOVBORG Nimic altceva? 

HEDDA Nu, nu cred. De altfel, eram moartă de somn. 

DOAMNA ELVSTED (intrând din fund printre draperii şi 
îndreptându-se spre Lovborg) O, Lovborg! În sfârşit! 

LOVBORG Da, în sfârşit. Şi prea tirziu. 

DOAMNA ELVSTED (privindu-l cu teamă) Ce e prea tirziu? 

LOVBORG Acum totul e prea tîrziu. Cu mine s-a sfirşit. 

DOAMNA ELVSTED Nu, nu, nu spune asta! 

LOVBORG Şi tu o să spui la fel, când o să auzi. 

DOAMNA ELVSTED Nu vreau să aud nimic! 

HEDDA Poate preferați să rămâneți singur cu ea, ca să-i 
vorbiți? Eu pot pleca... 

LOVBORG Nu, rămâneți şi dumneavoastră. Vă rog. 

DOAMNA ELVSTED Şi eu îți repet că nu vreau să aud 
nimic. 

LOVBORG Nu despre aventurile mele de azi-noapte vreau 
să-ți vorbesc... 

DOAMNA ELVSTED Atunci despre ce? 

LOVBORG Despre drumurile noastre, care trebuie să se 
despartă acum. 

DOAMNA ELVSTED Să se despartă? 

HEDDA (involuntar) Ştiam. 

LOVBORG Pentru că nu mai am nevoie de tine, Thea. 

DOAMNA ELVSTED Cum poţi să-mi vorbeşti aşa, Lovborg? 
Nu mai ai nevoie de mine! Să nu te mai ajut ca până 
acum? Nu, noi rămânem împreună, ca să lucrăm 
împreună. 

LOVBORG De azi înainte, nu mai lucrez. 

DOAMNA ELVSTED (cu o descurajare profundă) La ce-mi va 
mai folosi viața, atunci? 

LOVBORG Vei încerca să trăieşti ca şi cum nu m-ai fi 
cunoscut niciodată. 

DOAMNA ELVSTED Nu pot! Nu pot! 

LOVBORG Încearcă şi vei putea, Thea. Trebuie să te întorci 
acasă. 

DOAMNA ELVSTED (revoltată) Niciodată, pentru nimic în 
lume. Acolo unde eşti tu, vreau să fiu şi eu! Nu mă las 
izgonită! Vreau să rămîn aici! Să fiu alături de tine 
atunci când va apărea cartea. 

HEDDA (încordată, cu jumătate glas) A, cartea, da! 

LOVBORG (uitându-se la ea) Cartea mea şi a ei. Şi a ei! 
Ăsta-i adevărul. 

DOAMNA ELVSTED Da, şi eu simt că-i aşa. De aceea am şi 
eu dreptul să fiu cu tine atunci, când va apărea. Vreau 
să fiu de față când ţi se va acorda din nou onoarea şi 
prețuirea. Şi fericirea, fericirea asta vreau s-o împart cu 
tine. 

LOVBORG Thea, cartea noastră nu va mai apărea 
niciodată. 

HEDDA A! 

DOAMNA ELVSTED Nu va apărea? 

LOVBORG Nu mai poate să apară. 

DOAMNA ELVSTED (cu un presentiment dureros) Lovborg, 
ce-ai făcut cu manuscrisul? 

HEDDA (îl priveşte cu încordare) Da, manuscrisul? 

DOAMNA ELVSTED Unde-i? 

LOVBORG Thea, renunţă, nu mă mai întreba! 

DOAMNA ELVSTED Ba da, ba da, vreau să ştiu! Am 
dreptul s-o aflu imediat. 

LOVBORG Manuscrisul, ei, dacă vrei să ştii... manuscrisul 
l-am rupt în mii de bucăţi. 

DOAMNA ELVSTED (ţipă) O, nu, nu! 

HEDDA (fără să vrea) Dar nu-i ade... 

LOVBORG (uitându-se la ea) Dumneavoastră credeţi că nu-i 
adevărat? 

HEDDA (stăpânindu-se) Ba, dimpotrivă, cred. Din moment 
ce o spuneți chiar dumneavoastră. Dar sună atât de 
neverosimil... 

LOVBORG Şi totuşi, e adevărat. . 

DOAMNA ELVSTED (frângându-şi mâinile) O, Doamne, o, 
Doamne, Hedda! să rupi în bucăţi propria-ţi operă. 

LOVBORG Mi-am sfâşiat, cu mîinile mele, propria mea 
viață. Dar ce altceva puteam face cu opera vieţii mele? 

DOAMNA ELVSTED Prin urmare, asta ai făcut azi-noapte? 

LOVBORG Da, auzi, Thea? În mii de bucăţi! Şi le-am 
aruncat pe toate în apele fiordului. Acolo, afară, departe. 
Oricum, e o apă mare, curată. I le-am încredințat ci, 
vântului... Se vor scufunda, peste puțin timp. Adânc, tot 
mai adânc. Ca şi mine, Thea. 

DOAMNA ELVSTED Să ştii, LOVBORG, tu ţi-ai înecat 
cartea, dar până la sfirşitul zilelor mele eu am să cred că 
ţi-ai înecat copilul. 

LOVBORG Da, într-un fel, mi-am ucis copilul. 

DOAMNA ELVSTED Dar cum ai putut? Copilul îmi 
aparținea şi mie. 

HEDDA (aproape fără glas) Copilul... 

DOAMNA ELVSTED (respirând greoi) Va să zică s-a isprăvit. 
Da, da, acum mă duc, Hedda. 

HEDDA Pleci din oraş? 

DOAMNA ELVSTED Nu ştiu, nu ştiu ce o să fac. Acum nu 
mai văd limpede nimic... Totul e întunecat... (Iese pe uşa 
vestibulului.) 

349 

HEDDA (după o pauză) Prin urmare, nu vrei s-o conduci 
acasă, domnule Lovborg? 

LOVBORG Eu? Pe străzi? Să fie văzută împreună cu mine? 

HEDDA Nu ştiu ce s-a mai întîmplat azi-noapte. Dar este 
chiar atât de ireparabil? 

LOVBORG Lucrurile nu se vor opri la această singură 
noapte. O ştiu cu toată certitudinea. De altminteri, în 
felul acesta nici nu mai vreau să trăiesc. Şi din nou, de 
la început, nu o mai pot lua. Ea mi-a distrus curajul de 
a înfrunta viața... Mi-a distrus scopul vieții... 

HEDDA (privind înainte) Proasta asta mică a avut în mâinile 
ei soarta unui om! (Privind la Lovborg.) Dar, oricum, nu 
trebuie să fiți atât de lipsit de inimă față de ea... 

LOVBORG Doar nu vreți să spuneți că ea a fost lipsită de 
inimă! 

HEDDA Să laşi pustiită viața unui om! Să-i răpeşti şi să 
distrugi tot ce i-a umplut sufletul, ani şi ani de zile... nu 
înseamnă că nu ai inimă? 

LOVBORG Dumitale pot să-ți spun adevărul, Hedda. 

HEDDA Adevărul? 

LOVBORG Mai întâi, promite-mi, dă-mi cuvîntul de onoare 
că Thea nu va afla niciodată ceea ce vei auzi acum. 

HEDDA Aveţi cuvintul meu de onoare. 

LOVBORG Bine. Atunci trebuie să-ți spun că nu-i adevărat 
ceea ce am povestit. 

HEDDA Despre manuscris? 

LOVBORG Da. Nu l-am rupt, nici nu l-am aruncat în fiord. 

HEDDA Nu?! Dar atunci unde-i? 

LOVBORG Totuşi, l-am distrus. Complet si definitiv, 
Hedda! 

HEDDA Nu mai înțeleg. 

LOVBORG Thea spunea că ceea ce am făcut înseamnă 
pentru ea un fel de pruncucidere. 

HEDDA Da, aşa a spus. 

LOVBORG Dar să-ți îneci copilul nu-i lucrul cel mai 
îngrozitor pe care-l poate săvârşi un tată... 

HEDDA Nu-i cel mai îngrozitor? 

LOVBORG Nu. Am vrut s-o cruț pe Thea, să nu-l audă, 
într-adevăr, pe cel mai îngrozitor. 

HEDDA Şi care-i acela? 

LOVBORG Să presupunem, Hedda, că un bărbat, într-o 
dimineață, după o noapte de chef, de destrăbălare, vine 
acasă, la mama copilului său şi-i spune: ascultă, am 
fost acolo, în cutare şi cutare loc, şi l-am luat cu mine şi 
pe copilul nostru. L-am purtat cu mine prin toate 
locurile acelea şi l-am pierdut. L-am pierdut pentru 
totdeauna. Dracu ştie pe ce miini a încăput. Sau cine 
ştie cine şi-a vârât codiţa aici! 

HEDDA Dar, la urma urmelor, nu era totuşi vorba decât de 
o carte. 

LOVBORG Sufletul curat al Theei se afla în acea carte. 
HEDDA Da, înțeleg... 

LOVBORG Acum poți înțelege că pentru mine şi Thea nu 
mai poate exista un viitor al nostru? 

HEDDA Şi pe ce drum vreți s-o luaţi? 

LOVBORG Pe nici unul. Vreau să văd doar cum pot pune 
capăt poveştii ăsteia. Cu cât mai repede, cu-atât mai 
bine. 

HEDDA (apropiindu-se cu un pas) Eilert Lovborg, ascultă- 
mă acum: N-ai vrea să încerci ca totul sase sfârşească în 
frumusețe? 

LOVBORG Frumuseţe? (Surâde.) Încununat cu frunze de 
viță, aşa cum îți închipui dumneata? 

HEDDA Nu aşa... Aşa nu mai cred nici eu. Dar, oricum, în 
frumusețe. Măcar pentru o dată! Rămii cu bine. Acum 
trebuie să pleci pentru totdeauna. 

LOVBORG Rămii cu bine, doamnă. Şi salută-l pe Jergen 
din partea mea. (Vrea să plece.) 

HEDDA Aşteaptă. Vreau să duci cu dumneata o amintire 
din partea mea. (Se apropie de masa de scris, deschide 
sertarul şi caseta cu pistoale. Se întoarce lângă Lovborg, 
cu un pistol în mină.) 

LOVBORG Asta-i amintirea? 

HEDDA (clătinând încet din cap) Îl recunoaşteţi? A fost o 
dată îndreptat asupra dumneavoastră. 

LOVBORG Ar fi trebuit să-l foloseşti atunci. 

HEDDA Folosiți-vă dumneavoastră acum de el. 

LOVBORG (băgând pistolul în buzunarul de la piept) 
Mulţumesc! 

HEDDA Şi totul să se petreacă frumos, Eilert Lovborg. 
Promiteți-mi-o! 

LOVBORG Rămii cu bine, Hedda Gabler. (Iese pe uşa 
vestibulului.) 

(Hedda ascultă un timp la uşă; se duce la masa de scris, 

scoate pachetul cu manuscrisul, scoate afară citeva foi şi le 

parcurge, apoi ia tot pachetul şi se aşează în fotoliul de 
lângă sobă. Pune în poală manuscrisul. Puțin după aceea, 
deschide uşa sobei.) 

HEDDA (aruncă vreo câteva foi în sobă şi şopteşte ca pentru 
ea) Acum îţi ard copilul, Thea! Thea, prostuţa cu părul 
cârlionțat! (Aruncînd alte câteva foi în sobă.) Copilul tău 
şi al lui Eilert Lovborg. (Aruncă şi restul.) Acum arde, 
acum se mistuie în foc copilul!... 

Actul IV 


(Aceeaşi odaie, la familia Tesman. Seară. Salonul e cufundat 
în întuneric; camera din fund, luminată de o lampă atârnată 
deasupra mesei. Draperiile acoperă glasvandul. Hedda, 
îmbrăcată în negru, umblă de colo până colo. Trece în odaia 
din fund şi dispare în stînga. Se aud cîteva acorduri la pian. 
Apoi se întoarce în salon. Berte intră prin dreapta, 
traversând odaia din fund cu o lampă aprinsă, pe care o 
aşează pe masa din fața canapelei coltar. Are ochii înroşiţi 
de plâns şi poartă o panglică neagră la bonetă. Iese tăcută şi 
cu băgare de seamă prin dreapta. Hedda se duce la 
glasvand, dă puțin în lături draperia şi se uită afară în 
întuneric. Puțin după aceea, intră din vestibul domnişoara 
Tesman, îmbrăcată în doliu, cu pălărie cu voal. Hedda îi iese 
în întîmpinare şi-i întinde mîinile.) 


DOMNIŞOARA TESMAN Da, Hedda, vin aici îndoliată. 
Suferințele bietei mele surori au luat sfârşit... 

HEDDA După cum vedeți, am aflat... Tesman m-a înştiințat 
prin cîteva rânduri. 

DOMNIŞOARA TESMAN Da, eu l-am rugat să-ți scrie. Dar 
am socotit că se cuvine să te vizitez personal aici, pentru 
a-ți anunța un deces în casa în care viața şi-a dovedit 
încă o dată puterea. 

HEDDA Foarte amabil din partea dumneavoastră. 

DOMNIŞOARA TESMAN O, numai că Rina nu ar fi trebuit 
să ne părăsească tocmai acum. Casa Heddei nu trebuia 
să fie îndoliată tocmai acum... 

HEDDA (dorind să pună capăt conversatiei) A murit, se 
pare, foarte liniştit... Nu-i aşa, domnişoară Tesman? 

DOMNIŞOARA TESMAN O, cu atâta seninătate, atât de 

împăcată şi-a dat duhul. Şi apoi, fericirea, marea fericire 
de a-l fi putut vedea pe Jorgen încă o dată. De a-şi fi 
luat rămas bun. Probabil că Jergen nu s-a întors încă? 

HEDDA Nu, mi-a scris că nu trebuie să-l aştept chiar atât 
de curind. Dar luați loc. 

DOMNIŞOARA TESMAN Nu, mulțumesc, draga mea Hedda. 
Mi-ar face plăcere să mai stau cu dumneata, dar nu mai 
am timp. Trebuie să mă întorc acasă... S-o aşez pe 
scumpa mea soră pe catafalc, s-o îmbrac, s-o gătesc... 
Să fie frumoasă când va ajunge în mormint. 

HEDDA Pot să vă ajut cu ceva? 

DOMNIŞOARA TESMAN Nici nu te gîndi! Asta nu-i o treabă 
pentru Hedda Tesman! Nici gindurile nu trebuie să ţi le 
opreşti asupra unui asemenea lucru, în perioada asta... 

HEDDA O, gindurile. Nu le putem întotdeauna stăpâni... 

DOMNIŞOARA TESMAN (continuînd pe acelaşi ton) Doamne, 
Dumnezeule, aşa se întîmplă toate pe lumea asta! 
Acasă, la mine, trebuie să pregătesc giulgiul pentru 
Rina. Şi îmi închipui că aici în curînd vor începe - 
Domnul fie lăudat! - cu totul alte pregătiri... 

(Jergen Tesman intră pe uşa vestibulului.) 

HEDDA În sfirşit, ai venit! 

TESMAN Mătuşa Julle, aici erai? La Hedda? Închipuieşte-ţi! 

DOMNIŞOARA TESMAN Tocmai voiam să plec, băiatul meu 
drag! Ai reuşit să procuri tot ceea ce mi-ai promis? 

TESMAN Nu cred, mi-e teamă că n-am cumpărat decât o 
parte din lucrurile de care ai nevoie. Dar trec eu din nou 
mâine dimineaţă pe la tine, mătuşă Julle... Şi dacă am 
uitat să cumpăr ceva... Azi sunt cu totul zăpăcit... Nu 
pot să-mi adun gândurile... 

DOMNIŞOARA TESMAN Dar, scumpul meu Jorgen, 
asemenea întâmplări nu trebuie luate în felul ăsta... 

TESMAN Şi cum altfel crezi tu că pot fi luate? 

DOMNIŞOARA TESMAN Trebuie să ştii să-ți găseşti 
fericirea chiar în durere! Să fii fericit tocmai pentru ceea 
ce s-a întâmplat. Aşa cum sunt eu. 

TESMAN Da, tu te gândeşti la mătuşa Rina... 

HEDDA Veţi rămâne foarte singură acum, domnişoară 
Tesman. 

DOMNIŞOARA TESMAN Pentru scurt timp, vreau să 
nădăjduiesc! Mă gândesc că odăița răposatei Rina nu va 
rămîne goală! 

TESMAN Aşa? Şi cine-ai vrea să se mute în ea? Aşa-i? 

DOMNIŞOARA  TESMAN O, din păcate, se găseşte 
întotdeauna cineva... vreun biet om, singur pe lume, 
bolnav, neajutorat, care să aibă nevoie de îngrijire şi de 
atenţie... 

HEDDA Şi vreți să mai purtaţi încă o dată o asemenea 
cruce? 

DOMNIŞOARA TESMAN Cruce? Dumnezeu să te ierte, 
copilule! Pentru mine, n-a fost nici un fel de cruce! 

HEDDA Dar dacă ar veni acum un străin... 

DOMNIŞOARA TESMAN Puțin timp ar fi pentru mine un 
străin! Cu oamenii bolnavi te împrieteneşti numaidecât. 
lar eu simt atâta nevoie să am pentru cine trăi. Şi - 
Domnul fie lăudat! - aici în casă, se va găsi mai tîrziu... 
ba una, ba alta de făcut... Şi bătrâna mătuşă va fi 
bucuroasă să fie de folos... 

HEDDA De casa noastră, vă rog, nu vorbiţi! 

TESMAN Închipuieşte-ţi, Hedda, cât de bine ne-am putea 
simți noi trei împreună, dacă... 

HEDDA Dacă? 

TESMAN (neliniştit) Nu, nimic. Se va aranja totul, desigur. 
Să sperăm. Aşa-i? 

DOMNIŞOARA TESMAN Da. Mi se pare că voi doi aveți ceva 
de vorbit... (Surâzând.) Şi poate că Hedda are şi ea ceva 
să-ti povestească, Jorgen! Vă las! Trebuie să mă întorc 
acasă, la Rina. (Se îndreaptă spre uşă, apoi se opreşte.) 
Doamne, Dumnezeule, cât de ciudat, când te gândeşti! 
Acum Rina se află lângă mine şi, în acelaşi timp, lângă 
răposatul Jochum. 

TESMAN Da, închipuieşte-ți, mătuşă Julle! Aşa-i? 

(Domnişoara Tesman iese pe uşa vestibulului.) 

HEDDA (urmărindu-l cu o privire rece şi cercetătoare pe 
Tesman) Am impresia că eşti mai zdrobit chiar decât 
mătuşă-ta Julle... 

TESMAN Nu-i vorba numai de nenorocirea care s-a 
întâmplat... sunt foarte neliniştit şi din cauza lui Eilert... 

HEDDA (repede) lar i s-a întîmplat ceva? 

TESMAN Voiam să dau o fugă până la el azi după-amiază şi 
să-i spun că manuscrisul lui se află la mine, bine 
păstrat... 

HEDDA Ei? Şi nu l-ai găsit? 

TESMAN Nu. Nu era acasă. Dar m-am întîlnit apoi cu 
doamna Elvsted şi ea mi-a spus că Eilert a fost azi aici, 
devreme, dimineața... 

HEDDA Da, îndată după plecarea ta. 

TESMAN Şi că ţi-a spus că şi-a rupt manuscrisul în bucăți. 
Aşa-i? 

HEDDA Da, aşa spunea. 

TESMAN Trebuie să fi fost sărmanul cu mintea complet 
rătăcită! Şi mă gîndesc că de aceea nici n-ai mai 
îndrăznit să i-l dai înapoi. 

HEDDA Nu, nu i l-am dat înapoi. 

TESMAN Dar sigur că i-ai spus că e la noi? Aşa-i? 

HEDDA Nu. (Repede.) l-ai spus, cumva, tu, doamnei 
Elvsted? 

TESMAN Nu, n-am vrut. Dar lui ar fi trebuit să-i spui, 
Hedda. Gândeşte-te! Dacă, în desperarea lui, face o 
nebunie? Dă-mi manuscrisul, Hedda! Mă reped îndată 
până la el. Unde-ai pus pachetul? 

HEDDA (rece şi nemişcată, sprijinită de fotoliu) Nu-l mai am. 

TESMAN Nu-l mai ai? Pentru Dumnezeu, ce vrei să spui? 

HEDDA L-am zvârlit în foc. Tot! 

TESMAN (tresărind cu spaimă) L-ai zvârlit în foc? În foc? 
Manuscrisul lui Eilert? 

HEDDA Nu striga aşa. Te-ar putea auzi fata în casă. 

TESMAN În foc? Dumnezeule! Nu, nu, e pur şi simplu 

imposibil! 

HEDDA Şi totuşi, aşa e. 

TESMAN Îţi dai seama ce-ai făcut, Hedda? Dar nu ne 
aparținea... Era un lucru găsit! Asta înseamnă abuz, e 
ilegal! Întreabă-l pe domnul asesor Brack, şi vei vedea ce 
va spune. 

HEDDA Desigur că ar fi mai prudent să nu-i vorbeşti 
domnului asesor. Şi nimănui altcuiva. 

TESMAN Dar cum ai putut face una ca asta! E de neîn- 
chipuit! Cum ţi-a putut trece prin minte? Cum ţi-a 
venit? Răspunde! Aşa-i? 

HEDDA (reținându-şi un surâs aproape imperceptibil) Am 
făcut-o pentru tine, Jergen. 

TESMAN Pentru mine? 

HEDDA Când ai venit azi-dimineaţă şi mi-ai spus că ţi-a 
citit... 

TESMAN Da, da, ei şi? 

HEDDA ...ai recunoscut singur că l-ai invidiat pentru ce a 
scris. 

TESMAN Dar, Dumnezeule, am aruncat şi eu nişte vorbe... 
Nu trebuia să le iei chiar aşa... 

HEDDA Oricum. N-am putut suporta gîndul că altcineva 
te-ar pune în umbră... 

TESMAN (cu o izbucnire între îndoială şi bucurie) Hedda, e 
adevărat ce spui?! N-aş fi crezut... N-aş fi crezut... că tu 
ţii chiar atât de mult la mine... Nu m-ai lăsat niciodată 
să bănuiesc... închipuieşte-ți! 

HEDDA E mai bine că o afli exact acum! (Curmând, brusc.) 
Discută cu mătuşa Julle. Te va lămuri ea... 

TESMAN O! Cred că încep să înţeleg, Hedda! (impreunând 
mâinile.) Doamne, Dumnezeule, să fie cu putință?! Aşa- 
i? 

HEDDA Nu striga. Te-ar putea auzi fata în casă. 

TESMAN (râzând cu o bucurie de nestăvilit) Fata în casă! 
Nu, într-adevăr, eşti adorabilă, Hedda! Ca şi când n-ar fi 
vorba de Berte, care-i la noi în casă de o viață întreagă... 

Dar mă duc chiar eu să-i spun! 

HEDDA (frângându-şi mâinile cu desperare) Înnebunesc! 
Toate astea mă duc la nebunie! 

TESMAN Care sunt „toate astea”, Hedda? Aşa-i? 

HEDDA (fără reținere) Tot acest... ridicol, Jergen! 

TESMAN Ridicol? Că sunt atât de fericit? Poate totuşi nu se 
cuvine să-i spun Bertei... 

HEDDA Mă miră! Nu-i obişnuită să-i ascunzi ceva! 

TESMAN Nu, nu-i spun încă! Dar mătuşa Julle trebuie 
neapărat să afle. Şi mai trebuie să afle şi că ai început 
să-mi spui Jorgen. Închipuieşte-ți! Mătuşa Julle va fi 
atât de bucuroasă, atât de bucuroasă! 

HEDDA Când va auzi că am ars, din cauza ta, hârtiile lui 
Eilert Lovborg? 

TESMAN Da, şi asta-i adevărat! Despre vestea asta cu 
hârtiile nu trebuie, bineînțeles, să ştie nimeni. Dar că 
mi-ai dat o mare dovadă de dragoste, Hedda, asta 
trebuie să i-o spun mătuşii Julle. Şi mai vreau s-o 
întreb dacă ceea ce s-a întîmplat... se întîmplă în mod 
obişnuit cu femeile tinere... Aşa-i? 

HEDDA Da, cred că tot pe mătuşă-ta trebuie s-o întrebi... 

TESMAN Cu prima ocazie! (Din nou, gânditor şi neliniştit.) 
Da, dar manuscrisul! Doamne, Dumnezeule, e totuşi 
îngrozitor când te gindeşti la bietul Eilert. 

(Doamna Elvsted, îmbrăcată ca la prima ei vizită - cu pălărie 

şi pardesiu - intră pe uşa vestibulului.) 

DOAMNA ELVSTED (salută grăbit şi spune, agitată şi 
emoţționată) Draga Hedda, te rog, nu mi-o lua în nume 
de rău că am venit iar. 

HEDDA Ce ţi s-a întâmplat, Thea? 

TESMAN Din nou ceva cu Eilert Lovborg? Aşa-i? 

DOAMNA ELVSTED Mă tem îngrozitor să nu i se fi 
întâmplat o nenorocire. 

HEDDA (apucând-o de braţ) Crezi? 

TESMAN Dar ce vă face să vă gândiţi la asta, doamnă 
Elvsted? 

DOAMNA ELVSTED Azi, când am intrat la gazda la care 
locuiesc, se vorbea tocmai despre el. Şi prin oraş circulă 
fel de fel de zvonuri de necrezut! 

TESMAN Da, şi eu le-am auzit! Şi cu toate astea, 
închipuiți-vă, eu pot să depun mărturie că s-a dus de-a 
dreptul acasă şi s-a culcat. 

HEDDA Ei, şi ce se spunea acolo... la gazda ta? 

DOAMNA ELVSTED N-am putut afla nimic sigur. Când am 
intrat, s-a făcut deodată tăcere. Şi eu n-am mai 
îndrăznit să întreb nimic. 

TESMAN (mergând agitat de colo-colo) Să sperăm, să 
sperăm că ați auzit greşit, doamnă Elvsted! 

DOAMNA ELVSTED Nu, nu, sunt sigură că despre el 
vorbeau. Şi am mai auzit pronunțându-se, parcă, 
numele unui spital... sau... 

TESMAN Spital! 

HEDDA Nu, asta-i imposibil! 

DOAMNA ELVSTED M-am speriat îngrozitor şi atunci m- 
am dus acolo unde locuieşte şi am întrebat de el. 

HEDDA De ce te-ai expus, Thea?... 

DOAMNA ELVSTED Dar ce puteam face, Hedda? Mi-era 
imposibil să mai suport nesiguranța asta. 

TESMAN Şi nu l-aţi găsit nici acolo? Aşa-i? 

DOAMNA ELVSTED Nu. NU se ştia nimic precis despre el. 
Mi s-a spus că n-a mai fost acasă de ieri după-amiază. 

TESMAN De ieri! Ce idee! Cum se poate spune una ca asta! 

DOAMNA ELVSTED Nu, nu, s-a întâmplat sigur ceva rău 
cu el, la nimic altceva nu mă pot gîndi... 

TESMAN Hedda, dacă m-aş duce eu să mă informez în 
diferite locuri? 

HEDDA Nu, nu te amesteca în treaba asta! 

(Asesorul Brack, cu pălăria în mină, intră pe uşa de la 

antreu, pe care Berte a deschis-o şi pe care o închide apoi, în 

urma lui. E grav şi salută tăcut.) 

TESMAN O, dumneavoastră eraţi, dragă domnule asesor? 
Aşa-i? 

BRACK Trebuia să trec neapărat pe la dumneavoastră în 
seara asta. 

TESMAN Văd după înfăţişarea dumneavoastră că mătuşa 
Julle v-a înştiințat... 

BRACK Da, m-a înștiințat. 

TESMAN Ce durere! Ce durere! Aşa-i? 

BRACK Depinde, dragă Tesman, cum vrem s-o luăm. 

TESMAN (privindu-l nesigur) Sau, poate, s-a mai întâmplat 
ceva? 

BRACK Da, s-a mai întâmplat ceva. 

HEDDA Ceva grav, domnule asesor? 

BRACK Din nou: depinde cum vreţi s-o luați, doamnă! 

DOAMNA ELVSTED (cu o izbucnire involuntară) S-a 
întâmplat ceva cu Eilert Lovborg? 

BRACK  (privind-o pieziş) Cum v-aţi gîndit tocmai la el, 
doamnă? Sau, poate, ştiţi ceva? 

DOAMNA ELVSTED (năucită) Nu, nu, absolut nimic, numai 
că... 

TESMAN Dar vorbiți odată! 

BRACK (ridicând din umeri) Ei, din păcate, Eilert Lovborg a 
fost transportat la spital. E pe moarte. 

DOAMNA ELVSTED (ţipă) O, Doamne, Doamne! 

TESMAN La spital! Şi e chiar pe moarte? 

HEDDA (fără voie) Prin urmare atât de repede! 

DOAMNA ELVSTED (elindu-se) Şi ne-am despărțit fără să 
ne fi împăcat, Hedda! 

HEDDA (şoptit) Thea... Thea! 

DOAMNA ELVSTED (fără s-o ia în seamă) Trebuie să mă 
duc la el! Trebuie să-l mai găsesc în viață! 

BRACK Vă duceți degeaba, doamnă! Nimeni nu poate intra 
la el... 

DOAMNA ELVSTED Dar spuneţi-mi, atunci... ce s-a 
întâmplat cu el! Ce-a fost? 

TESMAN Doar nu s-o fi sinucis! Aşa-i? 

HEDDA Ba da, sigur, s-a sinucis! 

TESMAN Nu se poate, Hedda! 

BRACK (observând-o continuu) Din păcate, doamna Tesman 
a ghicit. 

DOAMNA ELVSTED O, îngrozitor! 

TESMAN Va să zică, singur! Închipuieşte-ţi! 

HEDDA S-a împuşcat! 

BRACK Din nou ați ghicit, doamnă! 

DOAMNA ELVSTED (căutând să-şi adune mințile) Şi când s- 
a întâmplat asta, domnule asesor? 

BRACK Acum, în după-amiaza asta. Între orele trei şi 
patru. 

TESMAN Dar, sfinte Dumnezeule, unde se afla când s-a 
sinucis? Aşa-i? 

BRACK (incert) Unde? Desigur, acasă la el... dragă 
Tesman... 

DOAMNA ELVSTED Nu, nu poate fi aşa. Am fost la el între 
şase şi şapte. 

BRAGK Ei, atunci în altă parte... Nu v-aş putea spune prea 
precis. Ştiu numai că s-a dat de urma lui. S-a împuşcat 
în piept. 

DOAMNA ELVSTED Îngrozitor, îngrozitor, să sfârşească în 
felul ăsta! 

HEDDA (către Brack) În piept, deci? 

BRACK Da, cum am spus. 

HEDDA Sigur, nu în tâmplă? 

BRACK În piept, doamnă Tesman. 

HEDDA Da, şi în piept e bine. 

BRACK Cum adică, doamnă? 

HEDDA (evitând răspunsul) O, nu, nimic. 

TESMAN Şi spuneți că rana e mortală? Aşa-i? 

BRACK Mortală. Probabil că s-a şi isprăvit cu el. 

DOAMNA ELVSTED Da, da, aşa presimt şi eu. S-a sfârşit! 
S-a sfârşit, Hedda! 

TESMAN Dar, spuneți-mi, cum ați reuşit să aflați toate 
astea? 

BRACK (scurt) Printr-un om al poliției. Unul cu care aveam 
de vorbit. 

HEDDA (pe jumătate tare) În sfirşit, o faptă! 

TESMAN (speriat) Doamne fereşte, Hedda, ce tot spui? 

HEDDA Spun că e frumuseţe în acest gest. 

BRACK Hm, doamnă Tesman. 

TESMAN Frumuseţe! Închipuieşte-ţi! 

DOAMNA ELVSTED Dar ce legătură are cu frumusețea un 
asemenea gest... 

HEDDA Eilert Lovborg şi-a încheiat socotelile cu el însuşi. 
A avut curajul să facă ceea ce trebuia. 

DOAMNA ELVSTED Nu-i adevărat! Nu pot să cred şi nu voi 
crede niciodată! A făcut ceea ce a făcut într-un moment 
de nebunie. 

TESMAN Într-un moment de desperare! 

HEDDA Nu, nu! sunt sigură că nu. 

DOAMNA ELVSTED Ba da. Într-o clipă de nebunie! Tot 
într-o clipă de nebunie şi-a făcut şi manuscrisul bucăți. 

BRACK  (mirându-se) Manuscrisul? Vreţi să spuneţi că 
manuscrisul... l-a rupt... în bucăţi? 

DOAMNA ELVSTED Da, azi-noapte. 

TESMAN (şopteşte încet) Hedda, Hedda, n-o să mai ieşim 
niciodată din încurcătura asta? 

BRACK Asta e chiar ciudat... 

TESMAN (circulând prin odaie) Cine şi-ar fi putut închipui 
că Eilert va sfârşi aşa! Să nu lase nimic în urma lui, de 
care să-şi lege trainic numele! 

DOAMNA ELVSTED Ei, dacă s-ar putea reconstitui cârtea! 

TESMAN Ei, da, dacă s-ar putea! Aş da orice! 

DOAMNA ELVSTED Poate că ar fi posibil, domnule 
Tesman. 

TESMAN Ce vreţi să spuneți? 

DOAMNA ELVSTED (căutînd în buzunarul de la rochie) Am 
păstrat foile răzlețe pe care le avea la el când îmi dicta. 

HEDDA (apropiindu-se cu un pas) Ah! 

TESMAN Şi spuneți că dumneavoastră le-aţi păstrat, 
doamnă Elvsted? Aşa-i? 

DOAMNA ELVSTED Da... le-am luat cu mine când am 

plecat ca să vin aici, în oraş. Şi au rămas în buzunar. 

TESMAN Daţi-mi-le să le văd! Aşa-i? 

DOAMNA ELVSTED (întinzându-i un teanc de foi mici) sunt 
însă atât de încurcate. Le-am aşezat cum s-au nimerit. 
Cu totul la întîmplare. 

TESMAN Dar poate reuşim să le descurcăm. Împreună, 
dumneata şi cu mine, ajutându-ne unul pe celălalt. 

DOAMNA ELVSTED Da, să încercăm, măcar atât să 
facem... 

TESMAN Vom izbuti! Trebuie! Chiar de-ar trebui să-mi 
consacru toată viața... 

HEDDA Tu, Jorgen? Viaţa ta, Jorgen? 

TESMAN Da, sau mai bine spus toată vremea, toată vremea 
de care voi putea dispune. Cărţile mele şi tot ce-am 
colecționat, să mai aştepte până una-alta. Hedda, mă 
înţelegi? Aşa-i? Am o datorie față de memoria lui Eilert. 

HEDDA Poate. 

TESMAN Aşa că, dragă doamnă Elvsted, trebuie să ne 
adunăm puterile. Nu ajută la nimic să ne lamentăm! 
Aşa-i? Să facem totul, pentru a ne regăsi liniştea 
sufletească şi să... 

DOAMNA ELVSTBD Da, domnule Tesman, să ne străduim 
cât vom putea mai bine... 

TESMAN Atunci, să nu mai pierdem vremea... Să începem 
chiar acum... Unde să ne aşezăm? Aici? Nu, în odaia din 
fund. Scuză-ne, dragă asesorule! Veniţi cu mine, 
doamnă Elvsted. 

DOAMNA ELVSTED Doamne, numai de-am reuşi! 

(Tesman şi cu doamna Elusted trec în odaia din fund. Ea şi-a 

scos pălăria şi pardesiul. Amindoi se aşează la masă, sub 

lampă, şi se ațintesc, plini de zel, în cercetarea hârtiilor. 

Hedda se aşeză în fotoliul de lingă sobă. Brack se îndreaptă 

spre ea.) 

HEDDA (cu voce scăzută) O, domnule asesor, ce sentiment 
de eliberare... 

BRACK Eliberare, doamna Hedda? Da, da, pentru Eilert 

Lovborg, într-adevăr, e o eliberare. 

HEDDA Voiam să spun: pentru mine. E o mare consolare 
să ştii că se mai poate totuşi întimpla în lumea asta 
ceva cu adevărat curajos. Numai un astfel de gest mai 
poate avea ceva din strălucirea frumuseții absolute... 

BRACK (surâzând) Hm, dragă doamnă Hedda. 

HEDDA O, ştiu foarte bine ce vreți să spuneți! Doar şi 
dumneavoastră sunteți tot un fel de specialist... Şi 
dumneavoastră ca şi... 

BRACK (privind-o țintă) Eilert Lovborg a însemnat pentru 
dumneavoastră mult mai mult decât sunteți, poate, 
dispusă să recunoaşteți. Sau mă înşel? 

HEDDA E o întrebare la care nu vă voi răspunde. Ştiu 
numai că Eilert Lovborg a avut curajul de a trăi conform 
cu propriul său mod de a gîndi. lar acum, a făcut ceva 
mare, ceva plin de frumuseţe. Fiindcă a avut puterea şi 
voința să-şi părăsească, nesilit de nimeni şi atât de 
timpuriu, locul său de la ospățul vieții... 

BRACK Mă doare, doamnă Hedda, dar sunt nevoit să vă 
distrug o prea frumoasă iluzie... 

HEDDA O iluzie? 

BRACK Oricum ați fi ajuns curînd să descoperiți că n-a fost 
decât o iluzie. 

HEDDA Şi care a fost acea iluzie? 

BRACK Eilert Lovborg nu s-a împuşcat de bunăvoie. 

HEDDA Nu de bunăvoie?! 

BRACK Trebuie să vă spun că n-am relatat chiar foarte 
exact ceea ce s-a, petrecut cu el... 

HEDDA (cu încordare) Aţi trecut ceva sub tăcere? Ce 
anume? 

BRACK Da, din pricina sărmanei doamne Elvsted, a trebuit 
să recurg la cîteva uşoare inexactităţi... 

HEDDA Care? 

BRACK Mai întîi, când v-am adus ştirea, el nu mai era în 
viață... Murise... 

HEDDA La spital? 

BRACK Da, şi fără să-şi fi recăpătat cunoştinţa. 

HEDDA Şi ce-ați mai trecut sub tăcere? 

BRACK Că nu la el acasă s-a întîmplat... 

HEDDA Asta nu are nici o importanţă! 

BRACK Nu-i chiar aşa... Trebuie să adaug că Eilert Lovborg 
a fost găsit împuşcat în budoarul domnişoarei Diana. 
HEDDA (gata să sară în sus, dar recăzând în fotoliu) 
Domnule asesor Brack, este cu totul imposibil! Nu se 

poate ca el să se fi dus iar acolo, azi. 

BRACK A fost totuşi acolo, azi după-amiază. Ca să 
revendice ceva care-i fusese luat. Vorbea confuz, despre 
un copil care ar fi dispărut. 

HEDDA Ah, va să zică de aceea... 

BRACK Mi-am închipuit că ar putea fi vorba de 
manuscrisul lui. Dar aud acum că a recunoscut chiar el 
că l-ar fi distrus. Aşa că trebuie să fi fost vorba de bani, 
de portofel. 

HEDDA Aşa trebuie să fi fost... Şi acolo, acolo va să zică a 
fost găsit. 

BRACK Da, acolo! Cu un pistol descărcat în dreptul 
buzunarului de la piept. Împuşcătura a fost mortală. 

HEDDA În piept, da... 

BRACK Nu, ci în abdomen. 

HEDDA (ridicînd spre el o privire încărcată de silă) O, şi 
asta! Tot ce-i ridicol şi josnic cade ca un blestem pe tot 
ce ating eu... 

BRACK Şi mai este ceva, doamnă Hedda. Ceva care se 
poate califica drept o infamie. 

HEDDA Ce anume? 

BRACK Pistolul care îl avea la el... 

HEDDA (cu răsuflarea tăiată) Ei! Ce e? 

BRACK ...trebuie să-l fi furat. 

HEDDA (sărind in sus) Furat! Asta nu-i adevărat! Nu l-a 
furat! 

BRACK E imposibil să fie altfel. Sigur, l-a furat! Sst! 

(Tesman şi doamna Elvsted s-au ridicat de la masa din 

odaia din fund şi trec în salon.) 

TESMAN (cu filele manuscrisului în ambele miîini) Hedda, îmi 
este aproape imposibil să descifrez ceva la lumina lămpii 
de deasupra mesei. Închipuieşte-ţi! 

HEDDA Da, îmi închipui. 

TESMAN Te-ar supăra dacă ne-am aşeza aici, la măsuţa de 
scris? Aşa-i? 

HEDDA Staţi unde vă place. (Repede.) Nu, aşteaptă! Lasă- 
mă mai întîi să strâng lucrurile... Să aveți mai mult 
loc... 

TESMAN Dar nu-i nevoie! Avem destul loc. 

HEDDA Nu, nu, lasă-mă să fac puţină ordine. Să duc 
lucrurile astea dincolo, şi să le pun deocamdată pe 
pian... Uite-aşa... 

(Scoate de sub un raft un obiect acoperit cu foi albe de 

hârtie, mai pune altceva deasupra pentru a-l camufla mai 

bine şi duce totul în odaia din fund. Tesman aşeză filele de 

manuscris pe micul birou. Ia lampa de pe masa din colț şi o 

mută tot acolo. Apoi, împreună cu doamna Elusted, se 

aşează şi se adâncesc din nou în cercetarea manuscrisului. 

Hedda se reîntoarce.) 

HEDDA (în spatele scaunului doamnei Elvsted, îi zburleşte 
părul cu un gest tandru) Ei, micuța mea Thea, cum 
merge cu monumentul... în memoria lui Eilert Lovborg? 

DOAMNA ELVSTED (ridicînd spre ea o privire descurajată) 
O, Doamne, va fi îngrozitor de greu să reconstitui ceva 
din toate hârtiile astea... 

TESMAN Trebuie! Nu ne rămîne altceva de făcut. A pune în 
ordine hârtiile altuia, nu este tocmai îndeletnicirea mea 
preferata. 

(Hedda se aşeză pe unul dintre taburetele de lingă sobă. 
Brack stă aplecat deasupra ei, sprijinit de fotoliu.) 

HEDDA (şuşotit) Ce spuneațţi despre pistol? 

BRACK (încet) Că trebuie să-l fi furat. 

HEDDA De ce? 

BRACK Pentru că nu există nici o altă explicaţie... doamnă 

Hedda! 

HEDDA Aşa?! 

BRACK (privind-o) Eilert Lovborg a fost, fireşte, aici, azi- 
dimineață. Nu-i aşa? 

HEDDA Da. 

BRACK Aţi fost singură cu el? 

HEDDA Da, un timp. 

BRACK N-aţi ieşit din cameră nici un moment în care el să 
fi rămas singur, aici? 

HEDDA Nu. 

BRACK Căutaţi să vă reamintiți. N-aţi ieşit nici măcar 
pentru o clipă? 

HEDDA Da, da, poate... un moment, până în vestibul. 

BRACK Şi în timpul acela unde se afla caseta 
dumneavoastră cu pistoale? 

HEDDA Era jos, în... 

BRACK Ei, doamnă Hedda? 

HEDDA Caseta se afla acolo, pe masa de scris. 

BRACK V-aţi uitat după aceea dacă amândouă pistoalele se 
mai aflau la locul lor? 

HEDDA Nu. 

BRACK Nici nu era necesar. Am văzut pistolul pe care 
Lovborg îl avea la el. Şi l-am recunoscut imediat: era cel 
de ieri. Şi de mai înainte... 

HEDDA Îl aveţi cumva la dumneavoastră? 

BRACK Nu, e la poliţie. 

HEDDA Şi ce vrea să facă poliția cu pistolul? 

BRACK Se va îngriji să dea de urma proprietarului. 

HEDDA Credeţi că îl poate descoperi? 

BRAGK (se apleacă deasupra ei şi şopteşte) Nu, Hedda 
Gabler, nu, atâta timp cât eu voi şti să tac. 

HEDDA (privindu-l timid) Şi în caz că nu veți tăcea, atunci 
ce se va întimpla? 

BRACK (ridicînd din umeri) Există această portiță: pistolul a 
fost furat. 

HEDDA (decisă) Mai bine moartea! 

BRACK (surâzând) Aşa se spune. Dar nu aşa se şi face... 

HEDDA (fără a răspunde) Dar dacă pistolul nu a fost furat, 
iar proprietarul este descoperit? Ce se întîmpla atunci? 

BRAGK Hedda Gabler, atunci izbucneşte scandalul. 

HEDDA Scandalul? 

BRACK Da, scandalul, scandalul de care vă este o frică de 
moarte. Va trebui, natural, să apăreți în fața justiției. 
Amândouă: şi dumneata şi doamna Diana. Ea va trebui 
să explice cum au decurs lucrurile. Dacă a fost accident, 
sau crimă... Dacă Eilert a vrut să scoată pistolul din 
buzunar ca s-o amenințe, sau dacă ea i-a smuls din 
mînă pistolul, l-a împuşcat şi i l-a băgat din nou în 
buzunar... Asta ar părea destul de verosimil! Diana e o 
muiere, nu glumă! 

HEDDA Dar toate aceste orori nu mă privesc pe mine. 

BRACK Nu, dar dumneavoastră trebuie să răspundeţi, la o 
întrebare: de ce i-ați dat lui Eilert Lovborg pistolul? Şi ce 
concluzie seva trage atunci când se va şti că 
dumneavoastră i l-ați dat? 

HEDDA (plecând capul) Asta-i adevărat. Nu m-am gîndit... 

BRACK Ei, din fericire nu va exista nici o primejdie atâta 
vreme cât eu nu voi vorbi... 

HEDDA (ridicând privirea spre el) Va să zică, sunt în mâna 
dumitale, domnule asesor! Din creştet până în tălpi. 

BRACK (şi mai şoptit) Scumpă Hedda, crede-mă, nu voi 
abuza de situație. 

HEDDA Nu are importanţă: tot în mâna dumitale sînt! 
Dependentă de voinţa şi pretenţiile dumitale. Nu mai 
sunt liberă! Prin urmare, nu mai sunt liberă! Nu, gândul 
acesta nu-l pot suporta. Nu-l voi putea suporta 
niciodată! 

BRACK (privind-o aproape  batjocoritor) Oamenii se 
obişnuiesc cu inevitabilul. 

HEDDA (răspunzându-i cu aceeaşi privire) Da, poate... (Se 
duce la masa de scris. Îşi reţine un surâs involuntar şi 
imită intonaţiile vocii lui Tesman.) Aşa-i? Crezi că ai să 

reuşeşti, Jorgen? Aşa-i? 

TESMAN Dumnezeu ştie! În tot cazul, toate astea îmi vor 
cere luni şi luni de muncă. 

HEDDA (ca mai înainte) Da, închipuieşte-ţi! (Trecînd uşor cu 
mîna prin părul doamnei Elvsted.) Nu ţi se pare ciudat, 
Thea? Acum stai aici, alături de Tesman, exact aşa cum 
şedeai înainte alături de Eilert Lovborg. 

DOAMNA ELVSTED O, Doamne, numai dacă l-aş putea 
stimula, dacă l-aş putea inspira şi pe soțul tău... 

HEDDA O, va veni şi asta, cu timpul... 

TESMAN Da, Hedda, ştii? Parcă încep chiar să simt că aşa 
se întâmplă. Şi acum, du-te te rog iar lângă domnul 
asesor. 

HEDDA Nu v-aş putea fi cu nimic de folos? 

TESMAN Nu, cu nimic. (Întorcând capul.) De-acum încolo, 
iubite domnule, va trebui să fiți atât de amabil şi să-i 
ţineţi tovărăşie Heddei. 

BRACK (aruncînd o privire Heddei) O voi face cu cea mai 
mare plăcere. 

HEDDA Mulţumesc. Dar astă-seară sunt obosită. Vreau să 
mă culc puţin, dincolo, pe canapea. 

TESMAN Da. Culcă-te, dragă. Aşa-i? 

(Hedda trece în odaia din fund şi trage draperiile în urma ei. 

Apoi o auzim cântând la pian o melodie sălbatică, de dans.) 

DOAMNA ELVSTED (sărind de pe scaun) Ah, ce-i asta? 

TESMAN (fugind la draperie). Dar bine, dragă Hedda, 
tocmai acum te-ai găsit să cânți muzică de dans?! 
Gândeşte-te la mătuşa Rina! Şi la Eilert! 

HEDDA (scoțând capul printre draperii) Şi la mătuşa Julle. 
Şi la toți, la toți! De-acum înainte, nu voi mai face nici 
un zgomot... (Trage din nou draperiile.) 

TESMAN (la masa de scris) Desigur, îi face rău când ne 
vede îndeletnicindu-ne cu această tristă muncă. Ştiţi ce, 
doamnă Elvsted? Vă veți muta la mătuşa Julle. Iar eu 
voi veni acolo, serile. Vom putea lucra. Aşa-i? 

DOAMNA ELVSTED Da, poate ar fi cel mai nimerit. 

HEDDA (din odaia din fund) Aud foarte bine ceea ce spui, 
Tesman. Dar eu, cum îmi voi petrece serile? Ce voi face, 
aici, singură? 

TESMAN (răsfoind hârtiile) O, cu siguranță asesorul Brack 
va fi atât de amabil şi va trece să te vadă în fiecare 
seară. 

BRACK (din fotoliu, cu vioiciune) Cu plăcere, în fiecare 
seară, doamnă Tesman! Ne vom distra foarte bine, noi 
doi, aici! 

HEDDA (limpede şi tare) Nu-i aşa că nutriți această 
speranță, domnule asesor? Dumneavoastră, singurul 
cocoş din ogradă?! 

(Se aude zgomotul unei împuşcături, venind din odaia din 

fund. Tesman, doamna Elvsted şi Brack sar în sus.) 

TESMAN lar se joacă cu pistolul! 

(Dă draperia în lături şi se repede în cealaltă încăpere, urmat 

de doamna Elvsted. Hedda zace, fără viaţă, întinsă pe 

canapea. Agitaţie, strigăte. Berte vine, despletită, din 
dreapta.) 

TESMAN (strigând către Brack) S-a împuşcat! S-a împuşcat 
în tâmplă! Închipuieşte-ţi! Doamne, Dumnezeule! 

BRACK (pe jumătate leşinat în fotoliu) Nu, asta nu trebuia s- 
o facă! 


---- Cortina ---- 

